text:
སྨོན་རྒྱལ་ཞང་ཞུང་ཤེས་རིག་ནང་བསྟན་སློབ་གླིང་།
[ཟླ་ཚེས། 2017-12-01 19:11:37][རྩོམ་པ་པོ། སྨོན་རྒྱལ་རང་གྲོལ་ཉི་མ་རྒྱལ་མཚན།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
དཔལ་ལྡན་སྨོན་རྒྱལ་བླ་བྲང་གིས་གཙོ་གཉེར་གནང་བའི་ཞང་ཞུང་ཤེས་རིག་ནང་བསྟན་སློབ་གླིང་གི་ལོ་འཁོར་ཡིག་རྒྱུགས་ཆེན་མོ་དང་འབྲེལ་བའི་བོན་གྱི་ཚད་མའི་འཆད་ཁུངས་ཀྱི་ལོ་རྒྱུས་མདོར་བསྡུས་གླེང་བ།
སྤྱིར་བོན་བསྟན་སྔ་དར་གྱི་དུས་སུ་བོན་གྱི་ལོ་རྒྱུས་ཁྲོད་བཤད་རྒྱུན་དང་སྒྲུབ་རྒྱུན་གཉིས་ཀྱི་སྒོ་ནས་བསྟན་པ་འཛིན་སྐྱོང་སྤེལ་བའི་སྲོལ་ཡོད་པ་ནི་སྨྲོས་མེད་ཡིན། དེ་ཡང་བཤད་རྒྱུན་ཞེས་པ་ནི་རྨང་གཞི་ཚད་མའི་རིག་ལམ་ལ་བརྟེན་ནས་འཆད་རྩོད་རྩོམ་གསུམ་གྱི་སྒོ་ནས་གཞུང་ལུགས་ཀྱི་སྙིང་དོན་ལེན་པའི་ཚུལ་ལ་བརྗོད། དེ་ལྟར་བོན་གྱི་ཚད་མ་རིག་པ་ནི་རིག་པའི་གནས་ཆེན་ལྔའི་ནང་ཚན་སྒྲ་རིག་པའི་བོན་སྡེ་གསུམ་གྱི་ཁོངས་སུ་བསྡུས་ཤིང་། དེ་ལ་སྟོན་པ་གཤེན་རབ་མི་བོ་མཆོག་གིས་ནང་གསེས་སུ་སྒྲ་ཚད་སོ་སོར་ཕྱེས་ཏེ་བསྟན་པའི་སྣོད་ཀྱང་ཉིད་ཀྱི་སློབ་མའི་ཐུ་བོ་རྨ་ལོ་དང་གཡུ་ལོ་གཉིས་ལ་སོ་སོར་བསྟན། བྱེ་བྲག་ཏུ་ཚད་མ་སྡེ་བདུན་གྱི་རིག་པའི་གཞུང་ལུགས་ཀྱི་སྒོ་ནས་རྩོད་པ་དང་རྩོད་སྤོང་གི་རྣམ་བཞག་རྒྱས་པར་ཕྱེས་ཏེ་དགག་བཞག་སྤང་གསུམ་གྱི་རིག་པའི་ལམ་སྲོལ་བསྐྱངས་ཡོད། ཚུལ་ནི། མཛད་མདོ་ལས་། ཚད་གསུམ་ཟུང་འབྲེལ་བོན་སྡེ་བདུན། དྲི་བ་རྟགས་གསལ་སྒྲོན་མེའི་སྡེ། རྩོད་པ་རྫུ་འཕྲུལ་དྲ་བའི་སྡེ། སྤང་པ་རྒོལ་བ་ཚར་གཅོད་སྡེ། བླངས་བ་ཀུན་འབྱུང་ཡངས་པའི་སྡེ། འགལ་བ་མི་མཐུན་སྤང་པའི་སྡེ། མཐུན་པ་རང་ལུགས་བཞག་པའི་སྡེ། མཐར་ཕྱིན་བོན་ཉིད་གདར་གཅོད་སྡེ། ཞེས་པའི་ལུང་དོན་འདི་ཙམ་གྱིས་མཁྱེན་རྟོགས་ཐུབ་པ་ཡིན། དེ་ལྟར་ཚད་མའི་གཞུང་ལུགས་ལ་བརྟེན་ནས་རིག་པའི་རྣམ་བཞག་སྤྲོས་པ་དང་། སྤང་བླང་གི་གནད་ཕྱིན་ཅི་མ་ལོག་པར་དགག་སྒྲུབ་ཀྱི་ལམ་ནས་ཚད་མའི་དེ་ཁོ་ན་ཉིད་མངོན་པར་བསྟན་པའི་ཚུལ་ནི་བཤད་གྲྭའི་ལམ་སྲོལ་ངོ་མ་དེ་ཆགས་ཀྱི་ཡོད། གཞན་ཡང་གཞི་ཡེ་སངས་རྒྱས་པའི་རྒྱུད་ལས། རྗེས་དཔག་ཚད་མས་མཛོད་ལ་རྣམ་དཔྱོད་ན། ཞུག་འཇུག་ལྡོག་པའི་ཤེས་རབ་དག་པས་རྟོགས། ཞུག་པ་ཡུལ་ལ་ཕྱོགས་གཅིག་བོན་དུ་བཟུང་། འཇུག་པ་དཔེ་ལ་གོམས་པས་རྗེས་སུ་ངེས། ལྡོག་པ་མི་མཐུན་ཕྱོགས་ལ་མེད་པར་མཁྱེན། ཞེས་གཏན་ཚིགས་རིགས་པའི་རྣམ་བཞག་གི་ལམ་ནས་མ་རྟོགས་ལོག་རྟོག་ཐེ་ཚོམ་གྱི་དབང་དུ་གྱུར་པའི་ལྟ་སྤྱོད་མི་མཐུན་པ་རྣམས་ཀྱི་མཐའ་སེལ་བའི་ཆེད་དུ་གསུངས་པ་རིག་པའི་རྣམ་བཞག་དང་། དེ་བཞིན་ཐེག་རིམ་མངོན་དུ་བཤད་པའི་མདོ་རྒྱུད་ལས། དོན་ལྔ་རྣམ་པར་བཞག་པའི་ཚད་མ་ཡིས། དོན་དམ་ཀུན་རྫོབ་གཉིས་མཇལ་ཤེས་པ་དེས། བོན་རྣམས་བདག་མེད་སྤྲོས་དང་བྲལ་བར་བལྟ་ཞེས་བོན་ཐམས་ཅད་ཀྱི་གཤིས་ལུགས་བདག་གཉིས་ཀྱིས་དབེན་པའི་དོན་དམ་སྤྲོས་བྲལ་སྟོང་པ་ཉིད་དམ་བདེན་པ་མེད་པར་བསྒྲུབ་པའི་ཚུལ་ལ་དོན་ལྔ་དང་རྟགས་ཚུལ་གྱི་རྣམ་བཞག་རྒྱ་ཆེར་གསུངས་གནང་ཡོད། དེའི་རྗེས་སུ་འཇུག་པ་སྒྲ་སྒྱུར་ལོ་པཎ་ཤ་རི་དབུ་ཆེན་གྱིས་༼བོན་རྩིས་ལྟར་ན་སྤྱི་ལོའི་སྔོན་གྱི་༩༧༦ལོར་ཡན་མན་སྐུ་འཁྲུངས་༽ >བརྩམས་ཏེ་ཐེག་པ་ཆེ་ཆུང་གི་རྣམ་བཞག་རྣམས་རྩོད་པ་དང་། རྩོད་སྤོང་གི་ལམ་ནས་དགག་བཞག་གི་རྣམ་པ་སྤྲོས་པ་སྟེ། མ་རྒྱུད་གྲུབ་ཆེན་ལས། མཁས་པའི་དབང་པོ་ཤ་རི་བ། རིགས་སྒྲ་སྒྲོགས་ཅིང་ཐལ་མོ་རྡེབ། ཞེས་གསུངས་པ་ལྟར་མཁས་པའི་དབང་པོ་ཤ་རི་བས་ཞང་བོད་ཀྱི་ཁམས་སུ་བཤད་པའི་རྒྱུན་བསྐྱངས་གནང་ཡོད།
དེ་བཞིན་བོན་རྩིས་ལྟར་སྤྱི་ལོའི་སྔོན་གྱི་མི་ལོ་༩༡༤ལོར་སྐུ་འཁྲུངས་པའི་བླ་ཆེན་དྲན་པ་ནམ་མཁའ་དང་། སྤྱི་ལོ་སྔོན་གྱི་མི་ལོ་༥༥༢ལོར་ཞང་ཞུང་ནས་བོད་ལ་ཕེབས་པའི་སྙ་ཆེན་ལི་ཤུ་སྟག་རིང་བཅས་ཞང་བོད་ལོ་པཎ་བཀའ་དྲིན་ཅན་རྣམས་ཀྱིས་དྲང་ངེས་བདེན་པ་གཉིས་དང་། ཚད་མ་གསུམ་གྱི་རིག་པའི་བཤད་གཞུང་མཛད་དེ་བདུད་དང་མུ་སྟེགས་ཀྱི་ལོག་རྟོག་བཟློག་པར་བྱས་ནས་བཤད་རྒྱུན་བསྐྱངས། མདོར་ན་༼ལི་ཤུའི་གལ་མདོ་རིག་པའི་ཚད་མ།༽ དང་། ༼དྲན་པའི་རྣམ་འབྱེད་འཕྲུལ་ལྡེ།༽ ༼མཁས་བཞིའི་མན་ངག་ལུང་གི་ཚད་མ།༽བཅས་ཀྱིས་མཚོན་ཞང་བོད་ལོ་པཎ་དང་། མཁས་པ་རྣམས་ཀྱིས་བོན་གྱི་ཚད་མ་རིག་པའི་ཡིག་ཆ་གཅིག་རྗེས་གཉིས་མཐུད་དུ་བརྩམས་ནས་དེ་དག་ལ་སྤང་བླང་དགག་སྒྲུབ་གི་རྣམ་བཞག་སྤྲོས་ཏེ། རྩོད་དང་རྩོད་སྤོང་ལམ་ནས་ལུང་གི་དེ་ཉིད་བསྒྲུབ་སྟེ་བཤད་རྒྱུན་སྐྱོང་བའི་སྲོལ་དར།
བྲུ་ཚང་བ་གཡུང་དྲུང་བླ་མ་དང་ཞུ་ཚང་བ་སྒྲོལ་བ་གཤེན་རྒྱལ་རྨེའུ་ཚང་བ་གཡུང་དྲུང་རྒྱལ་པོ་དང་གསུམ་ཉང་སྟོད་སྟག་པ་ཁ་ཆེར་དབུ་ཚད་སོགས་མཉམ་གསན་མཛད་རྗེས་བྲུ་ཡི་གབ་མཛོད་ས་གསུམ་གྱི་རྩ་བའི་སྦྱང་བྱའི་གཞུང་དང་། ཆ་་ལག་ཏུ་གབ་པའི་འགྲེལ་དང་ཡན་ལག་ཏུ་རྩ་རྒྱུད་བསེན་ཐུབ་རྒྱུད་འགྲེལ། སངས་རྒྱས་རྒྱུད་གསུམ་རྒྱུད་འགྲེལ་སོགས་སྔགས་སྐོར་ཡིག་ཆ། གབ་པའི་གཞུང་འགྲེལ། སེམས་སྨད་སྡེ་དགུ། སྙན་རྒྱུད་སྐོར་བཞི། བསྒྲགས་པ་སྐོར་གསུམ་མ་ལག ཡེ་ཁྲི་འཕྲུལ་མཛོད་སོགས་ཀྱི་རྩ་འགྲེལ་རྫོགས་ཆེན་སྐོར། མཛོད་གནས་བཅུ་བདུན། འགྲེལ་བ་ལྷ་འགྲེལ། མཁས་བཞིའི་འགྲེལ། སྒྲ་འགྲེལ་སོགས་དང་། འདུལ་བ་རྩ་ལག་གི་ཡིག་ཆ། རྒྱུད་དྲུག་སོགས་དང་ཚད་མའི་རྩ་འགྲེལ་ཐེག་པའི་རྣམ་བཤད། ས་ལམ་གྱི་སྐོར། རྣམ་འབྱེད་ཉི་འོད། ཕར་ཕྱིན་དབུ་མ་སོགས་ཀྱི་ཡིག་ཆ། དེ་རྣམས་རང་མོས་ཀྱིས་འཇུག་པ་མ་ཡིན་པ་དགོན་སྡེའི་བཅའ་སྒྲིག་བཞིན་འཇུག་དགོས་པ་དང་སློབ་མ་རྣམས་སོ་ཐར་གྱི་བསླབ་གཞི་འཆང་བ་ཤ་སྟགས་ཡིན་དགོས་པ་དང་མོ་རིགས་བསླབ་ཚན་ལ་འཇུག་པའི་རིགས་ཀྱང་སྦྱང་བྱའི་གཞུང་མཚུངས་ཀྱང་གནས་གཞིའི་བར་ཐག་རིང་དུ་གནས་དགོས་སོ། དེ་རྗེས་སྤྱི་ལོ་༡༠༣༦ལོར་སྐུ་འཁྲུངས་པའི་བླ་མ་བྲུ་ཆེན་པོ་ནམ་མཁའ་གཡུང་དྲུང་དང་སྲས་བྲུ་ཤ་ཁྱུང་གི་རྒྱལ་མཚན་གཉིས་ཀྱི་རང་གི་གཞུགས་གནས་ག་ར་ངོ་མ་སོགས་གང་དག་ལ་འཆད་རྒྱུད་བཙུགས་ཀྱང་བྲུ་ཚང་གཡུང་དྲུང་བླ་མས་གཡས་རུ་དབེན་ས་ཁར་ཕྱག་བཏབ་རྗེས་དེར་གཞན་དྲིང་མི་འཇོག་པའི་མཁས་གྲུབ་སྟོན་པ་བཅོ་བརྒྱད་བྱོན་ནས་སློབ་ཚོགས་བསྐྱངས་པ་དང་། གབ་མཛོད་ས་གསུམ་ཆ་ལག་དང་བཅས་པར་འཆད་ཉན་གཙོར་བྱས་ཏེ་བཤད་རྒྱུན་ཀྱི་བསྟན་པ་ཡུན་རིང་བསྐྱངས་ནས་གྲྭ་སའི་ལམ་སྲོལ་རྒྱུན་ཆགས་སུ་གནས། གྲྭ་ཚང་ཡང་གླིང་བཞིར་གྱེས་ཤིང་དུས་སྐབས་དེར་འདུས་གྲྭ་སུམ་སྟོང་ལ་ཉེ་བ་རྒྱུན་བཞུགས་ཀྱི་གདན་ས་རྨད་དུ་བྱུང་བ་ཞིག་ཏུ་གྱུར། འཆད་པའི་སྲོལ་འཛིན་རྗེའི་དབོན་སྤྲུལ་ཉི་མ་རྒྱལ་མཚན་ནས་སྲས་ནམ་མཁའ་རྒྱལ་མཚན་སོགས་གདུང་རབས་རིམ་བྱོན་དང་།
ཡང་རྨེའུ་ཚང་བླ་མས་གདན་ས་གཤང་གི་ས་གནས་ཞང་ཞོང་བློན་པོ་སྟེང་དུ་རྨེའུ་ལྷ་རི་གཉན་པོས་སློབ་ཚོགས་བསྐྱངས་པ་ཡིན། དེ་ཡི་སྲས་ཚུལ་ཁྲིམས་དཔལ་ཆེན་གྱིས་ཕྱོགས་གཞན་ནས་གཞུང་ལུགས་ལ་སྦྱངས་པ་མཐར་ཕྱིན་ནས་སྙེ་མོ་བཟང་རི་ལ་དགོན་སྡེ་ཕྱག་བཏབ་ནས་བཤད་རྒྱུན་བཙུགས། གབ་མཛོད་ས་གསུམ་ལ་འགྲེལ་དང་ཕྱག་རྗེས་རྒྱ་ཆེན་བཞག སློབ་མ་དང་རྗེས་འཛིན་དུ་མའི་ནང་སྤ་འོད་གསལ་ལ་བསྟན་པ་གཏད། སྒ་སྟོན་ཚུལ་ཁྲིམས་རྒྱལ་མཚན། རྨེའུ་རྒྱལ་མཚན་མཆོག་ལེགས། སུམ་སྟོན་ལྷ་འབུམ། ཞང་དམ་པ་ཚུལ་ཤེས་སོགས་མཁས་པ་སེང་ཁྱུ་འཁྲུགས་པ་ལྟ་བུ་བྱོན། མདོར་ན་མཉམ་མེད་ཆེན་པོའི་བར་མཁས་གྲུབ་བཅོ་བརྒྱད་རིང་བཤད་རྒྱུན་འཛིན་པའི་མཁས་གྲུབ་བཤེས་གཉེན་ཁྱུང་ཚང་བརྡོལ་བ་བཞིན་བྱུང་སྟེ་མི་ལོ་སུམ་བརྒྱ་ཙམ་གྱི་རིང་བཤད་རྒྱུན་གྱི་སློབ་མ་བསྐྱངས། དུས་དེར་གཙོ་གནད་སྦྱང་བྱའི་ཡིག་ཆ་ཁག་ནི། གབ་མཛོད་ས་གསུམ་གྱི་གཞུང་ཆེན་རྣམས་ཡིན། ཆ་ལག་ཏུ་གབ་པའི་འགྲེལ་དང་། ཡན་ལག་ཏུ་རྩ་རྒྱུད་གསང་བ་བསེན་ཐུབ་རྒྱུད་འགྲེལ། སངས་རྒྱས་རྒྱུད་གསུམ་རྒྱུད་འགྲེལ་སོགས་བསྒྱུར་ལམ་གསང་བ་སྔགས་ཀྱི་ཡིག་ཆ་ཁག་དང་། གབ་པ་གཞུང་འགྲེལ། སེམས་སྨད་སྡེ་དགུ། སྙན་རྒྱུད་སྐོར་བཞི། བསྒྲགས་པ་སྐོར་གསུམ་ཆ་ལག ཡེ་ཁྲི་མཐའ་སེལ། ནམ་མཁའ་འཕྲུལ་མཛོད་སོགས་རྩ་འགྲེལ་བཅས་བླ་མེད་རྫོགས་པ་ཆེན་པོའི་སྐོར། གཞན་ཡང་ཚད་མའི་རྩ་འགྲེལ། ཐེག་པའི་རྣམ་བཤད། ས་ལམ་རྣམ་འབྱེད། དབུ་མ་རྩ་ལག མཛོད་གནས་བཅུ་བདུན། འདུལ་བ་རྒྱུད་དྲུག་སོགས་རྩ་འགྲེལ་ཡན་ལག་དང་བཅས་སློབ་གཞི་གཙོ་བོར་བཟུང་ནས་དེ་དག་ལ་སྦྱང་པ་མཐར་ཕྱིན་པ་དང་། བསླབ་བྱའི་ཆེ་རྟགས་སུ་འདུས་སྡེ་ཁྲོད་ནས་སྟོན་པའི་མཚན་གནས་གསོལ་བའི་ལམ་སྲོལ་ཡོད་པར་གྲགས།
དེ་རྗེས་སུ་རང་ཅག་ཀུན་ལ་བཀའ་དྲིན་ཆེ་བའི་རྒྱལ་བ་སྨན་རིའི་ཁྲི་རབས་དང་པོ་རྗེ་བཙུན་མཉམ་མེད་ཤེས་རབ་རྒྱལ་མཚན་༼རབ་བྱུང་དྲུག་པའི་མེ་སྤྲེལ་ཕྱི་ལོ་༡༣༥༦ལོར་༽སྐུ་འཁྲུངས། ཁོང་ནི་གོང་གི་གཡས་རུ་དབེན་སའི་གླིང་གཞིའི་ནང་ཚན་གླིང་ཟུར་པའི་མཁན་པོ་ཡང་ཡིན། སྤྱི་ལོ་༡༤༠༥ལོར་གཙང་གི་ཐོབ་རྒྱལ་རི་ལ་གཤེན་བསྟན་བཀྲ་ཤིས་སྨན་རིའི་དགོན་སྡེ་བཏབས་ནས་གྲྭ་ཚང་གླིང་སྟོད། གླིང་སྨད། གླིང་སྐད། གླིང་ཟུར་བཞིར་གྱེས་ཤིང་འཆད་ཉན་གྱི་སྡེ་བཙུགས་པ་དང་། རྨད་བྱུང་སུམ་ལྡན་དགེ་འདུན་ལྔ་བརྒྱ་ལྷག་རྒྱུན་བཞུགས་ཀྱིས་དགོན་སྡེ་འཛིན་སྐྱོང་དང་འཆད་ཉན་དང་། བསྙེན་སྒྲུབ་ཀྱི་ལམ་སྲོལ་ཉམས་མེད་རྒྱུན་བསྐྱངས་གནང་། སྤྱིར་ན་བསྟན་པའི་བདག་ཆེན་དྲུག་ལས་བསྟན་པ་འཆད་ཉན་གྱི་སྒོ་ནས་བཤད་རྒྱུན་སྐྱོང་བ་པོ་གཙོ་བོ་བྲུ་ཚང་དང་། གཤེན་ཚང་། རྨེའུ་ཚང་། ཞུ་ཚང་ཏེ། གོང་སྨོས་ལྟར་བྲུ་རྗེ་གཡུང་དྲུང་བླ་མས་༼སྤྱི་ལོ་༡༠༧༢ལོར་༽ཕྱག་བཏབས་པའི་གདན་ས་གཡས་རུ་དབེན་ས་ཁ་ནི་དེང་དུས་གཞིས་རྩེ་གནམ་གླིང་རྫོང་ཁོངས་སུ་ཡོད་པ་དང། གཤེན་ཀུན་མཁྱེན་ཡེ་ཤེས་བློ་གྲོས་ཀྱིས་གབ་མཛོད་ས་གསུམ་ལ་ཕྱག་ལེན་གནང་ཞིང་འཇེད་དར་སྡིངས་སུ་གསེར་སྒོ་ཁྲ་མོའི་གཙུག་ལག་ཁང་ཕྱག་བཏབ། དེར་བཤད་གྲྭ་བཙུགས་ཀྱང་རྒྱུན་ཐུང་ངུར་གྱུར། གཙུག་ལག་ཁང་དེ་སོག་པོ་འཇུན་གར་གྱིས་གཏོར་སྐྱོན་བྱས་ཀྱང་རྩ་ཉམས་མ་སོང་བས་དུས་རབས་ཉི་ཤུའི་བར་དུ་གནས་སོ། །དེ་རྗེས་དུས་རབས་བཅུ་བཞི་པའི་མཇུག་ཏུ་གཤེན་ཉི་མས་དགུང་ལོ་སུམ་བཅུའི་ཐོག་ཕྱག་བཏབ་པ་གཤེན་གྱི་གདན་ས་ཁྲི་བརྟན་ནོར་བུ་རྩེ་ཡིན། དེང་དུས་གཞིས་རྩེ་མཐོང་སྨོན་རྫོང་ཁོངས་སུ་གནས། དབང་ལྡན་ཞུ་ཡས་ལེགས་པོས་སྤྱི་ལོ་༡༡༩༠ལོར་བཏབས་པའི་ཞུ་ཡི་གདན་ས་དབང་ལྡན་ལྷུན་གྲུབ་སྒང་། ད་ལྟ་གཞིས་རྩེ་པ་ནམ་རྫོང་ཁོངས་སུ་གནས་ཡོད།
གོང་སྨོས་སྤྱི་ལོ་༡༠༩༦ལོར་རྨེའུ་མཁས་པ་ཚུལ་ཁྲིམས་དཔལ་ཆེན་གྱིས་ཕྱག་བཏབས་པ་རྨེའུ་གདན་ས་དཔལ་ལྡན་བཟང་པོ་རི། དེང་དུས་ལྷ་ས་ཁུལ་སྙེ་མོ་རྫོང་ཁོངས་སུ་ཡོད་པ་བཅས་བཞི་ནི་བོན་གྱི་རྩ་བའི་གྲྭ་ས་ཡ་བཞི་ཞེས་བཤད་པའི་རྒྱུན་སྐྱོང་ཞིང་བོན་རང་ལུགས་ཀྱི་གཞུང་ལུགས་འཛིན་སྐྱོང་སྤེལ་གསུམ་གྱི་བྱེད་པོའི་བདག་ཉིད་ཅན་ཏེ་གཞན་འབྲང་མི་འཇོག་པའི་གཟི་དཔལ་འབར་ཡོད་པ་ལོ་རྒྱུས་དག་ལ་གཟིགས་ན་མཁྱེན་ནུས།
ཁྱད་པར་བྲུ་ཡི་གདུང་རྒྱུད་ཉམས་ནས་བཟུང་བྲུ་ཡི་སྟོན་པ་རྣམས་ཀྱི་བསྟན་པའི་རིང་ལུགས་རྒྱུན་སྐྱོང་མཛད་པོ་༧རྣམ་འདྲེན་གཉིས་པ་མཉམ་མེད་ཤེས་རབ་རྒྱལ་མཚན་སྐུ་འཁྲུངས་ནས་གོང་གི་གཡས་རུའི་གཞུང་ཆེན་རྣམས་ལ་འགྲེལ་དང་ཕྱག་ལེན་བཏབས་པའི་ནང་ནས་རྗེའི་འཕྲུལ་སྒྲོན་རྣམ་ལྔ་ཞེས། ཚད་མ་རྣམ་འབྱེད་གྱི་སྒྲོན་མེ་གཞུང་འགྲེལ་གཉིས། ས་ལམ་རྣམ་འབྱེད་འཕྲུལ་གྱི་སྒྲོན་མེའི་གཞུང་འགྲེལ་གཉིས། མཛོད་འགྲེལ་འཕྲུལ་གྱི་སྒྲོན་མེ། འདུལ་འགྲེལ་འཕྲུལ་གྱི་སྒྲོན་མེ། གསང་དོན་རྣམ་འབྱེད་འཕྲུལ་གྱི་སྒྲོན་མེ་བཅས་མཛད་ཅིང་བཤད་རྒྱུན་དང་སྒྲུབ་སྡེ་ཟུང་འབྲེལ་གྱི་འདུས་པ་རྒྱ་ཆེན་བྱུང་ཞིང་དངོས་སློབ་ཡོངས་ཀྱི་ཐུ་བོ་སྒོ་རིགས་རིན་ཆེན་རྒྱལ་མཚན། མངའ་རིས་པ་བསོད་ནམས་རྒྱལ་མཚན་དང་གདུང་རྒྱུད་སྡེ་དྲུག་ནང་ནས་སློབ་མ་དུ་མ་ཞིག་སྟོད་སྨད་བར་གསུམ་ཀུན་ཏུ་མཁས་གྲུབ་རྣལ་འབྱོར་མང་ལ་ཧྲག་པོ་བྱོན་ཡོད་པ་གསལ།
དུས་རབ་བཅུ་དགུའི་ནང་གོང་གི་སྨན་རི་མཁན་རབས་ནང་སྨན་རིའི་མཁན་རབས་ཉེར་གཉིས་པ་བསོད་ནམས་བློ་གྲོས་དང་། མདོ་སྨད་སྣང་ཞིག་གི་གདུང་ལས་འཁྲུངས་པའི་༧སྐྱབས་མགོན་ཟླ་བ་རྒྱལ་མཚན་གཉིས་ཀྱི་དུས་སུ་སྣང་སྟོན་ཟླ་བ་རྒྱལ་མཚན་གྱིས་སྤྱི་ལོ་༡༨༣༤ལོར་གཙང་འོ་ཡུག་གི་མདར་རབ་ལེགས་གཡུང་དྲུང་གླིང་ཞེས་དགོན་སྡེ་ཕྱག་བཏབས། སྨན་རིའི་མཁན་རབས་ཉེར་གསུམ་པ་ཉི་མ་བསྟན་འཛིན་༧ཡོངས་འཛིན་དཔོན་སློབ་ཏུ་གདན་དྲངས་ནས་ན་གཞོན་གྲྭ་བཙུན་བཅུ་གསུམ་གྲྭ་ས་གོང་མ་སྨན་རི་ནས་མར་གདན་དྲངས་ཏེ་བཤད་གྲྭ་བཙུགས་པ་དང་། བཤད་གྲྭའི་བཅའ་སྒྲིག་གསར་དུ་བཏོད་ནས་གྲྭ་ས་འོག་མ་ཞེས་སྙན་གྲགས་ཀུན་ལ་ཁྱབ། དེང་དུས་གཞིས་རྩེ་གནམ་གླིང་རྫོང་ཁོངས་སུ་གནས། གྲྭ་ས་གོང་མ་གཙང་བཀྲ་ཤིས་སྨན་རི་དགོན་ནི། གོང་གི་བྲུ་ཡི་རྗེས་འཛིན་དམ་པ་རྗེ་བཙུན་མཉམ་མེད་ཤེས་རབ་རྒྱལ་མཚན་གྱིས་མ་སྲིད་པ་རྒྱལ་མོའི་ལུང་བསྟན་ལྟར་ཤར་ཕོ་བ་རི་ཡི་མགུལ་དུ་སྤྱི་ལོ་༡༤༠༥ལོར་གདན་ས་བཏབས་དེང་དུས་གནམ་གླིང་རྫོང་ཁོངས་སུ་གནས།
གྲྭ་ས་བར་མ་ནི་སྤྱི་ལོ་༡༨༧༣ལོར་འགྲོ་མགོན་ཤེས་རབ་གཡུང་དྲུང་མཆོག་གིས་གཡས་རུ་བོན་གྱི་འདུ་གནས་བརྒྱད་ཀྱི་ཁོངས་བཏོགས་བྲུད་ཀྱི་མཁར་སྡོང་རུ་གདན་ས་བཏབས། གོང་གི་དེ་གསུམ་ལ་ཕྱི་དར་བོན་གྱི་གྲྭ་ས་གོང་འོག་བར་གསུམ་ཞེས་མཚན་གསོལ། དུས་རབ་བཅུ་དགུ་པའི་ནང་སྨན་རིའི་མཁན་ཆེན་ཁྲི་ཐོག་སོ་གཅིག་པ་ཉི་མ་དབང་རྒྱལ་དང་། ཡོངས་འཛིན་སངས་རྒྱས་བསྟན་འཛིན་ཟུང་གིས་དཔལ་ལྡན་སྨན་གྱི་རི་བོར་བཤད་སྒྲུབ་སླར་གསོས་མཛད་ནས་འདུས་ཚོགས་རྒྱས། སྐབས་དེར་མཁས་གྲུབ་བསྟན་འཛིན་རྣམ་དག་དང་། མཁར་སྣའི་རྒྱལ་ཚབ་ཡོན་ཏན་ལྷུན་གྲུབ། སྟག་བྲོའི་མཁན་པོ་མེ་ཉག་བ་བཅས་བྱོན། དེ་ནས་བཟུང་སློབ་དཔོན་བསྟན་འཛིན་རྣམ་དག་མཆོག་དཔལ་ལྡན་སྨན་རིའི་འདུས་སྡེའི་སློབ་དཔོན་གྱི་མངའ་གསོལ་བྱས་ནས་རྒྱུན་བཞུགས་འདུས་གྲྭ་བརྒྱད་བཅུའི་སྐོར་ལ་སྔར་སྲོལ་བཞིན་བཤད་ཁྲིད་ཀྱི་རྒྱུན་བསྐྱངས་ཞིང་ཕྱི་ནང་གི་བསྟན་དང་བསྟན་པ་ཀུན་ལ་མཛད་པ་ཆེན་པོ་བསྐྱངས། དུས་དེར་སློབ་མའི་ཁྱུ་མཆོག་སྨན་རི་ཁྲི་འཛིན་སོ་གཉིས་པ་ཤེས་རབ་བློ་གྲོས་དང་། སྨན་རིའི་དཔོན་སློབ་གསུམ་པ་རྒྱ་རོང་བ་ཚུལ་ཁྲིམས་དབང་ལྡན། ཚ་རོང་སྤྲུལ་སྐུ་སྦྱིན་པ་རྒྱལ་མཚན་སོགས་བླ་སྤྲུལ་དགེན་འདུན་མང་ལ་ཧྲག་པ་བྱོན་ཡོད། གོང་ཞུས་དག་གཙོ་བོ་བཤད་སྒྲུབ་གཉིས་ལས་བཤད་རྒྱུད་དམིགས་སུ་བཀར་ནས་ཡོངས་འཛིན་གོང་མའི་གསུང་འབུམ་དང་ལོ་རྒྱུས་རིམ་བྱུང་གི་ལོ་རྒྱུས་སོགས་ལ་གཞི་འཛིན་ནས་ད་སྐབས་བོན་གྱི་འཆད་རྩོད་ཀྱི་འདུས་གྲྭ་ཇེ་ཆེར་སུ་སོང་བའི་སྐབས་དང་བསྟུན་ནས་ངེས་པར་མཁྱེན་དགོས་པའི་གནད་ཅིག་ཡིན་པར་སྙམས་ནས་བྲིས་ཡོད།
མདོར་ན་གཡས་རུའི་འཆད་རྩོད་ཀྱི་གབ་མཛོད་ས་གསུམ་སོགས་ཀྱི་འགྲེལ་དང་དེ་འཆད་རྒྱུན་འཛིན་པའི་མཁས་གྲུབ་སོགས་ལ་ཉམས་ཞིབ་དང་ལྟ་སྤྱོད་སོགས་ཉམས་མེད་འཛིན་པོ་རང་ཅག་ལ་བཀའ་དྲིན་ཆེ་བའི་༧རྒྱལ་བ་སྨན་རི་ཁྲི་འཛིན་སོ་གསུམ་པ་རིན་པོ་ཆེ་དང་༧ཡོངས་འཛིན་སྨྲ་བའི་དབང་པོ་རྣམ་གཉིས་ཀྱི་བཀའ་དྲིན་ལ་བརྟེན་ནས་གོང་གི་བཤད་རྒྱུན་དག་དང་སྒྲུབ་རྒྱུད་གཉིས་ཀ་ཉམས་པ་སླར་གསོ་དང་མི་ཉམས་གོང་འཕེལ་གྱི་རླབས་ཆེན་གྱི་མཛད་འཕྲིན་དག་སྨོས་མི་དགོས་པར་འཛམ་གླིང་ཁྱོན་ཀུན་ཏུ་ལྷང་ལྷང་དུ་གྲགས་པ་འདིས་གཤེན་བསྟན་འཕྲིན་ལས་རྨད་དུ་བྱུང་བ་སོམ་ཉི་དང་བྲལ་བའོ།།
ངེད་སློབ་གླིང་གི་དམིགས་ཡུལ་དང་ཁ་ཕྱོགས།
དེང་སྐབས་དུས་རབས་གསར་པ་འདི་ནས་གཤེན་བསྟན་འཛིན་པའི་འདུས་གྲྭ་ཇེ་རྒྱས་དང་ཇེ་མང་སུ་འགྲོ་བའི་སྐབས་འདིར་ངེད་སྨོན་རྒྱལ་བླ་བྲང་གི་རེ་འདུན་བཞིན་དེ་སྔོན་གྲུབ་ཆེན་ནམ་མཁའ་རྒྱལ་མཚན་དང་རྩེ་དྲུག་བསྟན་འཛིན་འོད་ཟེར་རིན་པོ་ཆེ་རྣམ་གཉིས་ནས་བཀའ་དྲིན་བསམ་གྱིས་མི་ཁྱབ་པ་གནང་བ་ལ་བརྟེན་ཤར་རྫའི་སྒྲུབ་གྲྭ་བཙུགས་སྒྲུབ་ཐོན་མཛད་སྒོ་ཐེངས་བཞི་ཙམ་བསྐྱངས་ཐུབ་ཡོད།
སྤྱི་ལོ་༢༠༡༧ལོར་ཀུན་གྲོལ་ཁྲི་རབས་བདུན་པ་༧སྨོན་རྒྱལ་ནམ་མཁའ་དབང་ལྡན་རིན་པོ་ཆེས་ངེད་དགོན་པ་དང་བླ་བྲང་གི་བླ་ཆུང་དང་། ལོ་ཆུང་གྲྭ་བཙུན་རྣམས་ལ་ཆེད་དུ་དམིགས་ནས་དགེ་སྦྱོར་ཉམས་ལེན་གྱི་མཐུན་རྐྱེན་བསྐྲུན་ཡོད་ནའང་སློབ་པ་སློབ་གཉེར་གྱི་ཐད་ལ་མ་འདངས་ས་ཅི་རིགས་ཞིག་ཡོད་སྟབས་ཐུགས་དགོངས་ཆེ་བཞེས་ཀྱི་ཐོག་ནས་གདན་ས་༧སྨོན་རྒྱལ་བླ་བྲང་དུ་འཆད་ཉན་རྒྱུན་འཛིན་གནང་མཁན་གྱི་བཤད་སྡེའི་སློབ་ཚོགས་ཤིག་དངོས་སུ་དབུ་བཙུགས་མཛད་ཡོད་པ་དང་།སློབ་གཉེར་དཔེ་ཁྲིད་ཐད་ལ་དཀའ་ངལ་ཅུང་འཕྲད་ནའང་དགེ་བའི་བཤེས་གཉེན་ཅི་རིགས་ཞིག་གདན་ཞུས་ཐོག་སློབ་ཁྲིད་ཀྱི་མཐུས་སྒོ་ཇེ་ཚང་དུ་གཏོང་བཞིན་ཡོད། སློབ་མ་རྣམས་ལ་ཡང་བཞུགས་ཤག་དང་གསོལ་ཟས་ནབ་བཟའ་སོགས་ཚང་མ་ངེད་བླ་དགོན་གཉིས་ཀྱི་བསྟན་པའི་བདག་ཉིད་སྨོན་རྒྱལ་བླ་མ་ནམ་མཁའ་དབང་རིན་པོ་ཆེས་བཀའ་དྲིན་ཆེ་སྐྱོང་གནང་ཡོད། མདོར་ན་ཡབ་མྱེས་ཞང་བོད་ཀྱི་ཤེས་རིག་ནང་བསྟན་གི་རིག་གཞུང་ལ་ལོང་བའི་གླང་མཇུག་གི་དཔེ་ལྟར་མ་སོང་བ་ཆ་རྒྱུས་དང་ཉམས་ལེན་ཟུང་འབྲེལ་གཉིས་ལམ་ནས་སློབ་སྦྱོང་བྱེད་པའི་སྟེགས་བུ་རུ་༼སྨོན་རྒྱལ་ཞང་ཞུང་ཤེས་རིག་ནང་བསྟན་སློབ་གླིང་༽འདི་ཉིད་གདན་ས་འདི་རུ་དབུ་བརྙེས་པ་འདི་ནི་སྨོན་སྲས་ནམ་མཁའ་དབང་ལྡན་རིན་པོ་ཆེའི་བཀའ་དྲིན་དང་ཕྱོགས་ཁག་གི་བླ་མ་དང་མཁན་པོ་དག་གི་རྒྱབ་སྐྱོར་ཉག་གཅིག་ཏུ་བྱུང་ཡོད། ངེད་དགོན་པའི་སློབ་གླིང་ནི་དེང་དུས་རྒྱུན་ལྡན་འགྲོས་ལྟར་སློབ་གཉེར་སྡེ་ཁག་གི་ལོ་མཇུག་གི་ཕྱོགས་བསྡོམས་མ་འོངས་པའི་འཆར་གཞི་དང་བསྒྲགས་སློབ་གླིང་གི་དབུ་འཛིན་སྨོན་རྒྱལ་ཀུན་གྲོལ་རིན་པོ་ཆེའི་སློབ་སྟོན་ལྟར། དགེ་བཤེས་རིན་ཆེན་འོད་ཟེར། གུས་རང་གྲོལ་ཉི་མ་རྒྱལ་མཚན་དང་། མཁན་པོ་དྲང་སྲོང་རྒྱལ་མཚན། མཁན་པོ་ཟླ་བ་རྒྱལ་མཚན་བཅས་ཀྱི་དཔང་བཞུགས་ཐོག་གདན་ས་སྨོན་རྒྱལ་བླ་བྲང་ཐེག་ཆེན་ནོར་འཁྱིལ་གླིང་དུ་འདི་ལོ་བོད་མེ་བྱ་ལོའི་ཞང་ཞུང་ཤེས་རིག་ནང་བསྟན་སློབ་གྲྭའི་ལོ་རྒྱུགས་ཆེན་མོའི་ནང་དུ་བསྡུས་གྲྭ་འཛིན་གྲྭ་གོང་འོག་གཉིས་ཀྱི་རྩོད་རྒྱུགས་དང་། དམ་བཅའ། བློ་རྒྱུགས། བརྡ་སྤྲོད་ཡིག་རྒྱུགས། ཀུན་སྤྱོད་དཔེ་མཚོན་བཅས་ཀྱི་གཟེངས་རྟགས་བཅས་མཛད་སྒོའི་བྱ་བ་གཉེར་བ་འདི་ནི་དེང་དུས་ཀྱི་སྤྱི་ཚོགས་ཀྱི་སློབ་གྲྭ་ལ་སྒོ་བསྟུན་ཀྱང་ཚོགས་ཡོངས་ནས་མཚུངས་པ་མིན་པར་སློབ་སྦྱོང་སྐུལ་ཅག་གི་འབད་པ་ཁོ་ན་ལ་དམིགས་ནས་སྐབས་དང་པོའི་རྩོད་རྒྱུགས་དམ་བཅའ་སོགས་རྒྱུགས་འབྲས་མི་དམན་པར་བྱུང་ཞིང་གོ་རིམ་ཐ་དག་རྟེན་འབྲེལ་གྱི་ངང་ནས་ཡོངས་སུ་ལེགས་པར་གྲུབ་པའོ། །
༢༠༡༧།ཟླ།༡༠།ཚེས།༡༠ཉིན།


c: text/html

text:
ཧི་མ་ལ་ཡའི་རི་རྒྱུད་སྤི་ཏིའི་ཕྱོགས་ཀྱི་ལོ་རྒྱུས།
སྐབས་དེ་དུས་ཡིན་མིན་ཇི་ལྟར་ཡང༌། དགོན་པ་གཅིག་རང་རིག་གྲོང་ཚོ་ནས་ཆུ་བོའི་ཕར་ཕྱོགས་དཀྱིལ་ཞེས་པའི་གྲོང་ཚོའི་གོང་ཕྱོགས་རི་དེའུ་ཞིག་ཡོད་པ་དེར་སྤོས་ཏེ། ད་ལྟ་དཀྱིལ་དགོན་ནོར་བུ་གླིང་ཞེས་དགེ་ལུགས་དགོན་པ་དེ་ཉིད་ཡིན་ལུགས་བཤད། ལེགས་པར་བསམ་ན། མངོན་དགའམ། རོང་ཀྲོང་ན་ཡོད་དུས་དགོན་པ་དེ་གཉིས་ཆོས་རྒྱུད་གང་ཡིན་བཤད་པར་དཀའ་ནའང༌། ལ་ལས། ད་ལྟའི་གནས་སྟངས་ལྟར་བསམས་ནས་སྐབས་དེའི་དགོན་པ་གཅིག་ས་སྐྱ་དགོན་པ་དང༌། གཅིག་དགེ་ལུགས་དགོན་པ་ཡིན་ཤག་ལྟ་བུ་བཤད་པར་སྣང༌། འོན་ཀྱང༌། སྐབས་དེར་ས་སྐྱ་དགོན་པ་ལྟ་བུ་ཞིག་ཡིན་ཆོག་ཀྱང༌། དུས་ཚོད་ལ་ལྟོས་ཏེ་དགོན་པ་གཅིག་དགེ་ལུགས་དགོན་པ་ཡིན་མིན་དཔྱད་དགོས་པར་སྣང་ལ། གལ་ཏེ། དུས་ཀྱི་དབང་གིས་སྐབས་དེར་དགེ་ལུགས་དགོན་པ་ཞིག་མིན་ཚེ། མངོན་དགའམ། རོང་ཀྲོང་ཕྱོགས་སུ་ཡོད་པའི་སྔོན་གྱི་དགོན་པ་གཉིས་ཀ་ས་སྐྱའི་དགོན་པ་ཡིན་མིན་ཡང་དཔྱད་དགོས་པ་ལྟ་བུ་ཞིག་ཡོད་དེ། དཔེར་ན། ས་ཆ་གཅིག་ལ་ས་སྐྱའི་དགོན་པ་གཉིས་མཉམ་དུ་བཞེངས་པའི་དགོས་པའང་ཧ་ཅང་གི་ཆུང་བ་ལྟ་བུར་སྣང་བས་སོ། །གཞན་ཡང༌། མངོན་དགའ་ནས་གོ་མིག་དགོན་དུ་ཕར་འཕོས་པའི་དགོན་པ་དེ་ཉིད་ས་སྐྱའི་དགོན་པ་ཡིན་མིན་དང༌། ཡང༌། མངོན་དགའི་དགོན་པ་འཕོ་སའི་གོ་མིག་དགོན་པ་དེ་ཉིད་ཀྱང་ས་སྐྱའི་དགོན་པ་ཞིག་ཡིན་མིན་དཔྱད་རྒྱུ་དང༌། གནས་ཚུལ་གཞན་ལ། གུ་གེའི་བླ་མ་ཆོས་དཔལ་བཟང་པོ་རང་ཉིད་ས་སྐྱའི་བླ་མ་ངོར་ཆེན་རྡོ་རྗེ་འཆང་ཀུན་དགའ་བཟང་པོ་མཆོག་གི་དངོས་སློབ་ཀྱིས་ས་སྐྱའི་བླ་མ་ཞིག་ཡིན་ན། ཁོང་གིས་དགོན་པ་གཉིས་ཟླ་སྒྲིལ་དུ་བཏང་སྟེ་ས་སྐྱའི་ཆོས་རྒྱུད་འཛིན་མཁན་ཞིག་ཏུ་བསྒྱུར་གནང་མཛད་པའང་ཡོང་སྲིད་པས་དཔྱད་གཞི་ཙམ་མོ།།) དགོན་པའི་མིང་ལ་སྟེང་བརྒྱུད་ལྷུན་གྲུབ་ཆོས་འཁོར་གླིང་ཞེས་བཏགས་པར་གྲགས། དེ་ལྟར་ན། སྟེང་བརྒྱུད་ལྷུན་གྲུབ་ཆོས་འཁོར་གླིང་ཞེས་པའི་དགོན་མིང་ནི་གུ་གེའི་བླ་མ་ཆོས་དཔལ་བཟང་པོས་བཏགས་གནང་མཛད་པ་དང༌། དུས་ཚོད་ནི་རབ་བྱུང་དྲུག་པའི་ཕྱི་ལོ་ ༡༣༨༢ ཀྱི་རྗེས་ནས་བྱུང་བར་མངོན། གང་ལགས་ཤེ་ན། གུ་གེའི་བླ་མ་ཆོས་དཔལ་བཟང་པོ་མཆོག་ནི་བོ་དོང་ཕྱོགས་ལས་རྣམ་རྒྱལ་དང༌། ྋངོར་ཆེན་ཀུན་དཀའ་བཟང་པོ་རྣམ་གཉིས་ཀྱི་དངོས་སློབ་ཡིན་པར་གསལ་ཞིང༌། དེ་ཡང་ྋངོར་ཆེན་ཀུན་དགའ་བཟང་པོ་མཆོག་ནི་ཕྱི་ལོ་༡༣༨༢་༡༤༥༦བར་དུ་བྱོན་པའི་བླ་མ་ཞིག་ཡིན་ལུགས་ད་ལྟའི་ངོར་ཁང་སར་ཞབས་དྲུང་རིན་པོ་ཆེའི་ཡོངས་འཛིན་རྒན་འཇམ་དབྱངས་ཡེ་ཤེས་མཆོག་གིས་གསུངས།
སྟེང་བརྒྱུད་ལྷུན་གྲུབ་ཆོས་འཁོར་གླིང་ཞེས་དགོན་མིང་མ་བཏགས་སྔོན་གྱི་དགོན་རྙིང་གོ་མིག་དགོན་པ་ནི། ད་ལྟའི་བར་དུ་ལོ་བརྒྱད་བརྒྱ་ནས་ཆིག་སྟོང་ཡས་མས་བར་དུ་སོང་བའི་དགོན་པ་ཞིག་ཡིན་ལུགས་འཁོད་འདུག རྒྱུ་མཚན་ནི། རྒན་འཇམ་དབྱངས་ཡེ་ཤེས་མཆོག་གིས། དེའང་ལོ་ཆེན་རིན་ཆེན་བཟང་པོའི་རྣམ་ཐར་ལ་སོགས་པའི་ནང་དུ་གཙོ་བོ་ལོ་ཆེན་རང་ཉིད་ཡུམ་གྱི་ཆེད་དུ་དམིགས་ཏེ་ལྷ་ཁང་བརྒྱ་རྩ་སོགས་བཞེངས་པའི་ལོ་རྒྱུས་ལ་གཞིགས་ན་ད་ལྟའི་སྟེང་བརྒྱུད་དགོན་པ་འདིའང་དེའི་གྲས་ཀྱི་ལྷ་ཁང་གཅིག་ཡིན་པ་བཤད་ཆོག་སྟེ། གང་ལགས་ཤེ་ན། སྔོན་གོ་མིག་དགོན་ཤུལ་དེར་མགོན་ཁང་སོགས་བསྐྱར་བཞེངས་ཆེད་ས་སློག་སོགས་བྱེད་སྐབས་རྒྱུན་རིང་ལྡན་པའི་དངོས་རྫས་དང༌། ཁྱད་པར་དུ་ལོ་ཆེན་རིན་ཆེན་བཟང་པོ་མཆོག་གིས་ཕྱག་བཏབ་པར་གྲགས་པའི་རྟ་ཕོ་དགོན་པའི་ལྷ་ཚུགས་སོགས་ཇི་ལྟ་བ་བཞིན་རྒྱལ་ཆེན་སྡེ་བཞི་སོགས་ཀྱི་སྐུ་བརྙན་ཆག་གྲུམ་སོགས་ད་ལྟའང་གྲོང་མི་རྙིང་གྲས་འགའི་ཁྱིམ་ལ་བདག་ཉར་བྱས་པ་སོགས་ལས་དཔོག་ཐུབ་སྙམ་ཞེས་གསུངས།
ད་ལྟའི་དུས་སུ། སྟེང་བརྒྱུད་ལྷུན་གྲུབ་ཆོས་འཁོར་གླིང་དགོན་པའམ། དཀར་མཛེས་ས་སྐྱ་དགོན་པའི་མངའ་ཁོངས་ཀྱི་ཡུལ་སྡེ་ནི། གོ་དབང་དང༌། གོ་མིག ཡིད་ཁྱིམ། ལང་རྫ། སྐྱིད་གླིང༌། དཀར་མཛེས་སོགས་གྲོང་པ་མང་དུ་ཡོད་ཅིང༌། གྲོང་རྒྱ་ཆེ་ཤོས་ནི་དཀར་མཛེས་གྲོང་ཚོ་ཡིན་པ་དང༌། དཀར་མཛེས་ལ་ཐོག་མའི་དུས་སུ་ཁང་ཆེན་བཅུ་གསུམ་ཞེས་ཁྱིམ་ཚང་བཅུ་གསུམ་ཙམ་ལས་ཡོད་ཚོད་མི་འདུག་ཀྱང༌། རིམ་བཞིན་འཕར་ཏེ་དེང་དུས་དཀར་མཛེས་སྨུག་པོ་གདོང་གི་རི་འདབས་ལ་ཁྱིམ་ཚང་ཉིས་བརྒྱ་སོ་བརྒྱད་དང༌། འགྲུལ་རྩེ་ལའི་འདབས་ན་ཁྱིམ་ཚང་བརྒྱ་དང་དྲུག་ཅུ། ཁྱོན་སྡོམ་དཀར་མཛེས་གྲོང་པར་ཁྱིམ་ཚང་སུམ་བརྒྱ་གོ་བརྒྱད་ཙམ་ཡོད་ཅིང༌། དཀར་མཛེས་ནི་སྤི་ཏི་ཡུལ་གྱི་ཁྲོམ་ར་སོགས་མཐུན་རྐྱེན་ཕུན་སུམ་ཚོགས་ཆེ་ཤོས་ཀྱི་གྲོང་ཁྱེར་ལྟེ་གནས་ཤིག་ཀྱང་ཡིན།
སྤི་ཏིའི་ཡུལ་བྱེ་བྲག་པ་དཀྱིལ་བར་ནི་སྤི་ཏི་ཕྱོགས་སུ་ཁ་མཐོ་ཤོས་ཀྱི་གྲོང་སྡེ་ཞིག་ཡིན་ཚོད་སྣང་ལ། དེ་ཡང་རྒྱ་མཚོ་ནས་དཀྱིལ་བར་བར་དུ་སྤྱིའི་མཐོ་ཚད་ལེ་དབར་ ༤༣༠༢ (4302 mts)ཡིན་པར་གསལ་ཞིང༌། དབྱར་ཀ་ཕྱི་ཟླ་བདུན་པའི་ནང་དུ་སྤི་ཏི་དཀར་མཛེས་གྲོང་པར་དྲོད་ཚད་མཐོ་ཤོས་ ༢༥ (Temp 25 C 0) ཙམ་ལ་སླེབས་ཀྱི་འདུག མ་གཞི་སྤི་ཏི་བའི་ཁ་རྒྱུན་ལ། དབྱར་ཉི་མ་ལྡོག་ན་མ་གཏོགས་དྲོ་རུ་མི་འགྲོ། དགུན་ཉི་མ་མ་ལྡོག་ན་གྲང་དུ་མི་འགྲོ་ཞེས་ཤོད་སྲོལ་ཡོད་ཟེར། ཡུལ་གྱི་ཐོན་ཁུངས་ལ། སྔོན་མ་སྤི་ཏི་ཕྱོགས་སུ་འབྲུའི་བྱེ་བྲག་ནས་ཀྱི་སྤུས་ཚད་ལ་གྲགས་པ་ཆེ་ཞིང༌། དེང་དུས་དངུལ་གྱི་ཡོང་སྒོ་ཆེ་ཤོས་ལ་ལྟོས་ཏེ་ས་ཞིང་ཕལ་ཆེར་སྲན་མ་འདེབས་སྲོལ་ཆེན་པོར་གྱུར་འདུག་པ་བཅས་སོ།།
ངག་དབང་བྱམས་པས། (ས་རཱ་མཐོ་སློབ།)

robotstxt: allowed

filter: keep


text:
་པའི་ཚོགས་མི་འཇོན་ བྷེ་ལར་སེས་ (John Bellers) སྤྱོད་གོ་ཆེ་བའི་ཚོང་ལས་དང་ཞིང་ལས་སྣ་མང་མཉམ་སྡེབ་ཀྱི་འཆར་གཞི་ཞིག་འདོན་གནང་མཛད་ཅིང། འཆར་གཞི་དེའི་དབང་གིས་ཧྥ་ལོག་བྷོའི་ལྟ་གྲུབ་རྒྱ་སྐྱེད་དང་ཁྱབ་འཕེལ་ཆེན་པོ་བྱུང་ཡོད། དེ་ཡང་བཟོ་ལས་མཐུན་ཚོགས་ཀྱིས་ཐོན་སྐྱེད་བྱེད་པོ་དང༌། འཛད་སྤྱོད་པ། ཞིང་པ། ལག་ཤེས་པ་བཅས་ཚོགས་པ་གཅིག་ཏུ་སྒྲིལ་ཏེ་ཁྲོམ་རར་ཐོན་རྫས་ཚོང་བ་དང་ཚོང་གཉེར་ལས་བྱུང་བའི་ཁེ་འབབ་རྣམས་ཚོགས་པའི་ཚོགས་མི་མ་ཡིན་པའི་ཕྱི་མི་མ་རྩ་འཛུགས་པོ་རྣམས་ལ་སྐྱེད་འབབ་ཀྱི་ཚུལ་དུ་སྤྲོད་པ་སོགས་བྱས་ཡོད། རང་འཚོ་དང་གཉིས་ཕན་གྱི་རོགས་སྐྱོར་གཉམ་སྡེབ་དང༌། མ་སྐུལ་དང་བླངས་ཀྱི་ཞབས་ཞུ། དཔལ་འབྱོར་གོང་དུ་སྤེལ་ཕྱིར་དམངས་གཙོ་དང་འདྲ་མཉམ་གྱི་མཐུན་ཚོགས་གོ་བསྒྲིགས། བར་ཁེ་བཟའ་མི་མེད་པའི་ཐོན་སྐྱེད་བྱེད་པོ་དང་ཉེར་སྤྱོད་པ་རྣམས་ཀྱི་དབར་ཐད་གཏུགས་ཀྱི་འབྲེལ་བ་སོགས་མཉམ་འབྲེལ་ལས་འགུལ་གྱི་སོན་རྩར་འགྱུར་བའི་ལྟ་གྲུབ་བཟང་པོ་མང་དག་ཞིག་འཚོལ་སྒྲུབ་ཐུབ་པ་བྱུང་ཡོད།
ཁོང་ཚོས་ལྟ་ཚུལ་དེ་འདྲ་ཞིག་བཅངས་ཡོད་ཀྱང་དངོས་ཡོད་ལག་བསྟར་ཉུང་ཤས་ལས་བྱུང་མེད། ཧྥ་ལོག་བྷོའི་དང༌། ཁོང་གི་གྲོགས་པོ་འགས་རང་ཉིད་ཀྱི་ལྟ་གྲུབ་རྣམས་ཨ་རིའི་ནང་ལག་བསྟར་བྱ་ཐབས་བྱས་ཡོད་ཀྱང༌། སྲིད་གཞུང་གིས་ལས་གཞི་དེར་འདོད་མཐུན་མེད་པའི་རྣམ་འགྱུར་བསྟན་ཏེ་འགོག་གནོན་བྱས། དུས་རབས་བཅོ་བརྒྱད་པའི་བཞི་ཆ་གསུམ་པའི་སྐབས་ལ་ངལ་རྩོལ་གྱི་སྡེ་ཁག་དངོས་སུ་བཙུགས་ཡོད་པའི་ཁོངས་ནས་སེ་ཁོ་ཊི་ལན་ཌིའི་ (Scotland ) འཐག་མཁན་དང༌། ཆ་ཊ་ཧམ་ (Chatham) དང་ཝུལ་ རི་ཆ་ (wool rich)ཡི་གྲུ་གཟིངས་བཟོ་གྲྭའི་གོ་མཚོན་ངལ་རྩོལ་བ་ཚོས་སྒེར་གྱི་རྩམ་འཐག་བདག་གཉེར་བྱས་ཡོད་ཀྱང༌། དེ་དག་གི་གནས་ལུགས་ཅི་འདྲ་ཡིན་མིན་ཁ་གསལ་མེད་པར་མ་ཟད། དེ་ཚོ་དུས་རབས་གོང་མའི་བསམ་བློ་བ་རྣམ་གཉིས་ཀྱི་བརྩམས་ཆོས་ཀྱི་ཤུགས་རྐྱེན་ལས་བྱུང་བ་ཡིན་མིན་ཡང་དོགས་གཞིའི་གནས་ཤིག་ཡིན།
ལས་ཡུན་བཅག་པ་དང་ཕྲུ་གུའི་ངལ་རྩོལ་མེད་པ་བཟོས་པ་སོགས་ཨོ་ཝན་གྱིས་ལེགས་བཅོས་མང་དག་ཅིག་གསར་གཏོད་མཛད་ཡོད་ཅིང་ཁོང་གི་ཁ་གཏད་ཚོས་ཁོང་སྨྱོན་པ་ཞིག་ལ་བརྩིས་ཐོག ཁོང་གི་བཟོ་གྲྭར་གྱོང་གུན་ཕོག་རྒྱུ་ཡིན་ཤག་བྱས་ཀྱང་དེ་ལས་ལྡོག་སྟེ། བཟོ་གྲྭའི་ནང་གོང་གསལ་ལེགས་བཅོས་དང་གསར་གཏོད་མང་པོ་གནང་བའི་དབང་གིས་ཁེ་འབབ་མང་དག་ཅིག་བྱུང་ཡོད། ཁོང་གིས་ད་དུང་ལས་མི་རྣམས་ལ་ཁེ་བཟང་བགོ་འགྲེམས་བྱས་ཏེ་གོམ་སྟབས་འཕར་མ་ཞིག་སྤོས། ཁོང་གིས་འགྲན་བསྡུར་དང་བཤུ་གཞོག་མ་ཡིན་པར་མཉམ་འབྲེལ་དང་མཉམ་རོགས་ཀྱི་ལྟ་གྲུབ་ཀྱི་གཞི་རྩ་ལྡན་པའི་འཛམ་གླིང་ཞིག་གསར་བསྐྲུན་བྱ་རྒྱུར་མོས་པ་བྱས་ཐོག སྤྱི་ཚོགས་ནང་གི་ངན་དགུ་ཐ་དག་གི་རྐྱེན་རྩ་ནི་དངུལ་ཡིན་པ་རྟོགས་ཡོད་ཅིང༌། ངན་སྤྱོད་ཡོ་བསྲང་གི་ཕྱིར་ཁོང་གིས་ཁེ་བབས་ཀྱི་དངུལ་རྣམས་འབྲེལ་ཡོད་ཚོགས་མི་ཚོར་བགོ་འགྲེམས་བྱས། ཁོང་གིས་ལས་གཞི་གཉིས་གསར་གཏོད་མཛད་ཡོད་པ་གཤམ་གསལ།
༡ གཞིས་གྲོང་འཛུགས་གཉེར།
ཁོང་གིས་མཉམ་མཐུན་ནི་ཡང་དག་པ་ཡིན་པར་ཡིད་ཆེས་བརྟན་པོ་བྱས། དེའི་དབང་གིས་མཐུན་སྦྱོར་གི་གྲོང་གསེབ་ཅེས་པ་རང་ཉིད་ཀྱིས་བཙུགས་པའི་ལ་ན་རག་ (Lanark)གསར་པ་ ༼ལ་ན་རག་གསར་པ་ནི་ཁོང་གིས་ཕྱི་ལོ་ ༡༨༠༠ དུས་འགོར་བཟོ་གྲྭའི་ལམ་ལུགས་ལ་ཚོད་ལྟ་གྲགས་ཅན་ཞིག་བྱས་པ་དེ་ཡིན་ཞིང༌། དེ་ཡང་སེ་ཁོ་ལན་ཌིའི་གྲོང་སྡེ་ལ་ན་རག་ལ་གནང་བས་དེ་སྐད་དུ་ཐོགས། སྒྱུར་མཁན་གྱིས།༽དང་རིགས་མཚུངས་པའི་ལས་གཞི་ཞིག་གསར་གཏོད་མཛད། གཞིས་གྲོང་དེའི་ངལ་རྩོལ་བ་རྣམས་དང་བླངས་དང་ཡོངས་སུ་འདྲ་མཉམ་ཡིན་པ་གཉིས་རྨང་གཞིར་བྱས་པའི་སྒོ་ནས་རང་ཉིད་ཐོན་སྐྱེད་བྱེད་མཁན་དང་འཛད་སྤྱོད་པ་གཉིས་ཀ་ཡིན་པའི་ངོ་བོར་མཉམ་གནས་བྱ་དགོས། དེ་ལྟའི་ཆ་ནས་སྦྱིན་བདག་མེད་པ་དང་ཁེ་བཟང་ཡང་མེད་ལ་འགྲན་བསྡུར་དང་བཤུ་གཞོག་ཀྱང་མེད། ལས་རྩོལ་བ་རྣམས་ལ་གླ་ཕོགས་རང་ཉིད་ཀྱི་ལས་རྩོལ་དང་བསྟུན་ཏེ་འཛིན་ཤོག་གི་ལམ་ནས་སྤྲད་སྟབས། ལམ་ལུགས་གསར་པ་དེའི་དབང་གིས་དངུལ་ལོར་ཡང་བེད་མེད་ཆགས། མཉམ་འབྲེལ་སྤྱི་ཚོགས་དེ་བཞིན་མཉམ་བསྡུས་ཀྱི་རང་བཞིན་ཅན་ཞིག་ཡིན་པས་མཉམ་ལས་ཀྱི་གྲུབ་འབྲས་བགོ་འགྲེམས་བྱ་དགོས། དེར་བརྟེན་ཨོ་ཝན་གྱི་བསམ་པར། མཉམ་ལས་ཀྱི་རང་བཞིན་ལྡན་པའི་གཞིས་ཆགས་གསར་འཛུགས་བྱས་ན་བར་ཁེ་ཟ་མཁན་རྣམས་མེད་པ་ཆགས་ངེས་རེད་སྙམ། ཐོན་སྐྱེད་བྱེད་མཁན་དང་སྤྱོད་མཁན་དབར་ཐད་ཀར་གྱི་འབྲེལ་གཏུགས་ཡོང་བ་དང༌། ལམ་ལུགས་དེའི་རྒྱབ་ལྗོངས་སུ་ཁེ་བཟང་བཟོ་རྒྱུའི་བསམ་ངན་མེད་པའི་ཆ་ནས་བཤུ་གཞོག་དང་གཉའ་གནོན་ཡང་རང་བཞིན་གྱིས་མེད་པར་གྱུར་ངེས་རེད་དགོངས། ཡིན་ནའང་ཁོང་ལ་མི་མང་དང་སྲིད་གཞུང་གཉིས་ཀའི་རྒྱབ་སྐྱོར་ཐོབ་མེད་པ་དང༌། ཁོང་གི་འཆར་གཞི་རྣམས་གྲུབ་འབྲས་ལྡན་པ་ཞིག་མ་བྱུང་བའི་དབང་གིས་ཁོང་ཨ་རིར་མཉམ་འབྲེལ་གྱི་གྲོང་གསེབ་ཅིག་འཛུགས་བསྐྲུན་བྱེད་པར་ཕྱིན།
འཆམ་མཐུན་གྱི་གཞིས་ཆགས་གསར་པ་ཞེས་པ་དེའི་རྒྱ་ཁྱོན་ཨེ་ཀར་ ༣༠༠༠༠ ཡིན་པ་དང་དེའི་ནང་འབྲུ་ཁང་དང༌། ཚགས་ཁང༌། བཟོ་གྲྭ ཡིད་དུ་འོང་བའི་གྲོང་གསེབ་ཀྱི་ལྷ་ཁང་བཅས་ཡོད། ལས་གཞི་དེ་བཞིན་ཐུན་མོང་གིས་བདག་གཉེར་དང་གྲུབ་འབྲས་མཉམ་སྤྱོད་ཀྱི་རང་བཞིན་ལྡན་པ་ཡོང་ཕྱིར་དོ་ཁུར་ཆེན་པོས་འགོ་ཚུགས། འོན་ཀྱང་བློ་ཕམ་དགོས་པའི་གནས་དོན་ཞིག་ལ། ལས་གཞི་དེའི་ནང་གསར་ཞུགས་བྱེད་མཁན་ཕལ་མོ་ཆེ་ཤེས་ཡོན་མེད་པའི་རང་འདོད་ཅན། སྒྲིག་ལམ་དང་འཇོན་ཐང་མེད་པ་བཅས་ཀྱི་ཞན་ཆ་ཆེ་བར་བརྟེན། ལས་གཞི་དེ་བྱ་བ་ལམ་ལྷོང་དང་རྒྱུན་བསྲིངས་ཐུབ་པ་ཞིག་བྱུང་མེད། དེར་བརྟེན་ཨོ་ཝན་དབྱིན་ཡུལ་དུ་བསྐྱར་ལོག་བྱས། ཡུལ་ཧམ་ཤེ་རེ་ (Hampshire) ནང་ཡོད་པའི་ཁུ་ཨིན་ ཝུ་ཌི་(Queens wood)ཞེས་པའི་གཞིས་ཆགས་དེ་ཕྱི་ལོ་ ༡༨༣༩ ལོར་ཉོ་སྒྲུབ་གནང་བ་དང་དེའི་སྤྱི་ཁྱབ་དོ་དམ་པ་དང་པོར་ཨོ་ཝན་བསྐོ་གཞག་བྱས་ཡོད་ཀྱང་ཁོང་གིས་ལས་གནས་དེ་ལས་རྩ་དགོངས་ཞུས། རྒྱུ་མཚན་ནི། ཁོང་གིས་ལས་འཆར་ཐོག་བསམ་བློ་གཏོང་སྐབས་ཆ་རྐྱེན་ཞན་པའི་གཟིགས་ཚུལ་བྱུང༌། དེར་བརྟེན་ཁོང་གི་ཚབ་ཏུ་ལས་གནས་དེར་རྗེས་འབྲངས་པ་གཞན་ཞིག་བསྐོ་གཞག་བྱས། ལས་གཞི་དེ་དང་འབྲེལ་བའི་སྐྱེ་བོ་མང་ཆེ་བར་ས་ཞིང་འདེབས་ལས་ཀྱི་ཉམས་མྱོང་མེད་ཐོག དཔལ་འབྱོར་གྱི་དཀའ་ངལ་ཆེན་པོ་འཕྲད་སྟབས། ད་ཐེངས་ཀྱང་ལམ་ལྷོང་མ་བྱུང་བར་མཐར་ཕྱི་ལོ་ ༡༨༤༥ ལོར་ལས་གཞི་དེ་མཚམས་འཇོག་བྱ་དགོས་བྱུང༌།
༢ ངལ་རྩོལ་བའི་དངུལ་ལོར།
ཕྱི་ལོ་ ༡༨༣༢ ལོར་ཨོ་ཝན་གྱི་རྗེས་འབྲངས་པ་རྣམས་ཀྱིས་རྒྱལ་ཡོངས་ངལ་རྩོལ་བའི་ཆ་སྙོམ་བརྗེ་ལེན་ཚོགས་པ་ཞེས་པ་ཞིག་གསར་འཛུགས་གནང༌། ཚོགས་པ་དེའི་འཐུས་མིའི་ནང་ཐོན་རྫས་བརྗེ་ཚོང་བྱེད་པའི་ཐོན་སྐྱེད་བྱེད་མཁན་དང་སྤྱོད་མཁན་འདྲ་མིན་སྣ་ཚོགས་ཤིག་ཡོད། ཐོན་སྐྱེད་བྱེད་མཁན་ཚོས་ཐོན་རྫས་གོང་འབུལ་བྱས་པའི་དོད་དུ་ངལ་རྩོལ་བའི་དངུལ་ལོར་ཐོབ་ཀྱི་ཡོད་པ་དང༌། ལས་མི་རྣམས་ལ་ཡང་རང་ཉིད་ཀྱི་ལས་ཀའི་དུས་ཡུན་འཁོད་པའི་ངལ་རྩོལ་བའི་དངུལ་ལོར་སྤྲོད་ཀྱི་ཡོད་པ་རེད། འོན་ཀྱང་དྲང་ཚུགས་མེད་པའི་མི་ཚོས་རྒྱུན་རིང་ལས་ཀ་བྱེད་ཁུལ་དང༌། སྤུས་ཀ་ལེགས་པའི་ཅ་དངོས་གཅིག་པུ་ཉོ་བ། བརྗེ་ཚོང་བྱ་རྒྱུའི་ཅ་དངོས་ཀྱི་རྣམ་གྲངས་དང་ཁ་གྲངས་ཉུང་བ་བཅས་ཀྱི་ཆ་ནས་མཐར་ལས་གཞི་དེར་ཡང་ལམ་ལྷོང་བྱུང་མེད།། །།


text:
ཐོག་མར་ཁོང་གིས་མཛད་པའི་དག་ཡིག་གསར་སྒྲིག་གིས་བོད་ཀྱི་རིག་གནས་སྲུང་སྐྱོབ་ཐད་ཀུན་ལ་ལེགས་སྐྱེས་བླ་ན་མེད་པ་བཞག་
མཐའ་མའི་བསྐྱར་བཅོས། (༣༠༡༩༩༩༠༥༣༠) འབྲི་མཁན། སྲོང་ཚ་ཁྲི་རལ། ༢༣༢༠༡༧༡༢༡༡དུས་ཚོད་གཉན་ཕྲང་ཅན་ཅན་དེ་ལྟ་བུའི་ནང་དག་ཡིག་སྤུས་ལེགས་དེ་འདྲ་ཞིག་བརྩམས་གནང་ཐུབ་པའི་ཁོང་གི་ལྷག་བསམ་དང་ཐུགས་སྟོབས་ལ་གུས་པས་སྙིང་ཁོངས་རུས་པའི་གཏིང་ནས་བཀའ་དྲིན་ཆེ་བླ་མེད་དུ་ཆེ་ཞེས་ཞུ་བ་དང་སྦྲགས། བླ་ན་མེད་པའི་རྗེས་སུ་ཡི་རངས་ཀྱི་བསྔགས་བརྗོད་གྲངས་མེད་ཞུ་རྒྱུ་ཡིན། ང་ཚོས་སློབ་གྲ་ཆུང་འབྲིང་ཆེ་གསུམ་གང་གི་སྐབས་སུ་ཡང་ཁྱེད་ཀྱི་བརྩམས་གནང་བའི་དག་ཡིག་འདི་མེད་དུ་མི་རུང་བའི་ལག་ཆ་ཞིག་ལྟ་བུར་བེད་སྤྱོད་བྱ་མྱོང་ཡོད་པས་ཁྱེད་རྩོམ་པ་པོ་མཁས་དབང་ཁོང་ལ་བཀའ་དྲིན་ཤིན་ཏུ་ཆེ་ཞེས་ཞུ་འདོད་བྱུང་། ཞར་དུ། བཀའ་འདྲི་ཞུ་རྒྱུར། ཞེ་ཤིན་ཞེས་པའི་མཚན་འདི་ཡུལ་གྱི་མིང་ངམ་ཡང་ན་རུས་མིང་ཞིག་ཡིན་ནམ།


text:
༄༅། །ཕྱི་ལོ་ ༢༠༡༧ ཟླ་ ༡ ཚེས་ ༢ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བོད་མིའི་སྒྲིག་འཛུགས་ཀྱིས་ཞུས་པའི་དཔལ་དུས་ཀྱི་འཁོར་ལོའི་དབང་ཆེན་ཐེངས་ ༣༤ པའི་ཉིན་དང་པོར་ཞོགས་པ་ཆུ་ཚོད་ ༧ ཐོག་རྡོར་གདན་རྣམ་རྒྱལ་གྲྭ་ཚང་ཕན་བདེ་ལེགས་བཤད་གླིང་གི་ཡན་ལག་དགའ་ལྡན་འཕེལ་རྒྱས་གླིང་བཞུགས་གནས་ཕོ་བྲང་ནས་བོད་མིའི་སྒྲིག་འཛུགས་ཀྱི་ཁྲིམས་ཞིབ་པ་ཆེ་བ་བཀའ་བརྒྱུད་དོན་གྲུབ་མཆོག་དང་བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག སྲིད་སྐྱོང་བློ་བཟང་སེངྒེ་མཆོག དུས་དབང་གོ་སྒྲིག་ཚོགས་ཆུང་གི་ཚོགས་གཙོ་དང་ཆོས་རིག་བཀའ་བློན་གཡུ་ཐོག་ཀརྨ་དགེ་ལེགས་མཆོག་བཅས་ཀྱིས་སྤོས་སྣེས་སྔུན་བསུས་ཏེ་དུས་འཁོར་དབང་ཆེན་གྱི་ཆོས་རའི་བཞུགས་ཁྲིའི་རྒྱབ་ཏུ་བཞེངས་པའི་དུས་འཁོར་ལྷ་ཁང་ནང་༸ཆིབས་བསྒྱུར་གྱིས་དུས་འཁོར་བླ་མའི་རྣམ་འབྱོར་དང་། དུས་འཁོར་བདག་བསྐྱེད་མཛད་པ་དང་། དེ་རྗེས་ཆོས་རའི་བཞུགས་ཁྲི་རིན་པོ་ཆེར་ྋཞབས་སོར་འཁོད་དེ་དཔལ་དུས་ཀྱི་འཁོར་ལོའི་དབང་ཆེན་གྱི་སློབ་མ་རྗེས་འཛིན་དབུ་འཛུགས་མ་བསྐྱངས་གོང་རྒྱལ་ཁབ་ཁག་ ༦༩ ནས་དད་ལྡན་ཆོས་ཞུ་བ་སྐྱ་སེར་ཕོ་མོ་ཆིག་འབུམ་བརྒལ་བ་རྣམས་འདུ་འཛོམས་ཐོག་རྒྱུན་ཆགས་གསུམ་པ་དང་ཤེས་རབ་སྙིང་པོ་གསུང་འདོན་དང་དུས་འཁོར་སྔགས་ཀྱི་སྙིང་པོ་ཕྲེང་འཁོར་གཅིག་གསོག་སྒྲུབ་གནང་གྲུབ་བསྟུན་ཆོས་ཞུ་བ་ཚོར་བཀའ་སློབ་ཕེབས་དོན།
གནས་ཁྱད་པར་ཅན་རྡོ་རྗེ་གདན་ནི། ལོ་ངོ་སྟོང་ཕྲག་གཉིས་ལྷག་ཙམ་རིང་སངས་རྒྱས་པའི་ཆོས་ཀྱི་གནས་གཞི་རྩ་ཆེན་ཞིག་ཆགས་ཡོད་ལ། གང་ལགས་ཤེ་ན། བཅོམ་ལྡན་འདས་སངས་རྒྱས་པའི་མཛད་པ་མཛད་ས་གནས་མཆོག་རྡོ་རྗེ་གདན་ཆགས་ཡོད་སྟབས། གནས་འདི་ཉིད་ནང་པའི་རྒྱལ་ཁབ་ཡོངས་རྫོགས་ཀྱིས་གནས་འདི་ཧ་ཅང་རྩ་ཆེན་ཞིག་ལ་ངོས་འཛིན་ཞུ་བཞིན་ཡོད། ནམ་རྒྱུན་པཎ་གྲུབ་བཅུ་བདུན་གྱི་ནང་ནས་དཔལ་མགོན་འཕགས་པ་ཀླུ་སྒྲུབ་ཀྱིས་ཀྱང་ཉམས་གསོ་གནང་བའི་ལོ་རྒྱུས་ཡོད། མདོར་ན་པཎ་གྲུབ་དེ་དག་གིས་ཞབས་ཀྱིས་བཅགས་ཤིང་། དེ་བཞིན་གྲུབ་ཆེན་ས་ར་ཧ་ལ་སོགས་པའི་རྒྱ་གར་འཕགས་པའི་ཡུལ་གྱི་གྲུབ་ཆེན་བརྒྱད་ཅུ་ཕལ་མོ་ཆེ་ཞབས་ཀྱིས་བཅགས་ཡོད་ཀྱི་རེད།
གཞན་ཡང་ང་ཚོ་བོད་གངས་ཅན་ལྗོངས་ཀྱི་སྔོན་གྱི་ལོ་ཙཱ་བ་དག་གིས་དངོས་གནས་དཀའ་བ་དུ་མ་ཁྱད་དུ་བསད་ནས་འཕགས་པའི་ཡུལ་དུ་བགྲོད་ནས་སངས་རྒྱས་ཀྱིས་བཀའ་དང་། དེ་ཡང་དཔལ་ནཱ་ལེནྡྲའི་ཆོས་བརྒྱུད་དྲི་མ་མེད་པ་དེ་ཉིད་བོད་དུ་དར་སྤེལ་མཛད་མཁན་གྱི་ལོ་ཙཱ་བ་ཕལ་མོ་ཆེ་ཡང་འདིར་ཞབས་ཀྱིས་བཅགས་ཡོད་ངེས་པས་གནས་ཁྱད་པར་
ཅན་ཞིག་ཆགས་ཡོད། དེ་ལྟར་གནས་ཕུན་སུམ་ཚོགས་པ་གནས་མཆོག་རྡོ་རྗེ་གདན་དུ་དཔལ་དུས་ཀྱི་འཁོར་ལོའི་དབང་ཆེན་ཐེངས་ ༣༤ པ་བྱ་རྒྱུ་དང་། དུས་འཁོར་དབང་ཆེན་བྱེད་ས་མང་ཤོས་ཀྱི་གནས་ཤིག་ཀྱང་ཆགས་ཡོད། ངོས་ཀྱིས་དུས་འཁོར་དབང་ཆེན་བྱེད་སྐབས་གམ་བཅར་ཕན་བདེ་ལེགས་བཤད་གླིང་དུ་༸རྒྱལ་མཆོག་སྐུ་ཕྲེང་བདུན་པ་བསྐལ་བཟང་རྒྱ་མཚོའི་སྐུ་དུས་ནས་དུས་འཁོར་གྱི་ཆོ་གའི་རིགས་༸རྒྱལ་དབང་རང་ཉིད་ཀྱིས་མཛད་པ་དང་། དུས་འཁོར་གྱི་གར་ཐིག་དབྱངས་གསུམ་དང་བཅས་པ་ཞྭ་ལུ་སོགས་ལ་ཁུངས་བཏུགས་པ་གནང་སྟེ། དུས་འཁོར་གྱི་བསྟན་པ་འཛིན་སྐྱོང་སྤེལ་གསུམ་གནང་མཁན་ཇོ་ནང་དང་། ཞྭ་ལུ་གཉིས་གཙོ་བོ་ཆགས་ཡོད། དེས་ན་༸རྒྱལ་དབང་བདུན་པ་ཆེན་པོས་དུས་འཁོར་གྱི་ཐོག་ཏུ་དམིགས་བསལ་གྱིས་ཐུགས་སྣང་མཛད་དེ་ཕན་བདེ་ལེགས་བཤད་གླིང་ལ་ཆོ་ག་ཕྱག་ལེན་དང་། གར་ཐིག་དབྱངས་གསུམ་དང་བཅས་པ་གསར་འཛུགས་མཛད་པ་དང་། གྲྭ་ཚང་ནས་ཀྱང་འཆར་ཅན་ལྟར་ནག་པ་ཟླ་བའི་སྐབས་སུ་དུས་འཁོར་སྒྲུབ་མཆོད་ཚུགས་བཞིན་ཡོད། ཆོ་གའི་ཐད་སྐུ་ཞབས་རྣམས་རྒྱུས་ཡོད་ཡག་པོ་ཡོད་སྟབས། ངོས་རང་ཡང་སྟབས་བདེ་པོ་ཆགས་ཀྱི་ཡོད།
ངོས་ནས་སྔོན་བྱུང་གི་སྒྲུང་ཞིག་བརྗོད་འདོད་བྱུང་། སྙིང་པོ་དེ་ཙམ་ཡོད་མེད་མི་ཤེས། རྒྱ་གར་དུ་སླེབས་རྗེས་དུས་འཁོར་དབང་ཆེན་གྱི་ཐོག་མ་དྷ་རམ་ས་ལར་བྱས་པ་དང་། དུས་འཁོར་དབང་ཆེན་དེ་ཉིད་ཚར་བའི་དགོང་མོའི་རྨི་ལམ་དུ་ངོས་རང་དཀྱིལ་འཁོར་གྱི་སྟེགས་བུའི་ཐོག་ཏུ་བསྡད་པ་དང་། ཆོག་གྲྭ་བ་རྣམས་མཐའ་སྐོར་དུ་བསྡད་ནས་ཞུ་བ་གླུ་བསྐུལ་འདོན་བཞིན་འདུག བདག་བསྐྱེད་ནང་དུ་ཞུ་བ་གླུ་བསྐུལ་ཡོད་པ་ལས་ནམ་རྒྱུན་ས་ཆོག་གི་སྐབས་སུ་ཞུ་བ་གླུས་བསྐུལ་མེད། དེ་ནི་རྒྱ་གར་དུ་སླེབས་རྗེས་ཀྱི་དུས་འཁོར་དབང་ཐེངས་དང་པོ་དང་། བོད་དུ་ཐེངས་གཉིས་བྱས་པ་རེད། དེ་ལྟར་དཀྱིལ་འཁོར་བསྡུ་ཆོག་ཡོངས་རྫོགས་ཟིན་ནས་ཐོ་རེངས་ཀྱི་རྨི་ལམ་དུ་ཞུ་བ་གླུ་བསྐུལ་འདོན་པ་ཞིག་རྨིས་བྱུང་། རྗེས་སུ་བསམ་བློ་གཏོང་སྐབས། ཕལ་ཆེར་དབང་ཆེན་ཐེངས་གཅིག་བྱས་ཏེ་དཀྱིལ་འཁོར་བསྡུ་ཆོག་ཟིན་པ་རེད། འོན་ཀྱང་སླར་ཡང་ཞུ་བ་གླུས་བསྐུལ་བྱས་ནས་སླར་ཡང་དཀྱིལ་འཁོར་བཞེངས་ནས་དབང་བྱ་རྒྱུ་མང་པོ་ཞིག་ཡོང་བའི་རྟགས་དང་མཚན་མ་ཞིག་ཕལ་ཆེར་ཡིན་འདུག
དེར་བརྟེན་དེ་རིང་འདིར་དུས་འཁོར་དབང་ཆེན་ཐེངས་ ༣༤ པ་དེ་ཉིད་བྱེད་བཞིན་ཡོད། ངོས་ཀྱིས་ཐོག་མར་བོད་ནས་དུས་འཁོར་དབང་ཆེན་བྱས་པ་ནས་ད་བར་དབང་ཐེངས་མང་པོ་ཞིག་བསྐུར་ཏེ་དུས་འཁོར་དབང་ཆེན་ཐོབ་མཁན་མང་པོ་ཞིག་ཡོད། དེ་དག་གི་ནང་དུ་དུས་ཀྱི་འཁོར་ལོའི་བསྐྱེད་རིམ་སྔོན་དུ་འགྲོ་བའི་ཐོག་ནས་རབ་ལ་སྐུ་གསུང་ཐུགས་ཡོངས་སུ་རྫོགས་པ་དང་། དེ་ལྟར་མིན་ནའང་ཐུགས་ཀྱི་དཀྱིལ་འཁོར་གྱི་བསྐྱེད་རིམ་གྱི་ཉམས་ལེན་གྱི་ཐོག་ནས་དཔལ་དུས་ཀྱི་འཁོར་ལོའི་སྦྱོར་བ་ཡན་ལག་དྲུག་གི་ཐོག་ནས་ཉམས་ལེན་བྱས་ཏེ་ས་ལམ་གང་འཚམ་བགྲོད་མཁན་ཇི་ཙམ་བྱུང་ཡོད་དམ། དུས་དབང་ཞུ་མཁན་ས་ཡ་ལོངས་པའམ་འབུམ་ཕྲག་མང་པོ་ཞིག་བྱུང་ཡོད། ཐོག་མར་བོད་དུ་དབང་ཆེན་བྱས་པ་བཟུང་སྟེ། རྒྱ་གར་དུ་དུས་འཁོར་དབང་ཆེན་སྔ་རྗེས་རིམ་པ་མང་པོ་བྱས་པ་རེད། དོན་དངོས་ཐོག་དུས་ཀྱི་འཁོར་ལོའི་བསྐྱེད་རིམ་སྔོན་དུ་འགྲོ་བའི་ཐོག་ནས་སྦྱོར་བ་ཡན་ལག་དྲུག་གི་ཉམས་ལེན་བྱས་ནས། མ་མཐར་ཡང་རླུང་སེམས་དབུ་མར་བསྡུས་ནས་སོར་འདུད་དང་། བསམ་གཏན། སྲོག་རྩོལ་སོགས་ཀྱི་ཉམས་མྱོང་ཕྲན་བུ་རེ་ཡོད་པ་ཕལ་ཆེར་དཀོན་པོ་རེད།
དེར་བརྟེན་ད་ལན་འདིར་དུས་འཁོར་དབང་ཆེན་བྱ་ཡུལ་རྡོ་རྗེ་གདན་འདི་གནས་ཁྱད་པར་ཅན་ཡིན་པ་བརྗོད་མི་དགོས་པ་རེད། དེ་ལྟའི་གནས་འདིར་ཁྱེད་རང་ཚོ་ཡུལ་ལུང་མི་འདྲ་བ་མང་པོ་ཞིག་ནས་དོན་གཉེར་ཆེན་པོས་ཡོང་བ་དང་། གནས་བྱིན་རླབས་ཅན་ཆགས་ཡོད་ཀྱང་མཐུན་རྐྱེན་འཛོམས་པོ་གང་ཡང་མེད་ལ། དེང་སྐབས་གནམ་གཤིས་ཀྱང་སྐྱོ་པོ་སྟོན་བཞིན་འདུག འོན་ཀྱང་དཀའ་བ་དང་དུ་བླངས་ནས་ཆོས་དོན་དུ་གཉེར་ཏེ་ཡོང་བ་དང་། འགའ་ཞིག་ཚོང་འདུས་ཀྱི་དོན་དུ་དམིགས་པ་ཡང་ཡོད་ཤས་ཆེ། ཕལ་མོ་ཆེ་ཆོས་དོན་གཉེར་བྱས་ན་ཡོང་བ་ཆགས་ཡོད།
དེར་བརྟེན་གལ་གནད་ཆེ་ཤོས་ནི། ཆོས་ཆོས་སུ་སོང་བ་ཞིག་བྱེད་དགོས་པ་གལ་གནད་ཧ་ཅང་ཆེན་པོ་ཆགས་ཡོད། སྤྱིར་སྒྲ་ཡངས་པའི་དབང་དུ་བྱས་ན་ཆོས་ཞེས་པ་ནི། འཛམ་གླིང་འདིའི་སྟེང་ (Religion) ཞེས་བརྗོད་པ་ཚང་མར་ཕལ་ཆེར་གོ་ཐུབ་པ་ཞིག་ཡིན། རིས་སུ་མ་ཆད་པའི་ཆོས་ལུགས་གང་ཞིག་ཡིན་ནའང་། རང་རང་གི་ཆོས་ལུགས་དེ་དངོས་གནས་ཆོས་རྣམ་དག་ཅིག་ཡོང་བ་ལ་བློ་ཆོས་སུ་སོང་བ་ཞིག་དགོས་པ་ཡིན། ཁ་ཆེ་དང་། ཡེ་ཤུ། ཧིན་དྷུ། འཇིའུ་སོགས་ཆོས་ལུགས་མི་འདྲ་བ་མང་པོ་ཞིག་ཡོད། ཆོས་ལུགས་དེ་དག་ངའི་ཕ་མེས་དང་། ངའི་ཁྱིམ་ཚང་ཆོས་ལུགས་དེ་དང་དེ་ཡིན་ཞེས་དང་། དེ་ཡང་རང་ཉིད་ནང་པའི་ཆོས་པ་ཡིན། ཡེ་ཤུའི་ཆོས་པ་ཡིན། ཁ་ཆེའི་ཆོས་པ་ཡིན་ཞེས་བརྗོད་པ་ཙམ་གྱིས་མི་འགྲིག ཡེ་ཤུའི་ཆོས་པ་ཞིག་ཡིན་ན་སྟོན་པ་མ་ཤི་ཀས་ལམ་སྟོན་གནང་ནས་གསུངས་པ་དེ་དག་ལ་རང་ཉིད་ཀྱིས་ལག་ཏུ་བླངས་ནས་བྱེད་པ་དང་། དེ་བཞིན་ཁ་ཆེ་ཞིག་ཡིན་ན་སྟོན་པ་མོ་ཧཱ་མོ་དྷིས་ལམ་སྟོན་གནང་བའི་ནང་ནས་གཙོ་བོ་བྱམས་བརྩེས་མཚོན་པས་གཞན་ཕན་སྒྲུབ་པའི་བསླབ་བྱ་ཡོད་པ་རྣམས་ལ་རང་ཉིད་ཀྱིས་ལག་ལེན་གྱི་ཐོག་ནས་འགྲོ་ཐུབ་པ་ཞིག་བྱུང་ན་ཆོས་ཆོས་སུ་སོང་བ་རེད། དེ་མིན་ཆོས་ཞེས་བརྗོད་སྐབས། ལམ་དང་ལུགས་སྲོལ་ལྟ་བུ་ཞིག་ལས། ལག་ལེན་དངོས་ཀྱི་ཐོག་ནས་འགྲོ་བ་ཞིག་མེད་ན་ཆོས་ཆོས་སུ་སོང་བ་ཡོང་ཐབས་མེད།
སྐབས་སུ་བབ་པ་སངས་རྒྱས་པའི་ཆོས་དང་། དེའི་ནང་ཚན་ནས་ལེགས་སྦྱར་གྱི་ཆོས་བརྒྱུད་ཀྱི་སངས་རྒྱས་པའི་ཆོས་ཤིག་ཆགས་ཡོད། དེས་ན་ཆོས་ཆོས་སུ་འགྲོ་བ་ཞིག་བྱ་རྒྱུ་ཧ་ཅང་གལ་གནད་ཆེན་པོ་རེད། དེའི་ནང་ནས་ཀྱང་ཉན་རང་གི་ཆོས་དང་། བྱང་ཆུབ་སེམས་དཔའི་ཆོས་སམ། ཡང་ན་ཐེག་དམན་དང་ཐེག་ཆེན་གང་ཞིག་ཡིན་ནའང་། དེ་དག་ཀྱང་ཐེག་ཆེན་ཆོས་ཐེག་ཆེན་གྱི་ཆོས་སུ་སོང་བ་ཞིག་བྱུང་ན་ཆོས་གནད་དུ་སོང་བ་རེད། དེ་མིན་ཉམས་ལེན་བྱ་རྒྱུའི་ཆོས་དེ་བྱང་ཆུབ་སེམས་དཔའི་སྡེ་སྣོད་ནས་གསུངས་པའི་ཆོས་ཤིག་ཡིན་ནའང་། རང་ཉིད་ཀྱི་བསམ་བློ་དེ་རང་གཅེས་འཛིན་དང་། རང་དོན་ཡིད་བྱེད་བསམ་པ་གཙོ་བོར་བྱས་ནས་བསྡད་ན་བྱང་ཆུབ་སེམས་དཔའི་ཆོས་བྱང་ཆུབ་སེམས་དཔའི་ཆོས་སུ་ཕྱིན་མེད་ལ། དེ་བཞིན་ཐེག་ཆེན་གྱི་ཆོས་ཐེག་ཆེན་གྱི་ཆོས་སུ་འགྲོ་གི་མེད། སྐབས་འདིར་གསང་སྔགས་རྡོ་རྗེ་ཐེག་པའི་ཆོས་འཆད་ཉན་བྱེད་བཞིན་ཡོད་པས། གསང་སྔགས་རྡོ་རྗེ་ཐེག་པའི་ཆོས་དེ་ཡང་གསང་སྔགས་རྡོ་རྗེ་ཐེག་པའི་ཆོས་སུ་སོང་བ་ཞིག་བྱུང་ན། གཞུང་ནས་བཤད་པ་ལྟར་ཕན་ཡོན་རྣམས་རིམ་བཞིན་ཡོང་ཐུབ་པ་ཞིག་ཆགས་ཀྱི་ཡོད། དེ་ལྟར་སོང་བ་ཞིག་མ་བྱུང་ན་ཁག་པོ་རེད།
དཔེར་ན། རྡོ་རྗེ་གདན་ལ་ཕྱིན་པ་ཡིན། ༸རྒྱལ་བ་རིན་པོ་ཆེའི་དྲུང་ནས་དུས་འཁོར་དབང་ཆེན་ཐོབ་སོང་ཞེས་དེ་གཅིག་པུའི་ཐོག་ཏུ་བཞག་ནས་སེམས་རྒྱུད་ལ་འགུལ་བསྐྱོད་ཐེབས་པ་ཞིག་དང་། སེམས་ལ་འགྱུར་བ་ཐེབས་པ་ཞིག་མ་བྱུང་ན་གནས་སྐོར་ཞིག་བྱུང་བ་ལས་དེ་མིན་བྱིན་རླབས་ཡོང་རྒྱུ་མེད། དེར་བརྟེན་ནམ་རྒྱུན་ངོས་ཀྱིས་གྲོགས་པ་རྣམས་ལ་འདི་ལྟར་བརྗོད་བཞིན་ཡོད། སྨོན་ལམ་བརྒྱབ་ནས་དོན་དག་འགྲུབ་རྒྱུ་མེད་པས་རང་ཉིད་ཀྱིས་ལག་ལེན་བསྟར་ཏེ་དོན་དག་གྲུབ་པ་ཞིག་བྱེད་དགོས་ཞེས་བརྗོད་ཀྱི་ཡོད། སྐབས་འདིར་ལག་ལེན་བསྟར་ཞེས་པ་ཐུན་མོང་མ་ཡིན་པའི་འགྲོ་སྟངས་ནི། བློ་ལ་འགྱུར་བ་བཏང་བ་དང་། དེ་ཡང་བསམ་བློའི་འཁྱེར་སོ་ལ་འགྱུར་བ་ཕྱིན་པའི་ཐོག་ནས་ངག་གི་སྤྱོད་ལམ་དངོས་གནས་བཟང་པོ་ཞིག་ཡོང་ཐུབ་པ་དང་། དེ་དང་འབྲེལ་བའི་ལུས་ཀྱི་སྤྱོད་པ་དེ་ཡང་བཟང་པོ་ཞིག་ཡོང་ཐུབ་པ། མདོར་ན་ལུས་ངག་ཡིད་གསུམ་གྱི་སྤྱོད་པ་དངོས་གནས་ཞི་ཞིང་དུལ་བ་གཞན་ཕན་གྱི་རང་བཞིན་ཅན་ཞིག་བྱུང་ན། ཆོས་ཀྱི་དགོས་དོན་དང་། ཆོས་ཆོས་སུ་སོང་བ་དང་། ཐེག་ཆེན་གྱི་ཆོས་ཐེག་ཆེན་གྱི་ཆོས་སུ་སོང་བ་ཞེས་པ་དེ་ལྟ་བུར་གོ་དགོས་པ་ཡིན།
ཁྱེད་རང་ཚོས་ད་ལན་དཀའ་ལས་མང་པོ་བརྒྱབ་པ་དང་། འགྲོ་སོང་ཆེན་པོ་བཏང་ནས་འདིར་འདུས་པ་རེད། བདུན་ཕྲག་གཉིས་མིན་ཙམ་ཞིག་འདིར་བསྡད་པའི་རིང་ལ་གང་ཐུབ་ཀྱིས་བློ་བཅོས་རྒྱུ་དང་། བསམ་བློར་འགྱུར་བ་གཏོང་རྒྱུ་དམིགས་ཡུལ་དུ་བཟུང་སྟེ། མདོར་ན་དུས་འཁོར་དབང་ཆེན་ཞུས་ནས་ངའི་མི་ཚེ་ལ་འགྱུར་བ་ཕྱིན་སོང་ཞེས་པ་ཞིག་དགོས་པ་ཡིན། དཔེར་ན། ངོས་རང་ལ་ཆ་མཚོན་ན། རྡོ་རྗེ་གདན་གནས་ཁྱད་པར་ཅན་འདིར་ཕྱི་ལོ་ ༡༩༦༧ ཙམ་ལ་ཁུ་ནུ་བླ་མ་རིན་པོ་ཆེ་བསྟན་འཛིན་རྒྱལ་མཚན་གྱི་སྐུ་མདུན་ནས་སྤྱོད་འཇུག་གི་བཤད་ལུང་ཞུས་པ་ཡིན། དེ་ནས་བཟུང་སྟེ་ངོས་ཀྱིས་སྤྱོད་འཇུག་ཡང་ཡང་བལྟས་པ་དང་། གཞན་ལ་འཆད་པ་བཅས་ཀྱིས་ངོས་ཀྱི་མི་ཚེར་འགྱུར་བ་ཕྱིན་པ་ལྟ་བུ་ཞིག་ཡོད།
མདོར་ན་བྱང་ཆུབ་ཀྱི་སེམས་དང་། སྟོང་ཉིད་ཀྱི་ལྟ་བར་བསམ་བློ་བཏང་ན་མི་ཚེར་འགྱུར་བ་ཏན་ཏན་འགྲོ་བཞིན་འདུག་ལ། འགྱུར་བ་འགྲོ་རྒྱུ་ཡོད་པ་ཞིག་ཀྱང་རེད་འདུག འགྱུར་བ་འགྲོ་རྒྱུ་མེད་པ་ཞིག་ལ་སྨོན་ལམ་བརྒྱབ་ནས་ཕན་ཐོགས་གང་ཡང་མེད། དཔེར་ན། རྡོ་ཞིག་བཟའ་བཅའི་ངོ་བོར་འགྱུར་བར་ཤོག ཅེས་སྨོན་ལམ་བརྒྱབ་ན་ཡོང་རྒྱུ་གང་ཡང་མེད་པ་ལྟ་བུ་ཞིག་ཆགས་ཡོད། དེ་ལྟར་འགྱུར་བ་འགྲོ་རྒྱུ་མེད་པ་ཞིག་ཡིན་ན་སྨོན་ལམ་བརྒྱབ་ནས་ཕན་ཐོགས་མེད། འགྱུར་བ་འགྲོ་རྒྱུ་ཡོད་པ་ཞིག་ཡིན་སྟབས། སྨོམ་ལམ་བརྒྱབ་ཅེས་པ་རང་ཉིད་ཀྱི་བསམ་བློར་འགྱུར་བ་གཏོང་བའི་ལམ་ཕྱོགས་དེ་གེགས་མེད་ལྷུན་གྲུབ་ཡོང་བའི་སྨོན་ལམ་ཞིག་འདེབས་དགོས་པ་ཡིན།
མདོར་བསྡུས་ནས་བརྗོད་ན། ང་ཚོས་དམིགས་ཡུལ་གང་འདྲ་ཞིག་འཛིན་དགོས་སམ་ཞེ་ན། ཤེས་རབ་སྙིང་པོ་ལས། ཏདྱཐ། ག་ཏེ་ག་ཏེ། པ་ར་ག་ཏེ། པ་ར་སཾ་ག་ཏེ། བོ་དྷི་སྭ་ཧཱ། ཞེས་ཚོགས་ལམ་དང་། སྦྱོར་ལམ། མཐོང་ལམ། སྒོམ་ལམ། མི་སློབ་ལམ་བཅས་རིམ་པར་བགྲོད་ཐུབ་པ་ཞིག་དགོས་པ་ཡིན། དེ་ཡང་ཐོག་མར་ལམ་མ་ཞུགས་ཀྱི་ས་ནས་བྱམས་སྙིང་རྗེ་བྱང་ཆུབ་ཀྱི་སེམས་དང་། སྟོང་ཉིད་ཀྱི་ལྟ་བས་གྲོགས་བྱས་པའི་ཐོག་ནས་སེམས་ལ་འགྱུར་བ་ཐེབས་ནས་རང་དོན་ཡིད་བྱེད་ཀྱི་བློ་ཉུང་དུ་ཕྱིན་པ་དང་། གཞན་དོན་དོན་གཉེར་གྱི་བློ་ཤུགས་ཆེ་རུ་ཕྱིན་པ་བཅས་དེ་ལྟར་འགྲོ་འཆག་ཉལ་འདུག་གང་གི་སྐབས་སུ་ཡང་གཞན་ཕན་བསྒྲུབ་ཐུབ་པའི་བློ་ཞིག་བསྐྱེད་པ་དང་། གཞན་ཕན་བྱེད་པ་དེ་ཡང་གཞན་ཕན་མཐའ་ཡས་པ་སྒྲུབ་ཐུབ་པའི་ཆེད་དུ་བསམ་བློ་གཏོང་སྐབས་ཆེད་དུ་བྱ་བ་གཞན་དོན་རྣམ་མཁྱེན་དོན་གཉེར་གྱི་བློ་དེ་སླེབས་ཡོང་གི་ཡོད། དེ་ཡང་རྒྱུ་མཚན་ལ་དཔྱད་པ་བྱེད་པ་དང་། རྒྱུ་མཚན་གྱི་ཐོག་ནས་འགྲོ་བ་ལས། སངས་རྒྱས་ཀྱིས་གསུངས་པ་རེད་ཅེས་བརྗོད་པ་མིན་པར་རྒྱུ་མཚན་གྱི་ཐོག་ནས་བསམ་བློ་འཁོར་བ་ཞིག་ཡོད། འདི་ལྟར་བྱས་ཏེ་བློ་ལ་འགྱུར་བ་ཐེབས་དགོས་པ་དང་། བློ་ལ་འགྱུར་བ་ཐེབས་ཞེས་པ་ནི། ཉིན་གཅིག་གཉིས་ནང་དབང་ལན་གཅིག་ཞུས་ནས་ལམ་སེང་བློ་ལ་འགྱུར་བ་འགྲོ་ཐབས་མེད། མེ་ཏོག་གི་སོན་ཞིག་བཏབ་ན་སོན་དེ་བདུན་ཕྲག་དང་བདུན་ཕྲག་བྱས་ཏེ་རིམ་བཞིན་སྐྱེ་འཚར་ཡོང་དགོས་པ་ལས། དེ་རིང་སོན་བཏབ་ནས་སང་ཉིན་མེ་ཏོག་ཤར་བ་ལྟ་བུ་ཡོང་ཐབས་མེད།
ལྷག་པར་ནང་གི་ཤེས་རྒྱུད་ཀྱི་ནང་དུ་ཤེས་རྒྱུད་མཐར་ཐུག་རྣམ་པ་མཁྱེན་པའི་ཡེ་ཤེས་ལ་འགྱུར་བའི་དམིགས་ཡུལ་གྱི་ས་བོན་དེ་དབང་ཞུས་ནས་སྐབས་དེར་ས་བོན་དེ་འདེབས་བཞིན་ཡོད། དེ་ལྟ་བུའི་ས་བོན་དེ་རིམ་བཞིན་ཕྱི་ཡི་ས་བོན་ཆུ་ལུད་དྲོད་བཤེར་སོགས་འཛོམས་པའི་ཐོག་ནས་སྡོང་པོ་རྒྱས་དགོས་པ་བཞིན་དུ་ནང་གི་ཤེས་རྒྱུད་ཀྱི་ཡོན་ཏན་དང་། ཤེས་རྒྱུད་ཀྱི་མཐར་ཐུག་པ་ནི། ཤེས་པ་འདི་གསལ་རིག་གི་བདག་ཉིད་ཅན་ཡིན་སྟབས། གསལ་རིག་གི་བདག་ཉིད་ཅན་གྱི་ཤེས་པ་འདིའི་སྟེང་ནས་ཆོས་ཐམས་ཅད་མཁྱེན་པའི་རིག་པ་ཡེ་ཤེས་ཤིག་སྒྲུབ་པའི་ནུས་པ་རང་ཆས་སུ་ཡོད། དེ་ནི་ཆོས་ཉིད་ཀྱི་རིགས་པ་ཡིན་པས་རང་ཆས་སུ་ཡོད་ལ། སྒྲུབ་བྱེད་ལ་བསམ་བློ་གཏོང་རྒྱུ་ཡོད། དེའི་སྟེང་གི་ཤེས་བྱ་ཤེས་པ་ལ་བར་དུ་གཅོད་པའི་སྒྲིབ་པ་བསལ་ན་ཤེས་པ་དེ་ཉིད་ཀྱི་སྟེང་ནས་ཡུལ་རིག་པའི་ནུས་པ་རང་ཆས་སུ་ཡོད་པ་ཞིག་ཡིན། དེས་ན་རྒྱུད་བླ་མ་ལས།
རྫོགས་སངས་སྐུ་ནི་འཕྲོ་ཕྱིར་དང་། །དེ་བཞིན་ཉིད་དབྱེར་མེད་ཕྱིར་དང་། །
རིག་ཡོད་ཕྱིར་ན་ཡུལ་ཅན་ཀུན། །རྟག་ཏུ་སངས་རྒྱས་སྙིང་པོ་ཅན། །
ཞེས་གསུངས་ཡོད། དེས་ན་ང་རང་ཚོའི་ཉམས་མྱོང་གི་ཐོག་ནས་བརྩིས་ནའང་། མི་ཚེའི་འགོ་སྟོད་སེམས་རྩུབ་པོ་རང་དོན་ཁོ་ན་བསམས་ནས་སྡོད་མཁན་གྱི་མི་ཞིག་རིམ་བཞིན་བློ་ལ་འགྱུར་བ་ཐེབས་སྐབས། སེམས་ཞི་ཞིང་འདུལ་བ། དངོས་གནས་གཞན་ཕན་གྱི་བློ་བསྐྱེད་པའི་ཐོག་ནས་གཞན་ལ་ཕན་བདེ་སྒྲུབ་ཐུབ་མཁན་ང་ཚོའི་མི་ཚེའི་ནང་འགྱུར་བ་འགྲོ་བ་མཐོང་ཆོས་སུ་ཡོད། དེ་ནི་བློ་སྦྱངས་པ་ལས་བྱུང་བ་ཡིན། བློ་སྦྱོང་ཞེས་པ་དེ་ཡང་སྡིག་པ་བཤགས་ཤིང་། དགེ་བ་སྤེལ་བ་བཅས་བསགས་སྦྱང་ཁོ་ནའི་ཐོག་ནས་བློ་སྦྱོང་བ་ཞིག་མིན་པར། བློ་སྦྱོང་ཞེས་པ་ནི་གཙོ་བོ་དམིགས་རྣམ་སྐྱོང་བའི་ཐོག་ནས་ཡོང་དགོས། དེ་ཡང་མི་ལུས་འདིའི་ཐོག་ནས་དམིགས་རྣམ་སྐྱོང་བའི་ནུས་པ་གཞན་དང་མི་འདྲ་བ་ཞིག་ཡོད། དམིགས་རྣམ་སྐྱོང་ཞེས་པ་ནི། བསྒོམ་བྱའི་དོན་གང་དང་གང་ཞིག་ཡིན་ནའང་། དེ་ལ་རིགས་པས་བསྒྲུབས་ནས་བསམ་བློ་གཏོང་བ་དང་། ཚན་རིག་གི་ཐོག་ནས་སྒྲུབ་བྱེད་ལེན་རྒྱུ་ཡོད་ལ། དེ་ལྟ་བུའི་ཐོག་ནས་བསམ་བློ་འདི་འདྲ་ཞིག་བཏང་ན་འཕྲལ་དུ་བདེ་བ་དང་། ཕུགས་ལ་ཕན་པ། ཚེ་འདི་སྐྱིད་པ། ཚེ་ཕྱི་མ་བདེ་བ། མཐར་ཐུག་རྣམ་མཁྱེན་རྒྱལ་བའི་གོ་འཕང་ཐོབ་ཐུབ་པ་ཞིག་ཡོང་གི་རེད་བསམ་པའི་བསམ་བློ་བཏང་སྟེ་སེམས་ལ་ངེས་པ་ཡག་པོ་ཞིག་རྙེད་སྐབས་བློ་དེའི་ཕྱོགས་སུ་འགྲོ་བ་ཞིག་ཡོང་ངེས་ཡིན།
ད་ལྟ་ང་རང་ཚོ་ཉོན་མོངས་དུག་གསུམ་དང་དུ་བླངས་པ་ལྟ་བུ་ཞིག་ཆགས་ཡོད་སྟབས། ཆོས་ཆོས་སུ་སོང་བ་ཞེས་པ་ནི། གཙོ་བོ་བློ་སྦྱངས་ནས་ཉོན་མོངས་པའི་གཞན་དབང་གི་བློ་ལ་རིམ་བཞིན་འགྱུར་བ་བཏང་ནས་དགེ་བའི་བློ་ལ་འགྱུར་ཐུབ་པ་ཞིག་དགོས་ལ། དེ་ལྟའི་དགེ་བ་ལའང་རབ་འབྲིང་མང་དུ་ཡོང་བ་ཡིན། གཙོ་བོ་གོང་ཞུས་ལྟར་ཚོགས་ལམ་དང་། སྦྱོར་ལམ། མཐོང་ལམ། སྒོམ་ལམ་སོགས་མི་ཚེ་འདིར་མི་ལུས་ཐོབ་པ་དང་། ཆོས་རབ་ཏུ་རྣམ་འབྱེད་ཀྱི་ཤེས་རབ་འདི་ལྟ་བུ་ཞིག་ཡོད་པའི་སྐབས་འདིར་ཆོས་རབ་ཏུ་རྣམ་འབྱེད་ཀྱི་ཤེས་རབ་དེ་སྡིག་པ་གསོག་པའི་རྐྱེན་དུ་མ་སོང་བ་དང་། ཆོས་རབ་ཏུ་རྣམ་འབྱེད་ཀྱི་ཤེས་རབ་དེ་ཐར་པ་དང་ཐམས་ཅད་མཁྱེན་པའི་གོ་འཕང་གི་ས་ལ་འགྲོ་ཐུབ་པ་ཞིག་ལ་བེད་སྤྱོད་བྱས་ན་དངོས་གནས་མཁས་པ་རེད།
དེས་ན་དེ་རིང་འདིར་བློ་ཆོས་སུ་སོང་བ་དང་། ཆོས་ཆོས་སུ་སོང་བ་ཞིག་དགོས་ཞེས་པའི་སྙིང་པོ་ནི། འདི་ལྟར་བློ་ལ་འགྱུར་བ་གཏོང་དགོས་པ་ཡིན། དུས་འཁོར་དབང་ཆེན་ཞུས་ནས་རོགས་པ་རྣམས་ཀྱིས་ཀྱང་ང་ཚོའི་གྲོགས་པོ་དུས་འཁོར་དབང་ཆེན་ཞུས་ནས་སེམས་བཟང་དུ་ཕྱིན་པ་ལྟ་བུ་ཞིག་འདུག བགད་མོ་དགོད་རྒྱུ་མང་དུ་ཕྱིན་འདུག་ཅེས་བརྗོད་རྒྱུ་ཞིག་བྱུང་ན་ཡག་པོ་ཡོང་གི་རེད། ང་ཚོའི་གྲོགས་པོ་དུས་འཁོར་དབང་ཆེན་ཞུས་ནས་ཚུར་ལོག་ཡོང་སྐབས་འགྱུར་བ་གང་ཡང་ཕྱིན་མི་འདུག་ཅེས་བརྗོད་ན་དཀའ་ལས་ཁག་པ་སྡུག་གྱོང་ལྟ་བུ་ཞིག་རེད། དེ་ལྟར་ཞུ་འདོད་བྱུང་། དེ་ལྟ་བུའི་བློ་ལ་འགྱུར་བ་གཏོང་དགོས་པ་གལ་གནད་ཆེན་པོ་ཡིན་སྟབས། སྔར་ནས་དུས་ཀྱི་འཁོར་ལོའི་དབང་མོ་ཆེ་ཞེས་བརྗོད་སྐབས་མི་མང་པོས་དོ་སྣང་བྱས་ཏེ་ཡོང་བཞིན་ཡོད། ངོས་ནས་མི་མང་འདུས་པ་དེ་དག་ལ་དངོས་གནས་ཁ་ཡོད་ལག་ཡོད་ཀྱི་བསམ་བློ་གཏོང་སྟངས་ཀྱི་འགྲེལ་བཤད་རྒྱག་རྒྱུར་སྤྱོད་འཇུག་དེ་ཧ་ཅང་ཡག་པོ་ཞིག་རེད་འདུག གོང་དུ་བརྗོད་པ་ལྟར། ངོས་ཀྱིས་སྤྱོད་འཇུག་ཞུས་པ་ནས་རིམ་བཞིན་བློ་ལ་འགྱུར་བ་ཐེབས་པ་ཞིག་དང་། རང་གཅེས་འཛིན་གྱི་བློ་ལ་འགྱུར་བ་ཐེབས་པ་ཞིག་བྱུང་། དེ་བཞིན་གཞུང་ཆེན་བཅུ་གསུམ་ནང་གི་རྩ་བ་ཤེས་རབ་ཀྱི་བཤད་ལུང་ཡང་ཞུས་པ་ཡིན། རྩ་བ་ཤེས་རབ་ནི་གཙོ་ཆེ་རྗེ་བདག་ཉིད་ཆེན་པོས་རྩ་ཤེ་ཊཱིཀ་ཆེན་དེ་ཟབ་པོ་ཧ་ལས་པ་ཞིག་རེད་འདུག དེ་དག་གི་ཐོག་ནས་བསམ་བློ་གཏོང་སྐབས་ཟབ་པ་དང་རྒྱ་ཆེ་བའི་ལམ་གྱི་ཐོག་ནས་ཏན་ཏན་སེམས་ནང་ལ་ཚོར་བ་ཤུགས་དྲག་པོ་ཞིག་ཡོང་བ་དང་། དེའི་ལག་རྗེས་ལ་ཉོན་མོངས་ཆུང་དུ་འགྲོ་བ་དང་། རང་གཅེས་འཛིན་ཤུགས་ཆུང་དུ་འགྲོ་བ། དེ་དག་གི་འབྲས་བུར་སེམས་སྐྱིད་པ་དང་ལུས་བདེ་བ་ཡོང་བ་དང་། སེམས་སྐྱིད་ལ་ལུས་བདེ་བའི་ཐོག་ནས་མི་ཚེ་རིང་བ་ཡོང་བ་ཡིན། བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བ་བསྒོམས་ན་བར་ཆད་སེལ་བ་ལའང་དེས་ཕན་པ་དང་། ཚེ་སྒྲུབ་ཀྱང་དེ་ལས་ལྷག་པ་མེད། དབང་འདུས་ཞེས་པ་དེ་ཡང་དེ་རེད།
ལྷ་རྫིག་པོ་ཞིག་བསྒོམས་ནས་དབང་དུ་འདུ་ཐུབ་མིན་མི་ཤེས་ཀྱང་། སེམས་རྒྱུད་བཟང་པོ་བྱེད་པ་དང་། དྲང་པོ་དྲང་བཞག་དང་བསམ་པ་རྣམ་དག་བྱས་ན་གྲོགས་པོ་མང་པོ་ཡོང་བ་དང་། ཕལ་ཆེར་ཞི་སོགས་ཀྱི་ལས་རབ་འབྱམས་སྒྲུབ་རྒྱུ་དེ་ཡང་བྱང་ཆུབ་ཀྱི་སེམས་དང་སྟོང་ཉིད་ལྟ་བ་གཉིས་ལ་བསམ་བློ་བཏང་ན། ལྷ་དྲག་པོ་བསྒོམས་ནས་དྲག་སྔགས་མང་དུ་བགྲངས་བ་དང་། གཏོར་མ་འཕེན་པ་སོགས་བྱས་ནས་བསྡད་པ་ལས་བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བ་གཉིས་དུས་རྒྱུན་དུ་རྒྱུན་ཟས་ལྟར་བསམ་བློ་ལེགས་པར་བཏང་ན་མི་ཚེ་ལ་འགྱུར་བ་འགྲོ་ངེས་པ་དང་། མི་ཚེར་ཕན་ཐོགས་ཡོང་བ། ཟབ་དང་རྒྱ་ཆེ་བའི་ལམ་བཅོམ་ལྡན་འདས་ཀྱི་དགོངས་པ་དང་། པཎ་གྲུབ་བཅུ་བདུན་གྱིས་ཇི་ལྟར་ལམ་སྟོན་ཡོད་པ་ལྟར་ཡག་པོ་ཞིག་བྱས་ན་མི་ཚེ་འདི་ཉིད་བཟང་པོ་ཞིག་བྱུང་ན། སྐྱེ་བ་ཕྱི་མ་མི་ལུས་ཐོབ་པ་དང་། སངས་རྒྱས་ཀྱི་བསྟན་དང་མཇལ་ནས་དལ་འབྱོར་གྱི་ལུས་རྟེན་ཐོབ་རྒྱུ་ཡིན་པ་བརྒྱ་ཆ་བརྒྱ་ཐམ་པ་ངོས་ཀྱིས་ཐག་ནས་བརྗོད་ཐུབ་པ་ཞིག་ཡིན། ཤི་བའི་སྐབས་སུ་སྐྱབས་འཇུག་ཞུ་བ་དང་། བསྔོ་བ་དང་འཕོ་བ་གནང་རོགས་གནང་ཞེས་བརྗོད་པས་མངོན་མཐོའི་ལུས་རྟེན་བཟང་པོ་ཞིག་ཐོབ་མིན་བརྒྱ་ཆ་བརྒྱ་ཐམ་པ་ཚོད་ཐིགས་པ་ཡོང་ཐབས་མེད། རང་ཉིད་ཀྱིས་བྱང་ཆུབ་ཀྱི་སེམས་དང་། སྟོང་ཉིད་ཀྱི་ལྟ་བར་བསམ་བློ་ཡག་པོ་ཞིག་བཏང་། དེ་ལྟར་ཡོད་པའི་ཐོག་ཏུ་གསང་སྔགས་ཀྱི་ལྷ་ཡི་རྣལ་འབྱོར་ཡང་སྣོན་མ་བརྒྱབ་ནས་བྱེད་རྒྱུ་ཞིག་བྱུང་ན་ཚེ་རབས་ནས་ཚེ་རབས་བདེ་བ་ཞིག་ཡོང་བ་བརྒྱ་ཆ་བརྒྱ་ཐམ་པ་ཐག་བཅད་ཐུབ་པ་ཞིག་ཡིན། བྱང་ཆུབ་ཀྱི་སེམས་ཡག་པོ་ཞིག་བསམ་བློ་བཏང་ན། བྱམས་སྨོན་ལས།
ངན་འགྲོའི་ལམ་ནི་བཟློག་བགྱིད་ཅིང་། །མཐོ་རིས་ལམ་ནི་རབ་སྟོན་ལ། །
རྒ་ཤི་མེད་པར་འདྲེན་བགྱིད་པའི། །བྱང་ཆུབ་སེམས་ལ་ཕྱག་འཚལ་ལོ། །
ཞེས་སོགས་གསུངས་པ་ལྟར་ངན་འགྲོའི་ལམ་བཟློག་ནས་མཐོ་རིས་ཀྱི་ལུས་རྟེན་ཐོབ་པ་དང་། མཐོ་རིས་ཀྱི་ལུས་རྟེན་དེའི་ཐོག་ནས་བྱང་ཆུབ་ཀྱི་སེམས་དང་། སྟོང་ཉིད་ཀྱི་ལྟ་བ་བསྒོམས་ཏེ་ངེས་ལེགས་མཐར་ཐུག་ཐམས་ཅད་མཁྱེན་པའི་གོ་འཕང་ཐོབ་ཐུབ་པ་ཡོང་བ་ཞིག་ཆགས་ཡོད།
ཆོས་ཀྱི་སྙིང་པོ་ནི། ངོས་ཀྱི་ཉམས་ལེན་ཡང་བྱང་ཆུབ་ཀྱི་སེམས་དང་། སྟོང་ཉིད་ཀྱི་ལྟ་བ་གཙོ་བོ་ཡིན་ལ། ཁྱེད་རང་ཚོས་ཀྱང་དེ་བཞིན་བྱས་ཏེ་རྡོ་རྗེ་གདན་དུ་དུས་འཁོར་དབང་ཆེན་ཞུ་བར་ཡོང་སྟེ། སྤྱོད་འཇུག་ཉན་ནས་སྤྱིར་སངས་རྒྱས་པའི་ཆོས་ཀྱི་འགྲོ་ལུགས་དང་། ཡང་སྒོས་བྱང་ཆུབ་སེམས་དཔའི་ཆོས་ཀྱི་འགྲོ་སྟངས། ཐེག་ཆེན་གྱི་ཆོས་ཀྱི་འགྲོ་སྟངས་ཇི་ལྟར་ཡིན་པ་རྣམས་གོ་བ་ཆགས་པ་དང་། གོ་བ་ཆགས་པ་དེའི་ཐོག་རང་ཉིད་ཀྱིས་ཡང་ཡང་བསམ་བློ་བཏང་སྟེ་ངེས་པ་ཐོབ་པ་ཞིག་བྱས། ངེས་པ་ཐོབ་པའི་དོན་དེར་ཡང་ཡང་འདྲིས་ཤིང་གོམས་པར་བྱས་ན་བསྒོམས་པའི་ཉམས་མྱོང་སྐྱེ་བ་ཡོང་ངེས་ཡིན། དེར་བརྟེན་སྔོན་འགྲོར་སྤྱོད་འཇུག་འཆད་རྒྱུ་དང་། དེ་ཡང་དུས་རབས་བརྒྱད་པ་ཙམ་དུ་རྒྱལ་སྲས་ཞི་བ་ལྷས་མཛད་པ་ཞིག་ཡིན་ཚུལ་བརྗོད་ཀྱི་འདུག ངོས་ནས་ཡག་པོ་ཞིག་མི་ཤེས། གང་ལྟར་མཛད་པ་པོ་དཔལ་ནཱ་ལེནྡྲའི་མཁས་པ་དང་། དེ་ཡང་ཀླུ་སྒྲུབ་ཀྱི་རྗེས་འབྲང་ཆགས་ཡོད། བྱང་ཆུབ་སེམས་སྦྱོང་གི་སྐོར་གཙོ་བོར་གསུང་གི་ཡོད། དེ་ཡང་ཀླུ་སྒྲུབ་ཀྱི་གཞུང་བྱང་ཆུབ་སེམས་འགྲེལ་དང་། དབུ་མ་རིན་ཆེན་ཕྲེང་བ་སོགས་གཞིར་བཞག་གིས་གསུང་གི་ཡོད། བདག་གཞན་མཉམ་བརྗེའི་བློའི་སྐོར་ཐོན་ཡོང་གི་འདུག དེས་ན་ཐོགས་མེད་སྐུ་མཆེད་ཀྱི་གཞུང་ནང་བདག་གཞན་མཉམ་བརྗེའི་སྐོར་གསུངས་ཡོད། འོན་ཀྱང་མགོན་པོ་ཀླུ་སྒྲུབ་ཀྱི་གཞུང་དུ་ཞིབ་ཚགས་པ་ལྟ་བུ་ཡོད། མདོར་ན་ཀླུ་སྒྲུབ་ཡབ་སྲས་དང་། ཐོགས་མེད་སྐུ་མཆེད་ནས་བརྒྱུད་པ་ཞིག་ཆགས་ཡོད།
དེའི་ཐོག་ཏུ་སྒོམ་རིམ་བར་པ་འཆད་འཆར་ཡོད། སྒོམ་རིམ་བར་པ་ནི་མཁན་ཆེན་ཞི་བ་འཚོའི་ཐུགས་སྲས་སམ་སློབ་མའི་གཙོ་བོ་སློབ་དཔོན་ཀ་མ་ལ་ཤཱི་ལས་མཛད་པ་དང་། དེ་ཡང་སློབ་དཔོན་ཀ་མ་ལ་ཤཱི་ལ་བོད་དུ་ཕེབས་ནས་བོད་ཀྱི་ཆོས་རྒྱལ་ཁྲི་སྲོང་ལྡེའུ་བཙན་གྱིས་བསྐུལ་མ་གནང་བ་ལ་བརྟེན་ནས་སྒོམ་རིམ་ཐོག་མཐའ་བར་གསུམ་དེ་ལྗགས་རྩོམ་མཛད་པ་ཡིན། སྐབས་དེར་དཔྱད་སྒོམ་དང་འཇོག་སྒོམ་གཉིས་ལས་དཔྱད་སྒོམ་དགོས་མིན་སོགས་ཀྱི་ཐད་བགྲོ་གླེང་ངམ་རྩོད་གླེང་ཤུགས་ཆེན་པོ་བྱུང་བའི་སྐབས་དེར་མཛད་པ་ཞིག་ཡིན་པ་རེད།
དེར་བརྟེན་བསྐུལ་མ་མཛད་མཁན་བོད་ཀྱི་ཆོས་རྒྱལ་བཀའ་དྲིན་ཅན་ཁྲི་སྲོང་ལྡེའུ་བཙན་དང་། མཛད་པ་པོ་དེ་ཡང་བོད་ལ་སངས་རྒྱས་ཀྱི་བསྟན་པ་དངོས་སུ་དཔལ་ནཱ་ལེནྡྲའི་ཆོས་བརྒྱུད་ཇི་བཞིན་བསྟན་པའི་རྐང་ཚུགས་པའི་མཛད་འགན་བཞེས་མཁན་ཞི་བ་འཚོ་དང་། སློབ་དཔོན་ཐུགས་རྗེ་ཅན་གྱིས་ཕྱི་ནང་གི་འགལ་རྐྱེན་རྣམས་སེལ་བར་མཛད་ཅིང་། འདི་ལྟར་བྱས་ཏེ་ཆོས་རྒྱལ་གྱིས་སྦྱིན་བདག་དང་། མཁན་ཆེན་ཞི་འཚོས་གཙོ་བོ་ཕྱག་དཔེ་སློབ་ཁྲིད་དང་། བསླབ་སྡོམ་གནང་རྒྱུས་མཚོན་གཙོ་བོར་གནང་བ་དང་། གཞན་ཡང་བཀའ་བསྟན་བསྒྱུར་བའི་ཐུགས་འགན་བཞེས་པར་བརྟེན་མཁན་སློབ་ཆོས་གསུམ་ཞེས་ང་རང་ཚོས་ཧ་ཅང་རྩ་ཆེན་དུ་བརྩི་བཞིན་ཡོད། དེ་ལྟ་བུའི་ཕྱག་དཔེ་འདི་ཡང་ཆོས་རྒྱལ་གྱིས་བསྐུལ་མ་གནང་ཞིང་། མཁན་ཆེན་ཞི་བ་འཚོ་དང་དབྱེར་མེད་ཁོང་གི་དངོས་སློབ་ཀ་མ་ལ་ཤཱི་ལ་མཛད་པ་དང་། ཁོང་མཁས་པ་ཇི་ལྟར་ཡིན་པ་ཁོང་གིས་མཛད་པའི་དབུ་མའི་གཞུང་ཡོད་ལ། ཁོང་གི་སློབ་དཔོན་མཁན་ཆེན་ཞི་འཚོས་མཛད་པའི་ཚད་མའི་དེ་ཁོ་ན་ཉིད་ཀྱི་འགྲེལ་པ་བསྟན་འགྱུར་གྱི་ནང་དུ་བཞུགས་པ་པོ་ཏི་འབྲིང་ཚད་གཉིས་ཡོད་ཅིང་། ངོས་ཀྱིས་གཞུང་དེ་དག་མཇལ་བ་ཡིན། མཁས་པ་ཆེན་པོ་རེད་འདུག དེ་ལྟར་མཛད་པ་པོ་དེ་ཉིད་ཀྱང་བསམ་གྱིས་མི་ཁྱབ་པ་ཞིག་རེད། བསྐུལ་བ་པོ་དེ་ཉིད་ཀྱང་བསམ་གྱིས་མི་ཁྱབ་པ་ཞིག་རེད། དེར་བརྟེན་ང་རང་ཚོ་བོད་གངས་ཅན་གྱི་ལྗོངས་དང་ལས་འབྲེལ་ཡོད་པ་ཞིག་དང་། འབྲེལ་བ་ཡོད་པ་ཞིག་མིན་ནམ་སྙམ་བྱུང་།
གཙོ་བོ་སྒོམ་རིམ་བར་པའི་བརྗོད་བྱ་ནི། གཞི་ཡི་རྣམ་གཞག་དང་། ལམ་གྱི་རྣམ་གཞག འབྲས་བུའི་རྣམ་གཞག་བཅས་གཞི་ལམ་འབྲས་གསུམ་གྱི་རྣམ་གཞག་རྒྱས་བསྡུས་ཙམ་ལས་ཆ་ཚང་བ་ཞིག་གསུང་གི་འདུག་པས། སྒོམ་རིམ་བར་པ་འདི་ཉིད་འཆད་རྒྱུ་དང་། དེ་ཡང་ཐོག་མར་གཞི་རྩ་སྒོམ་རིམ་བར་པའི་ཐོག་ནས་འཆད་རྒྱུ་དང་། བདག་གཞན་མཉམ་བརྗེའི་བྱང་ཆུབ་སེམས་སྦྱོང་གི་སྐབས་ནས་སྤྱོད་འཇུག་འཆད་དགོས་སྙམ་ནས་བསྡད་ཡོད། ནམ་རྒྱུན་སྔོན་འགྲོའི་གསུང་ཆོས་ཉིན་གྲངས་གསུམ་རིང་བྱེད་བཞིན་ཡོད་ཀྱང་། ད་ལན་འདིར་མི་མང་པོ་ཞིག་འདུས་ཡོད་སྟབས། ཅུང་ཟད་ལྷོད་པ་བྱས་ན་ཉིན་གྲངས་བཞི་རིང་བྱེད་དགོས་མིན་ནམ་སྙམ། འདི་ལྟར་ཡིན། ཕྱག་དཔེ་ཡང་ད་ལན་གང་འཚམ་དཔར་བསྐྲུན་གནང་ཡོད་འདུག དེ་ལུགས་གཟབ་གཟབ་གནང་ཤོག་ཨང་། ཞེས་བཀའ་སློབ་སྩལ་བ་དང་། ཕྱག་ཚོད་ ༩ དང་སྐར་མ་ ༥༢ ཐོག་དཔལ་དུས་ཀྱི་འཁོར་ལོའི་དབང་ཆེན་གྱི་སློབ་མ་རྗེས་འཛིན་གྱི་དབུ་འཛུགས་མཛད། དེ་ཡང་ཐོག་མར་བགེགས་གཏོར་གཏོང་བ་གནང་ཞིང་། དེ་རྗེས་གསོལ་བཏབ་པ། ༼ཚོགས་གཙོ་དང་སྲིད་སྐྱོང་རྣམ་གཉིས་ནས་༽ སོར་ཤིང་དོར་བ། གནས་དྲུག་ཏུ་ཡིག་དྲུག་འགོད་ནས་སྲུང་བ་བྱེད་པ་བཅས་སློབ་མ་རྗེས་འཛིན་ལེགས་པར་གྲུབ་ལ། དུས་འཁོར་དབང་ཆེན་ཡོངས་སུ་མ་གྲུབ་པར་ཉིན་རེ་བཞིན་དུ་ཨོཾ་ཨ་ཧཱུཾ་ཧོ་ཧྃ་ཀྵ། གྲངས་གསོག་སྨིན་སྒྲུབ་གནང་དགོས་པར་བཀའ་ཕེབས།
ཕྱག་ཚོད་ ༡༠ དང་སྐར་མ་ ༢༣ གཏང་རག་གི་མཎྜལ་ཚོམ་བུ་དགུ་པ་འབུལ་གནང་མཛད། དེ་རྗེས་མཇུག་ཆོག་དང་། བདེན་ཚིག་སྨོན་ལམ། སྨོན་ལམ་ལོག་པས་བཅས་གསུངས་ཏེ་ལེགས་པར་གྲུབ་རྗེས་སང་ཉིན་དང་གནངས་ཉིན་ས་ཆོག་གི་ཞལ་འདོན་བཏོན་ནས་འགོར་རྒྱུར་མང་ཚོགས་རྣམས་བྱ་རྒོད་ཕུང་རི་དང་། ནཱ་ལེནྡྲ། བསིལ་བ་ཚལ་བཅས་གནས་སྐོར་ལ་འགྲོ་འདོད་ཡོད་པ་རྣམས་ཕྱིན་ན་ལེགས་པ་དང་། ཚེས་ ༥ ནས་སྤྱོད་འཇུག་གི་བཀའ་ཆོས་ཉིན་རྒྱབ་ཕྱག་ཚོད་ ༡༢།༣༠ ནས་ ༣།༣༠ བར་ཙམ་བྱ་རྒྱུ། གནམ་གཤིས་གྲང་བ་བཅས་ཀྱི་འཕྲོད་བསྟེན་ལ་གཟབ་ནན་བྱེད་དགོས་པའི་ལམ་སྟོན་ཕེབས་པ་བཅས།། །།


text:
གཙོ་ངོས།>>
རྩོམ་རིག>>དཔྱད་རྩོམ།
ཚེ་རིང་གཡུ་སྒྲོན། རྩོམ་སྒྲིག་པ།ཡོང་ཁུངས།བོད་ཀྱི་རྩོམ་རིག་སྒྱུ་རྩལ། སྤེལ་དུས། ༢༠༡༨ལོའི་ཟླ་བ་༠༥ཚེས་༠༢ཉིན།
༄༅།། སྒྲུང་ཐུང《ལམ་གྱི་ཉི་འོད》ལ་དཔྱད་པ།
ཚེ་རིང་གཡུ་སྒྲོན།
གླེང་གཞི།
རྩོམ་རིག་ནི་མིའི་རིག་པ་ཡིན་ཞེས་རྩོམ་རིག་གིས་མིའི་འཚོ་བ་ཚུར་སྣང་བྱས་ཤིང་ལྟད་མོར་བཀྲམ་པས། དེ་ལ་ལྟ་མཁན་ཡང་མི་ལས་མེད་པར་མི་རྣམས་ཀྱིས་རྩོམ་རིག་ལས་ཕྱིར་མངོན་པའི་རང་ཉིད་ཀྱི་གཟུགས་བརྙན་ལ་ལྟ་བའི་གོམས་གཤིས་ཤིག་ཆགས་ཤིང་དེ་འཚོ་བའི་དགོས་མཁོར་གྱུར་པ་ནས་བཟུང་། རྩོམ་རིག་གི་ལས་རིགས་འདིར་རྩོམ་པ་པོ་དང་ཀློག་པ་པོ་ཞེས་པའི་ལས་གནས་མི་འདྲ་བ་གཉིས་བྱུང་། སྔ་མས་གསར་རྩོམ་ལ་ཅི་འདྲའི་བྲོ་བ་ལྡན་ན་ཕྱི་མའི་སེམས་ཀྱི་དགོས་མཁོ་དེ་ལྟར་སྐོང་ཐུབ་པ་དང་ཕྱི་མར་ཀློག་འདོད་ཀྱི་འདུན་པ་ཅི་ལྟར་ཆེ་ན་སྔ་མའི་གསར་རྩོམ་གྱི་སྤོབས་པའང་དེ་ལྟར་སྐྱེད་ཐུབ་པས་ཕན་ཚུན་གཅིག་ལ་གཅིག་བརྟེན་གྱི་འཚོ་བའི་ཞིང་ཁམས་ཤིག་གྲུབ། དེ་ལྟར་རྩོམ་རིག་གི་གཞལ་ཡས་ཁང་ནས་རྩོམ་པ་པོ་ནི་སྒྲུང་པ་དང་ཀློག་པ་པོ་ནི་ཉན་པ་པོ་ཡིན། རྩོམ་པ་པོ་ནི་འཁྲབ་སྟོན་པ་དང་ཀློག་པ་པོ་ནི་ལྟད་མོ་བའི་རྣམ་པས་ཕན་ཚུན་སེམས་ཀྱི་རྒྱུན་ཐག་གཅིག་ལ་བརྒྱུས་ཤིང་། ཇི་ལྟར་རྒྱུས་བཏབ་པ་མང་ན་ཐག་པ་དེ་ལྟར་ཇེ་བཀན་ནས་ཇེ་སྦོམ་དུ་འགྲོ་བ་ལས་ཟད་པའི་སྐལ་བ་ནམ་ཡང་མི་སྲིད་པ་ནང་བཞིན། རྩོམ་པ་པོ་དང་ཀློག་པ་པོའི་བར་ཐག་ཇེ་ཉེ་ནས་ཇེ་ཉེར་གྱུར་ཏེ་མཚམས་ཤིག་ན་དམིགས་བསལ་གྱི་དབྱེ་བ་མེད་པར་རྩོམ་པ་པོ་ནི་ཀློག་པ་པོ་ཡིན་ལ་ཀློག་པ་པོ་ནི་རྩོམ་པ་པོ་ཡིན་པས། ལས་ཀ་དེ་གཉིས་མི་གཅིག་གི་འཚོ་བའི་གྲུབ་ཆ་གཉིས་སུ་གྱུར་བའང་ཡོད། གང་ལྟར་རྩོམ་རིག་ཀློག་པ་ནི་རང་ཉིད་ཀྱིས་བསམ་བློའི་རྒྱགས་ཕྱེ་རྔུབ་པའི་དུས་རིམ་དང་རྩོམ་རིག་གསར་རྩོམ་ནི་རང་ཉིད་ཀྱིས་མཐོང་བའི་བསམ་བློ་གཞན་ལ་སྟོན་པའི་དུས་རིམ་ཞིག་ཡིན་པས། མི་ཚེ་རྩོམ་རིག་ལ་གཞོལ་བའི་རྩོམ་པ་པོ་རྣལ་མ་ཞིག་གི་བརྩམས་ཆོས་ལས་ད་གཟོད་བློ་གྲོས་ཀྱིས་ཞུན་བརྡར་ཆོད་པའི་བསམ་བློའི་འཚོ་བཅུད་རྔུབ་ཐུབ་པ་དང་དེ་ལྟ་བུའི་བརྩམས་ཆོས་ད་གཟོད་མིའི་རིགས་ཐུན་མོང་གི་བསམ་པའི་རྒྱགས་ཕྱེར་འགྱུར་ཐུབ་པ་ཡིན།
མིའི་རིགས་ཀྱི་ཤེས་རིག་འཕེལ་བའི་གོ་རིམ་མི་འདྲ་བའི་ཁྲོད་རྩོམ་རིག་གི་བརྗོད་བྱ་དང་རྣམ་པར་འགྱུར་བ་སྣ་ཚོགས་བྱུང་ཞིང་། རྩོམ་རིག་གི་ལུས་དང་རྣམ་པ་མི་འདྲ་བས་མིའི་འཚོ་བའི་སྣང་བརྙན་ཚུར་སྣང་བྱ་ཚུལ་མི་འདྲ་ནའང་། རྩོམ་རིག་ནི་བསམ་བློ་གསར་པའི་འབྱུང་ཁུངས་ཡིན་ན་རྩོམ་པ་པོ་ནི་བསམ་བློ་གསར་པའི་སྣེ་ཁྲིད་ཡིན་དགོས་པ་དང་། རྩོམ་རིག་གི་ཞིང་ས་ནས་ད་གཟོད་མིའི་རིགས་ཀྱི་མདུན་ལྗོངས་ལ་སྨན་པའི་འཚོ་བཅུད་སྣ་མང་ཞིག་འཁྲུངས་ཐུབ་པ་དང་གསར་པ་ཐམས་ཅད་ལ་རྩོམ་རིག་གི་གཤིན་ས་ནས་མྱུ་གུ་རྒྱས་ཐུབ་པ་འདི་ཆོས་ཉིད་ལྟ་བུར་གྲུབ་ཅིང་། མིའི་སྤྱི་ཚོགས་ཀྱིས་རྩོམ་རིག་ལ་སྤྲད་པའི་འགན་ཁུར་ལྟ་བུར་གྱུར་ཡོད། རྩོམ་རིག་གིས་མིའི་རིགས་ཀྱི་སྤྱི་ཚོགས་ལ་ཁག་འགན་ཁུར་ཐུབ་ཡོད་པ་དེའང་རྩོམ་རིག་དང་སྤྱི་ཚོགས་ཁ་མཐུན་གྲོས་འགྲིག་གིས་བསྐྱོད་ཡོང་བ་མ་ཡིན་པར། ནམ་ཞར་སྤྱི་ཚོགས་ཀྱི་ངོས་ཡག་ཙོག་ཐམས་ཅད་རི་མོར་ཕབ་ཅི་ཐུབ་བྱས་པས་རྩོམ་རིག་ལས་མིའི་སྤྱི་ཚོགས་ཀྱི་དྲང་ལྡོག་གི་ཆ་གང་མང་ཞིག་མཐོང་ཐུབ་ཅིང་དྲང་ལྡོག་ཆ་དེ་དག་སྦ་གསང་མེད་པར་སྟོན་ཐུབ་རྒྱུའང་རྩོམ་རིག་རྣལ་མ་ཞིག་ཡིན་མིན་གྱི་ཚད་གཞིར་བགྲང་ཆོག་པས། མི་རྣམས་སྤྱི་ཚོགས་ག་འདྲ་ཞིག་ཏུ་གནས་འཆའ་རུང་རྩོམ་རིག་གི་བསམ་བློའི་རྒྱགས་ཕྱེ་ཆད་མི་རུང་བ་དང་སྣང་བརྙན་རྗེན་པར་སྟོན་ཐུབ་པའི་རྩོམ་རིག་གི་མེ་ལོང་ལས་རང་ཉིད་ལ་ཡང་ཡང་དུ་ལྟ་དགོས་པ་ཡིན། བོད་ཀྱི་སྤྱི་ཚོགས་ལ་མཚོན་ནའང་ཆེས་གནའ་བོའི་དུས་ནས་རྩོམ་རིག་དང་འགྲོས་མཉམ་གྱིས་དུས་ཀྱི་འཕེལ་འགྱུར་གང་མང་བརྒྱུད་མྱོང་ཡོད་པ་དང་། དུས་རིམ་མི་འདྲ་སོ་སོར་རྩོམ་རིག་གིས་སྤྱི་ཚོགས་ཚུར་སྣང་ཚུལ་མི་འདྲ་བ་དེའང་གཙོ་བོ་རྩོམ་རིག་གིས་ཐད་ཀར་སྤྱི་ཚོགས་ལ་འགན་ཁུར་ཡོད་མེད་དང་། རྩོམ་རིག་བརྩམས་ཆོས་ཀྱི་དམིགས་ས་དེ་མིའི་སྟེང་ལ་བབས་ཡོད་མེད་ཀྱི་ཐོག་ནས་མངོན་ཡོད་ལ། བོད་ཀྱི་རྩོམ་རིག་འཕེལ་བའི་གཞུང་ཕྱོགས་ནས་བལྟས་ན་རྣམ་པ་མི་འདྲ་བའི་རྩོམ་རིག་བརྩམས་ཆོས་གང་མང་ཞིག་བྱུང་ཡོད་པ་དང་། དེ་དག་གྲངས་ཀའི་གསོག་འཇོག་ཙམ་མ་ཡིན་པར་སྤུས་ཀའི་ཆ་ནས་འབུར་དུ་ཐོན་པའི་བརྩམས་ཆོས་མང་པོ་ཞིག་ཡོད་པ་སྨྲ་མི་དགོས། འདི་ལྟ་བུའི་སྔོན་འགྲོའི་མདུན་བསུས་ཏེ་སྐབས་སུ་བབས་པའི་གླེང་བྱ་ནི《ལམ་གྱི་ཉི་འོད》ཅེས་པ་ནི་སྤྱི་ལོ2010ལོའི《སྦྲང་ཆར》 དེབ་དང་པོའི་སྟེང་ཐོག་མར་བཀོད་པ་དང་། སྤྱི་ལོ2011ལོར《སྦྲང་ཆར》རྩོམ་སྒྲིག་ཁང་གིས་སྤེལ་བའི་སྐབས་བདུན་པའི《སྦྲང་ཆར》རྩོམ་རིག་བྱ་དགའ་ཐོབ། ཕྱིས་སུ་རྩོམ་པ་པོ་ཁོང་གི་བརྩམས་སྒྲུང་བསྡུས་དེབ་ཀྱི་གྲས་སུ་བཞག་ནས་དེབ་ཀྱི་ཁ་བྱང་ལའང《ལམ་གྱི་ཉི་འོད》ཅེས་བཀོད་པ་བཅས་ནི་བརྩམས་ཆོས་འདིའི་གནས་ཚུལ་རགས་ཙམ་ཡིན།
འདིར་སྒྲུང་ཐུང་དེའི་ཁྱད་ཆོས་སྐོར་ཅུང་ཟད་གླེང་བར་འདོད་དེ། རྩོམ་རིག་བརྩམས་ཆོས་གང་འདྲ་ཞིག་ཡིན་རུང་ནང་གི་བརྗོད་བྱ་དེ་ཕྱིའི་རྗོད་བྱེད་ཀྱི་རྣམ་པས་ཇི་ལྟར་མངོན་དུ་བཅུག་ཡོད་པའི་ཐོག་ནས་རྩོམ་ཡིག་དེའི་ཁྱད་ཆོས་མཐོང་དགོས་ལ། 《ལམ་གྱི་ཉི་འོད》ཅེས་པའི་བརྩམས་སྒྲུང་འདིར་ཡང་བརྗོད་བྱའི་དོན་གྱི་ཟབ་ཚད་དང་། རྗོད་བྱེད་ཚིག་གི་སྒྱུ་རྩལ། གཞན་བྱུང་རིམ་དང་སྒྲིག་གཞི་གང་གི་ཐད་ནས་བག་ཆགས་ཆེས་ཟབ་མོ་བཞག་སོང་བས། འདིར་རང་ཉིད་ཀྱིས་མྱོང་ཚོར་གླེང་བ་ལ།
དང་པོ། བརྗོད་བྱའི་དོན་གྱི་འབབ་ས།
གོང་དུ་བརྗོད་ཟིན་པ་ལྟར་རྩོམ་རིག་གིས་མི་རྣམས་ལ་བསམ་བློའི་རྒྱགས་ཕྱེ་བསྣམས་ཡོང་བ་ཡིན་ན། བརྩམས་ཆོས་གང་ཡིན་ཡང་རང་ཉིད་ཀྱི་ནང་སྙིང་དུ་གཏམས་པའི་བརྗོད་དོན་ཞིག་མེད་པར་ཚིག་གི་ལོ་མ་སྤུངས་པ་མང་དྲགས་ན་ཀློག་པ་པོ་གང་མང་ཞིག་གི་དུས་ཚོད་ཟད་པའི་རྒྱུ་རུ་ཟད་ཅིང་། དེ་ལྟ་བུའི་བརྩམས་ཆོས་དག་རྩོམ་རིག་གི་གར་སྟེགས་སུ་ཚེ་སྲོག་གི་རྒྱུན་ཡུན་རིང་དུ་གནས་མི་ཐུབ། རྩོམ་རིག་བརྩམས་ཆོས་ཀྱི་རྩོམ་ལུས་མི་འདྲ་བས་བརྗོད་སྙིང་ཕྱིར་མངོན་སྟངས་ཡང་མི་འདྲ་བར། སྙན་ངག་དང་ལྷུག་རྩོམ་ལྟ་བུར་མཚོན་ནའང་བརྗོད་འདོད་ཀྱི་བསམ་བློ་ཐད་ཀ་ཐད་ཀར་སྟོན་པར་གོམས་ཤིང་། བརྩམས་སྒྲུང་ནི་དེ་ལས་ལྡོག་སྟེ་མི་སྣའི་གསར་བཞེངས་དང་བྱུང་རིམ་བཀོད་སྒྲིག་རྙོག་འཛིང་གི་གོ་རིམ་ཁྲོད་ན་མངོན་ཆུང་གིས་སྐུང་ཡོད་པ་དང་། དེ་ཇི་ལྟར་སྔོག་རྒྱུ་ནི་ཀློག་པ་པོར་སྤྲད་པའི་འོས་འགན་རེད། "བརྩམས་སྒྲུང་གང་རུང་ཞིག་གི་སྤུས་ཀར་གདེང་འཇོག་བྱེད་སྐབས། ཛ་དྲག་ཆེ་བའི་བྱུང་རིམ་དང་རྩེད་མཚར་ཁ་པོའི་ཚིག་སྦྱོར་སོགས་ཕྱི་ངོས་ཀྱི་སྣང་ཚུལ་ཙམ་ལ་གཞི་བཅོལ་བ་མ་ཡིན་པར། མི་སྣ་དང་བྱུང་རིམ། སྒྲིག་གཞི་སོགས་ཀྱི་བར་གསེང་དུ་སྐུང་བའི་གཏིང་ཟབ་པའི་བསམ་བློ་དེ་འཛིན་རྒྱུ་གལ་ཆེ། དེ་ལྟ་བུའི་བསམ་བློ་ནི་རྒྱུན་པར་སྤྱི་ཚོགས་དང་མི་ཚེ། རིག་གནས། ལས་དབང་སོགས་ལ་དམིགས་ནས་བྱུང་པ་ཞིག་ཡིན་ཞིང་། ལྗིད་ཚད་འདི་ལྟ་བུ་ཞིག་ཡོད་ཚེ་བརྩམས་སྒྲུང་དེར་ད་གཟོད་ཚེ་སྲོག་ཞུགས་ཡོད་པ་རེད།"ཅེས་པ་ལྟར་ང་ཚོས་བརྩམས་སྒྲུང་གི་ཕྱི་ཤུན་བསྐྱུར་ནས་ནང་སྙིང་རྟོགས་དགོས།
《ལམ་གྱི་ཉི་འོད》ལ་མཚོན་ན་དེང་སྐབས་ཀྱི་ལྷ་ས་གྲོང་ཁྱེར་གྱི་འཚོ་བའི་གྲུ་ཟུར་ཞིག་རྒྱབ་ལྗོངས་སུ་བྱས་ཤིང་། མི་སྣ་གཙོ་བོ་ལྷ་མཛེས་ཀྱི་དུས་ཚོད་ངེས་ཅན་ཞིག་རིང་གི་འཚོ་བའི་སྣང་བརྙན་ཞིབ་ཏུ་བཀོད་པ་བརྒྱུད། ལམ་གྱི་ཉི་འོད་ཀྱིས་གཙེས་པའི་ལྷ་སའི་གྲོང་ཁྱེར་ན་ཉི་འོད་ཀྱིས་ཀྱང་མཐོང་མ་ཐུབ་པའི་མི་སྣའི་སེམས་ཁམས་དང་སྤྱི་ཚོགས་ཀྱི་གྲུ་ཟུར་མང་པོ་ཞིག་ལྷང་ལ་ཕུད་དེ་མིའི་རང་གཤིས་དང་བརྩེ་བ་ལྷད་མེད་ཅིག་ལ་སྤྱི་ཚོགས་ཀྱིས་ཇི་ལྟར་རྡུང་རྡེག་གཏོང་བའི་ནག་ཉེས་རྗེན་པར་བཏོད་ཡོད་པ་ཞིག་རེད། འདི་ལྟར་མཐའ་གཅིག་ཏུ་སྡོམ་ཚིག་འགོད་རྒྱུ་ནི་དཀའ་བའི་ལས་ཤིག་ཡིན་རུང་། བརྩམས་སྒྲུང་འདི་ཐོག་མར་ཀློག་དུས་ཀྱི་བག་ཆགས་ངོས་ནས་བཤད་ན་ཕྱི་ངོས་ཀྱི་མི་སྣའི་བར་གྱི་བརྩེ་དུང་གི་གཏམ་རྒྱུད་དེའི་གས་ཆག་ལ་སེམས་འཚབ་སྐྱེས་པ་ལས་དེ་ལྷག་པའི་བརྗོད་དོན་ཟབ་མོ་ཞིག་ལ་གོ་བ་ལོན་མེད་པར། ཉི་འོད་ཀྱིས་གཙེས་པའི་ལྷ་སའི་གྲོང་ཁྱེར་གྱི་གྲུ་ཟུར་ཞིག་ལ་ལས་ཀར་སྒུག་པའི་དམིགས་བསལ་གྱི་བཀོད་སྒྲིག་འདིས་ན་གཞོན་ལས་ཤོར་བ་མང་པོ་ཞིག་མཉམ་དུ་བསྡུས་པ་དང་། ལྷ་མཛེས་དང་ཕུན་རྣམ་གཉིས་ཀའང་དེའི་གྲས་ཡིན། ཁོ་གཉིས་ནི་མཉམ་གཅིག་སྡོད་པའི་དུས་ཡུན་རིང་བས་ལས་ཀར་སྒུག་པའི་གོ་རིམ་ཁྲོད་ཕན་ཚུན་ལ་མིག་གི་འཁྲེང་ས་དང་སེམས་ཀྱི་ཁེན་སར་གྱུར་ཡོད་ལ། ཁོ་གཉིས་ཀྱི་སེམས་སུ་ཕན་ཚུན་ལ་བརྩེ་དུང་གི་མྱུ་གུ་རེའང་འབུས་ཡོད། དེ་བས་ལྷ་མཛེས་ཀྱི་མིག་ནང་དུ་ཕུན་རྣམ་གྱིས་ཐ་མག་འཐེན་པའི་བཟོ་ལྟ་དེ་སྙིང་དུ་སྡུག་ཅིང་རྫིག་ཉམས་དོད་པོ་ཞིག་ཏུ་ཆགས་ཡོང་བ་དང་། ཕུན་རྣམ་གྱིས་ཀྱང་སྐྱེ་བ་ཕྱི་མར་སྒུག་དགོས་ཀྱང་རང་ཉིད་ཕྱུག་པོ་ཆགས་ན་ལྷ་མཛེས་ལ་ཞྭ་མོ་དམར་པོ་ཞིག་ཉོ་རྒྱུའི་དམ་བཅས། དེ་ལྟར་ཁོར་ཡུག་ཆུང་ཆུང་དེས་གསོས་བའི་ལྷད་མེད་པའི་བརྩེ་དུང་ཞིག་ན་གཞོན་ཕོ་མོ་ཁོ་ཚོར་དབང་བའི་བགོ་སྐལ་ཡིན་ཡང་། "རླངས་འཁོར་ནག་པོ"དང"ནང་མ་ཁང"གི་འུར་སྒྲས་ཁོ་ཚོའི་བརྩེ་དུང་ལ་གས་ཆག་བཏང་སོང་བ་རེད། དེ་ལྟ་བུའི་བརྩེ་དུང་གི་གཏམ་རྒྱུད་ཅིག་ལ་ཁུངས་སྣེ་མཐུད་དེ་དོན་དུ་བརྩེ་དུང་གི་གཏམ་རྒྱུད་བརྗོད་འདོད་པ་མ་ཡིན་པར། བརྩེ་དུང་གི་གཏམ་རྒྱུད་དེའི་ཁུངས་སུ་ཉལ་བའི་བརྗོད་དོན་ཞིག་རྗེན་པར་སྟོན་པའི་འདོད་པའི་དབང་གིས་རྩོམ་པ་པོས་ལྷ་མཛེས་ཀྱི་སེམས་ཀྱི་དྲན་འཆར་མང་པོ་ཞིག་བྲིས་ནས། སྤྱི་ཚོགས་ཀྱི་གསང་སྙིག་གང་མང་ཞིག་ལ་ཁེལ་ཅི་ཐུབ་བྱས་ཡོད་ལ། དེ་དག་ནི་བརྩམས་སྒྲུང་འདིས་དངོས་ཡོད་སྤྱི་ཚོགས་ལ་གཟས་པའི་བརྗོད་དོན་ཡིན།
བརྩམས་སྒྲུང་འདིར་མཐོང་སྣེ་གཞན་ཞིག་ནས་བལྟས་ན་རྩོམ་པ་པོས་ལྷ་ས་ནི་ལྷ་ས་གཅིག་པོ་མ་ཡིན་པར་བོད་ཁུལ་གྱི་གྲོང་ཁྱེར་གང་རུང་ཞིག་ལ་གོ་ཆོག་པ་དང་། དེར་འཚོ་བའི་ན་གཞོན་ཕོ་མོ་དག་ལྷ་མཛེས་དང་ཕུན་རྣམ་གྱིས་མཚོན་པར་བྱས་ནས། ད་སྐབས་ཀྱི་འཚོ་བའི་ཁོར་ཡུག་འོག་ན་གཞོན་མང་པོ་ཞིག་གི་འཚོ་གནས་ཉམ་ཆུང་བ་དང་ཉམ་ཆུང་བའི་འཚོ་གནས་དེའི་ཆེད་དུ་གཞོན་ནུ་ཚོས་མི་ཚེའི་དུས་ཚོད་མང་པོ་ཞིག་བརླགས་ཀྱང་། ཁོ་ཚོར་ཐོབ་པ་ལས་ཤོར་བ་མང་བས། འཚོ་ཚོས་ཀྱི་སྡུག་ཡུས་ཀྱིས་བསྣོག་པའི་གཞོན་ནུ་དེ་དག་ལ་མི་ཚེའི་མདུན་ལམ་ཟེར་བ་དེ་ཡང་ཕུགས་རྒྱང་རིང་པོ་ཞིག་ལ་གཏད་ས་མེད་པར། གྲོང་ཁྱེར་གྱི་དཀར་སེར་དམར་ལྗང་གི་ཁོར་ཡུག་འོག་ན་བོད་ཀྱི་ན་གཞོན་དག་གི་ལང་ཚོའི་མེ་ཏོག་ཤེས་མེད་ཚོར་མེད་ངང་ཟད་འགྲོ་བའི་ངང་ཚུལ་ལ་འཁང་སེམས་བསྟན་ཡོད་པ་དེ་རེད།
གཉིས་པ། རྗོད་བྱེད་ཀྱི་ཚིག་གི་འགྲོས།
བོད་ཀྱི་རྩོམ་པ་པོའི་སྡེ་རུ་བོད་སྐད་ཀྱི་མིང་བརྡའི་གྲངས་ཚད་ཀྱིས་བརྩམས་སྒྲུང་གི་ཕྱི་ཤུན་གྲུབ་མི་ཐུབ་པའི་གཏམ་བཤད་མྱོང་ཡང་། བོད་སྐད་ཀྱི་ལམ་ནས་ཐོན་པའི་བརྩམས་སྒྲུང་རིང་ཐུང་གི་གྲངས་ཚད་ཀྱིས་བཤད་སྒྲོས་དེ་ལ་བདེན་པའི་ཁུངས་གཏན་ནས་མེད་པའི་ར་སྤྲོད་གནང་ཡོད། དེར་མ་ཟད་རྒྱའི་སྒྲུང་རིང་ཆེན་མོ《ཆུ་ངོགས་གཏམ་རྒྱུད》ལྟ་བུ་དང་རྒྱལ་ཁབ་ཕྱི་ནང་གི་རྩོམ་རིག་བརྩམས་ཆོས་དག་ཀྱང་བོད་སྐད་ཀྱིས་ཇི་བཞིན་མཚོན་ཐུབ་པ་ལ་དཀའ་ཁག་གང་ཡང་བྱུང་མེད། སྐད་ཡིག་ལ་ཁག་འགེལ་བ་དེ་གཙོ་བོ་རྩོམ་པ་པོ་རང་ཉིད་ཀྱི་ཆུ་ཚད་ལ་རག་ལས་པ་ཞིག་རེད་སྙམ་ལ། འཛམ་གླིང་གི་རྩོམ་རིག་ལོ་རྒྱུས་ལ་བལྟས་ཡོང་ན་མི་རིགས་གང་ཞིག་ཡིན་ཡང་སྐད་ཡིག་གི་ཚེ་སྲོག་དེ་རྩོམ་རིག་དང་དམ་དུ་འབྲེལ་ཡོད་དེ། རྩོམ་པ་པོས་རྩོམ་རིག་གསར་རྩོམ་ཞེས་པ་དེ་རང་སྐད་ཀྱི་ཨ་འཐས་ལ་འཇུས་ནས་ཐ་སྙད་རྙིང་བ་འགའ་རེ་བསྐྱར་ཟློས་བྱེད་པ་ཙམ་མ་ཡིན་པར། ཐ་སྙད་དང་བརྗོད་སྟངས་ཀྱི་ཆ་ལའང་རྩོམ་པ་པོ་རང་གི་ཁྱད་ཆོས་བཏོད་ཐུབ་པ་ཡིན་ན། ད་གཟོད་མི་རིགས་རང་གི་སྐད་ཡིག་ལ་རྩོམ་རིག་གིས་ཚེ་སྲོག་གི་དབུགས་དབྱུང་གནང་ཐུབ་པར་གདོན་མི་ཟ། དེ་བས་དེང་སྐབས་བོད་སྐད་ཀྱི་བརྡ་སྤྲོད་ཞིབ་འཇུག་ཅེས་པ་དེའང་སྲོལ་རྒྱུན་འཆིང་ཞགས་དེ་ལས་གསར་གཏོད་འགྱུར་བ་གཏོང་ཁག་པའི་གནས་སུ་ལྷུང་ཡོད་པའང་། དེང་རབས་རྩོམ་པ་པོའི་སྡེ་ན་བོད་སྐད་ཀྱི་འདྲ་དཔེ་བཀོད་ཆོག་པའི་བརྩམས་ཆོས་དཔེ་ལེགས་ཅན་ཉུང་སོང་བའི་རྐྱེན་ཡིན་ལ། བོད་ཀྱི་རྩོམ་པ་པོའི་སྡེ་ནས་གསར་རྩོམ་གོ་རིམ་ཁྲོད་རྩོམ་རིག་གི་སྐད་ཆ་དང་དོད་ཆེས་ཆེར་བྱས་པ་ཡིན་ན་རྩོམ་རིག་ཁོ་ནའི་རྒྱལ་ཁ་མ་ཡིན་པར་བོད་སྐད་ཀྱང་དུས་བསྟུན་འགྲོས་བསྐྱོད་ཐུབ་པ་ཡིན།
བོད་སྐད་ལ་དམིགས་བསལ་གྱི་ཁྱད་ཆོས་ཤིག་ཡོད་པ་ནི་ཡུལ་སྐད་ཀྱི་བར་ཐག་ཅུང་ཆེ་བ་དེ་ཡིན་ཡང་། བར་ཐག་དེ་ནི་ཁ་སྐད་ཀྱི་བར་ཐག་ཅིག་ལས་རྩོམ་རིག་གསར་རྩོམ་ཁྲོད་བར་ཐག་དེ་མ་མཆིས་པར་མདོ་སྨད་ཀྱི་རྩོམ་པ་པོའི་བརྩམས་ཆོས་དབུས་གཙང་གི་ཀློག་པ་པོས་ཀྱང་གོ་ཐུབ་ལ། དབུས་གཙང་གི་རྩོམ་པ་པོས་བྲིས་པ་ཨ་མདོའི་ཀློག་པ་པོས་གོ་བ་ལེན་པར་བཀག་རྒྱ་གང་ཡང་མ་མཆིས་པ་ཡིན། བརྩམས་སྒྲུང་ལྟ་བུའི་རྩོམ་ལུས་ཁྱད་པར་བ་འདི་ལ་མཚོན་ན་མི་སྣའི་སྐད་ཆ་ཞིབ་འབྲིའི་དགོས་དབང་གིས་ས་གནས་རང་བཞིན་ཆེས་མངོན་པར་གསལ་བ་རེ་མཐོང་ཡོང་བར། ཡུལ་སྐད་ཕན་ཚུན་ལ་ཐོས་རྒྱ་ཅུང་སྐྱེད་པ་ཡིན་ན་གོ་བ་ལེན་ཐུབ་དཀའ་བའི་ཚོད་མ་ཡིན་ནོ།།
《ལམ་གྱི་ཉི་འོད》ལྟ་བུར་མཚོན་ན་ཞིབ་འབྲི་བྱས་པ་གསོན་ཉམས་ལྡན་པས་གཏམ་རྒྱུད་གྱི་གོ་རིམ་དང་མི་སྣའི་སྣང་བརྙན་ཚང་མ་གློག་བརྙན་ཚན་པ་ཞིག་ལ་བལྟས་པ་ལྟ་བུའི་བག་ཆགས་ཟབ་མོ་ཞིག་བཞག་སོང་པ་དང་། བརྩམས་སྒྲུང་གི་མགོ་ནས་མཇུག་བར་གཏམ་རྒྱུད་ཀྱི་འགྲོས་དང་བསྟུན་ནས་རྗོད་བྱེད་ཀྱི་ཚིག་ལའང་སྐྱོམ་འཇགས་ཀྱི་འགྱུར་ཁུགས་ཤིག་མངོན་པར་གསལ་བས་བརྩམས་སྒྲུང་འབྲི་བ་དང་སྒྲུང་བཤད་པ་གཉིས་ཀྱི་བར་ན་སྐད་ཆའི་བཙོ་སྦྱང་ཡོད་མེད་ཀྱི་སྒྱུ་རྩལ་གྱི་ལས་སྣོན་ཞིག་ལྷགས་ཡོད་པའི་ངེས་ཤེས་སྐྱེད་ཐུབ་པ་དང་། རྩོམ་པ་པོའི་གསར་རྩོམ་ཐད་གནས་པའི་སྐད་ཆའི་རང་གཤིས་ཤིག་ཀྱང་མངོན་ཡོད་པས། ཁོང་གི་བློ་ཞིབ་མོས་ཞུན་བརྡར་བཅད་པའི་སྐད་ཆའི་སྒྱུ་རྩལ་དེ་མཐོང་ཡོང་དུས་སྐད་ཡིག་ལ་རྩོམ་རིག་གིས་ལང་ཚོ་སྦྱིན་ཐུབ་པའི་བདེན་པ་དེ་མཐོང་ཐུབ་ལ། འདི་ཡང་རྩོམ་པ་པོ་ཁོང་གི་བརྩམས་ཆོས་འདི་གཅིག་པོ་མ་ཡིན་པར་གསར་རྩོམ་གོ་རིམ་ཧྲིལ་བོ་ནས་མངོན་ཐུབ་པའི་སྒྱུ་རྩལ་གྱི་འཚོལ་སྙེག་ཅིག་རེད།
རྩོམ་ཡིག་འདི་ལ་མཚོན་ན་དབུས་ཀྱི་ལྷ་སའི་གྲོང་གི་ས་སྐྱེས་?་སྐྱེས་ཀྱི་མི་སྣའི་འཚོ་བ་བརྗོད་བྱར་བྱས་པ་ཞིག་ཡིན་པས། མི་སྣའི་གཤིས་ཀ་དང་འཚོ་བ་དངོས་མཚོན་པའི་ལབ་གླེང་ཞིག་ཞིབ་འབྲི་བྱེད་པར་ཅིས་ཀྱང་དབུས་སྐད་ཀྱི་ལམ་ནས་འབྲི་དགོས་པ་དང་། ཐེངས་སྔོན་མར་རྩོམ་ཡིག་འདིར《སྦྲང་ཆར》རྩོམ་ཡིག་བྱ་དགའ་གནང་དུས་ཀྱང"རྩོམ་པ་པོ་ཨ་མདོ་བ་ཞིག་གིས་དབུས་སྐད་ཀྱི་ལམ་ནས་བྲིས་པ"ཞེས་གདེང་འཇོག་གནང་ཡོད་པའང་། གཙོ་བོ་མི་སྣའི་སྐད་ཆ་ཐད་ལ་བརྗོད་པ་ལས་གཞན་པའི་ལྷུག་བརྗོད་ཐད་ལ་ཡུལ་སྐད་ཀྱི་ཁྱད་པར་ཡོད་པ་མ་ཡིན། བརྩམས་སྒྲུང་འདིའི་སྐད་ཆ་ཞིབ་འབྲི་དེ་དབུས་སྐད་ཀྱི་ལམ་ནས་བྲིས་པ་ཁོ་ནའི་ཁྱད་ཆོས་ཤིག་མ་ཡིན་པར་མི་སྣའི་སྐད་ཆའི་དེ་དག་གིས་བརྗོད་དོན་གྱི་ཕུགས་བརྟོལ་བར་རམ་འདེགས་ཐོན་ཡོད་པ་རྐྱང་རྐྱང་ཡིན་ཏེ། དཔེར་ན། ཕུན་རྣམ་གྱིས་ལྷ་མཛེས་ལ་རྗེས་མར་ང་རང་ཕྱུག་པོ་ཆགས་ན་རང་ལ་ཞྭ་མོ་དམར་པོ་ཞིག་ཉོ་ཡོང་ཞེས་པའི་ལན་དུ་ལྷ་མཛེས་ཀྱིས་ཇོ་རང་གི་སྐད་ཆ་དེ་ངས་ཡིད་ལ་བཟུང་ཡོད། ཁྱེད་རང་འགྱུར་བ་མ་གནང་ཨང་ཞེས་བཤད་པ་དང་། ཕུན་རྣམ་གྱིས་ཡང་བསྐྱར་ཕྱུག་པོ་ཆགས་པ་ནི་སྐྱེ་བ་ཕྱི་མ་ཡིན་ན་ཐང་ཞེས་པར་ལྷ་མཛེས་ཀྱིས་སྐྱེ་བ་ཕྱི་མ་ཡིན་ནའང་སྒུག་ཆོག་གོ་ཞེས་བཤད་པའི་ལབ་གླེང་འདི་ལས་ཁོ་གཉིས་ཀྱི་ལྷད་མེད་པའི་སེམས་པ་དང་ཕུགས་རིང་བའི་བརྩེ་དུང་ཞིག་བསྟན་ཡོད་པ་དང་། བརྩམས་སྒྲུང་འདིའི་བརྗོད་བྱའང་བརྩེ་དུང་འདི་ཁུངས་སྣེ་བྱས་ནས་སྤེལ་ཡོད། གཞན་ལྷ་མཛེས་སོགས་ལས་གླར་འགྲོ་སའི་རླངས་འཁོར་ཁ་ལོ་དེས"སྤྱི་ཚོགས་རྙིང་པའི་སྐབས་སུ། མི་ཚང་མར་གཡོག་ལས་མང་དྲགས་པའི་སྡུག་བསྔལ་ཡོད་རེད། ད་ལྟ་ནི་སྤྱི་ཚོགས་རྙིང་བ་འདྲ་པོ་ཡོད་པ་མ་རེད། མི་ཚང་མར་གཡོག་ལས་རྒྱུག་ས་མེད་པའི་སྡུག་བསྔལ་ཡོད་རེད།"ཅེས་པ་འདི་ལས་སྤྱི་ཚོགས་ཀྱི་འཕེལ་འགྱུར་ལས་ཐོན་པའི་བརྡ་རྟགས་ཤིག་བསྟན་ནས་དེ་ལས་ཐོན་པའི་གཡོག་རྒྱུག་ས་མེད་པའི་དཀའ་ཁག་ལ་ཅི་ལྟར་གདོང་གཏད་དགོས་པར་དྲི་གཞི་བཏོན་པ་ཡིན་ལ། རྩོམ་ཡིག་ཧྲིལ་བོའི་བརྗོད་བྱའི་སྲོག་སྦྲུམ་པར་གལ་ཆེའི་ནུས་པ་ཐོན་ཡོད།
འདི་ལྟ་བུའི་སྐད་ཆའི་ཞིབ་འབྲི་མ་ཟད། རྩོམ་ཡིག་གི་མགོ་མཇུག་རྩ་ལམ་ཀུན་ལ་ཁྱབ་པའི་སྙན་ངག་གི་ཉམས་དེས་རྩོམ་པ་པོས་མི་སྣའི་གཟུགས་རིས་ཞིབ་འབྲི་དང་འགུལ་སྐྱོད་ཞིབ་འབྲི། སེམས་ཁམས་ཞིབ་འབྲི་སོགས་ཀྱི་ཐད་ནས་ཀྱང་རྩོམ་པ་པོས་ཡུལ་དེར་དངོས་སུ་སླེབས་པ་དང་མི་དེར་དངོས་སུ་འཕྲད་པ་ལྟ་བུའི་མྱོང་ཚོར་སྟེར་ཐུབ་སྟེ། དཔེར་ན། ལྷ་མཛེས་ནི་སེམས་པ་ཧ་ཅང་སྙི་བའི་བུ་མོ་ཞིག་སྟེ། མོས་ཕུན་རྣམ་གྱིས་སྣང་མེད་དུ་ལབ་པའི་སྐད་ཆ་དེ་ཐོས་མ་ཐག་ཏུ་སེམས་གཏིང་དུ་དྲོད་ཅིག་འཁྱིལ་ཡོང་བ་དང་། དྲོད་དེ་མཇུག་མཐར་མིག་ནང་དུ་འཁྱིལ་ཡོང་སྟེ་མིག་མཐའ་དྲོད་ལམ་ལམ་བྱེད།"ཅེས་པ་ལྟ་བུ་དང་། རྩོམ་ནང་དུ་འདི་ལྟ་བུའི་ཚོར་བ་ཞིབ་མོའི་ཞིབ་འབྲི་མང་པོ་མཐོབ་ཐུབ།
གསུམ་པ། རྩོམ་གྱི་སྒྲིག་གཞིའི་ཁྱད་ཆོས།
བརྩམས་སྒྲུང་གི་གྲུབ་ཆ་ཁག་ལས་སྒྲིག་གཞིའི་བཀོད་སྒྲིག་ནི་རྩོམ་པ་པོས་བློ་ཞིབ་མོས་གསར་གཏོད་བྱས་པ་ཞིག་ལས་གཏམ་རྒྱུད་ཀྱི་རང་བྱུང་གི་གོ་རིམ་དང་བསྟུན་ཆོག་པ་ཞིག་མ་ཡིན་པས། བྱུང་རིམ་བཀོད་སྒྲིག་ནི་བརྩམས་སྒྲུང་ཞིག་ལ་མཚོན་ནས་བཤད་ན་གལ་ཆེ་ཞིང་གནད་ཀྱི་མདོ་དམ་པ་རེད། དེ་བས། 《ལམ་གྱི་ཉི་འོད》ལ་མཚོན་ནའང་། དུས་ཚོད་དང་མི་སྣ། ཁོར་ཡུག་འོས་ཤིང་འཚམ་པ་ཞིག་བློ་བཀོད་བྱས་ནས་གཏམ་རྒྱུད་ཀྱི་ལྷུ་བསྒྲིགས་ཡོད་ལ། མི་སྣའི་འགུལ་བསྐྱོད་དེ་དུས་ཀྱི་བྱུང་རིམ་དང་བསྟུན་ནས་འབྲི་བཞེངས་དང་། གཏམ་རྒྱུད་ཀྱི་སྒྲིག་རིམ་ཚགས་དམ་ཞིང་འཕེལ་འགྱུར་གྱི་གོ་རིམ་ཁྱད་དུ་འཕགས་པ་དེས་ཀློག་པ་པོར་ཡིད་ཀྱི་དྭངས་མ་འདྲེན་པའི་ནུས་པ་བླ་ལྷག་ཅིག་ཐོན་འདུག ལྷག་པར་དུ་གཏམ་རྒྱུད་ཧྲིལ་བོ་ཞྭ་མོ་དམར་པོ་ཞིག་གིས་ཁུངས་སྣེ་བྱས་ཏེ་དེ་མི་སྣ་དང་ཁོར་ཡུག་མི་འདྲ་བའི་སྟེང་འཕོས་སུ་བཅུག་སྟེ་བརྗོད་དོན་སྟོན་ཐུབ་བྱས་པ་འདི་རྩོམ་པ་པོས་ཀུན་དང་མི་མཐུན་པའི་སྒྲིག་གཞི་ཞིག་འཚོལ་ཞིབ་བྱས་པ་ཡིན་ལ། འདི་ལྟ་བུའི་སྒྲིག་གཞི་ནི་རྩོམ་པ་པོའི་ཧུར་ཐག་གི་གསར་རྩོམ་གྱི་ལྟ་ཚུལ་དང་ཡུན་རིང་འབད་བརྩོན་ལྷོད་མེད་ཀྱིས་སྒྱུ་རྩལ་འཚོན་ཐབས་འཚོལ་སྙེག་བྱས་ནས་ཐོན་པའི་གྲུབ་འབྲས་ཤིག་ཡིན་ངེས་རེད།
《ལམ་གྱི་ཉི་འོད》ཁྲོད་དུ་ཞྭ་མོ་དམར་པོ་དེ་གཏམ་རྒྱུད་ཧྲིལ་བོ་གོང་བུ་གཅིག་ཏུ་སྒྲིལ་བྱེད་ཀྱི་རྒྱུན་ཐག་ཅིག་ཏུ་ཆགས་ཡོད་པས། བྱུང་རིམ་སྤྱིའི་ཆ་ནས་བཤད་ན་རྙོག་འཛིང་མ་ཡིན་པར་ཀློག་ཐེངས་གཅིག་གིས་ཀློག་པ་པོའི་ཡིད་ལ་བག་ཆགས་ཀྱི་རི་མོ་གསལ་བོ་འབབ་ཐུབ་པའི་ཚོད་དུ་འདུག་ལ། ཞྭ་མོ་དམར་པོ་དེ་ལྷ་སའི་ཉི་འོད་ཀྱིས་གཙེས་པའི་བུ་མོ་གཞོན་ནུ་མ་ཞིག་གི་ཆེས་ཡིད་དུ་འོང་བའི་མཛེས་ཆས་སུ་སྤྲས་པ་དང་། རླུང་བུ་སྡོམ་པོ་ཞིག་གིས་ཆེས་ཡིད་དུ་འོང་བའི་ཞྭ་མོ་དེ་རྒྱུག་ཆུའི་ནང་ཁུར་སོང་བའི་དེ་ལས་མགོ་བརྩམས་ཡོད་པ་དང་། ཆུས་ཁུར་སོང་བའི་ཞྭ་མོ་དེ་དང་འབྲེལ་བའི་མི་སྣའི་སེམས་ཁམས་དང་གཏམ་གླེང་ཞིབ་འབྲི་བྱས་པ་བརྒྱུད་དེ་ལྷ་མཛེས་ཀྱིས་ཞྭ་མོ་དམར་པོ་དེ་ཉོས་པའི་གོ་རིམ་དང་སུ་ཞིག་གི་ཆེད་དུ་ཉོས་པ་བྲིས་ཏེ་གཏམ་རྒྱུད་ཀྱི་རྨང་བཏིངས་པ་དང་། ལྷག་པར་དུ་ཞྭ་མོ་དམར་པོ་དེར་ལྷ་མཛེས་དང་ཕུན་རྣམ་གཉིས་ཀྱི་བརྩེ་དུང་གི་གཞི་ས་བསྐྲུན་པར་སྐད་ཆ་ཞིབ་འབྲིའི་ལམ་ནས་མཚོན་པ་འདིས་གཏམ་རྒྱུད་གོ་རིམ་ལ་མཐོ་རླབས་ཤིག་སྐྱོམས་ཡོད་པ་དང་། དེ་ལས་ཞྭ་མོ་དམར་པོ་དེའང་མཛེས་ཆས་ཙམ་མ་ཡིན་པར་ན་གཞོན་ཕོ་མོ་གཉིས་ཀྱིས་ཡུན་རིང་སེམས་ལ་སྒོམ་པའི་བརྩེ་དུང་གི་མཚོན་རྟགས་ཤིག་ཏུ་གྲུབ་ཡོད། གཏམ་རྒྱུད་ཀྱི་གོ་རིམ་ཧྲིལ་བོར་རྒྱུག་ཆུས་ཁུར་སོང་བའི་ཞྭ་མོ་དམར་པོ་དང་རླངས་འཁོར་ཁ་ལོ་བས་བྱིན་པའི་ཞྭ་མོ་དམར་པོ། ཕུན་རྣམ་གྱི་ཞྭ་མོ་དམར་པོ་བཅས་ཞྭ་མོ་དམར་པོ་གསུམ་བྱུང་པ་དང་། ཞྭ་མོ་དེ་དག་ཁ་དོག་དང་དབྱིབས་གང་གི་ཐད་ནས་གཉིས་སུ་མེད་ཀྱང་བརྩེ་དུང་དྲོན་མོ་ཞིག་གི་མཚོན་རྟགས་ཡིན་ཕྱིན་མི་སྣའི་སེམས་ལ་བཞག་པའི་བརྩེ་བ་མི་འདྲ་བས། རྩོམ་པ་པོས་ཕུན་རྣམ་དང་རླངས་འཁོར་ཁ་ལོ་བ་གཉིས་ཀྱིས་བཤད་པའི་སྐད་ཆ་དག་གིས་བསྐྱེད་པའི་ལྷ་མཛེས་ཀྱི་སེམས་ཁམས་ཞིབ་འབྲི་བྱས་ཡོད་པ་དང་། རླངས་འཁོར་ཁ་ལོ་བས་ཀྱང་ཕུན་རྣམ་གྱི་སྐད་ཆ་ལད་ཟློས་བྱེད་པ་ནང་བཞིན་འདྲ་ཡང་མོའི་སེམས་སུ་ནམ་ཡང་ཕུན་རྣམ་དྲན་ཡོང་ཞིང་རླངས་འཁོར་ཁ་ལོ་བས་ཉོས་པའི་ཞྭ་མོ་དེའང་དམར་པོ་ཡིན་ཡང་མོར་ལེ་བདའ་གཏན་ནས་མ་སྐྱེས་པར། རྗེས་སོར་ཕུན་རྣམ་གྱིས་གཉོམ་དུང་དུང་གིས་ངས་ཞྭ་མོ་འདི་རང་ལ་ཉོས་པ་ཡིན་ཞེས་སྟེར་དུས་ལྷ་མཛེས་ཀྱིས་དྭངས་གཙང་གི་སེམས་པ་ཞིག་གཞི་ནས་མཐོང་སོང་ལ། མོའི་ཡིད་དུ་ཕུན་རྣམ་ནི་སྐབས་དེར་གཡའ་དག་པའི་ལྷ་སའི་ནམ་མཁའ་ལྟར་ཡང་གཙང་དུ་གནས་ཤིང་། རང་ཉིད་ནི་ཟམ་འོག་ཏུ་རྒྱུག་པའི་ཆུ་བོ་དེ་བཞིན་མི་གཙང་བས་བསླད་ཡོད་པར་སྙམ་པ་དེ་ལས་བརྩེ་དུང་གི་བདེན་པ་ཞིག་དང་གས་ཆག་ཅིག་ཅིག་ཅར་དུ་མཐོང་ཐུབ་པ་དང་། མཇུག་མཐར་ལྷ་མཛེས་དྲང་ལྡོག་གི་སོ་མཚམས་སུ་བཞག་ནས་རང་ཉིད་ཀྱི་ལམ་ཀ་ཞིག་བདམ་དུ་བཅུག་པར་འཇེབ་འཁོར་ནག་པོ་བསྡད་ནས་ཕུན་རྣམ་ལ་རྒྱབ་གཏད་ནས་ཆས་པའི་སྐྱོ་གར་དེས་གཏམ་རྒྱུད་ཀྱི་མཇུག་བསྡུས་འདུག
སྤྱིར་སྒྱུ་རྩལ་བརྩམས་ཆོས་ལ་མཐའ་གཅིག་ཏུ་གོ་བ་ངེས་གཏན་ཞིག་ཡོད་པས་མ་ཁྱབ་པར་ཀློག་པ་པོས་རང་སྐལ་གྱི་གོ་བ་རེ་བླངས་ཆོག་པས་མི་ཀུན་གྱིས་རང་དབང་གི་བགོས་སྐལ་དེར་ཨུ་ཚུགས་ཀྱིས་འཐམ་འདོད་པ་དེའང་རང་གཤིས་ཡིན་ཟེར། གང་ལྟར་རྩོམ་རིག་ལ་དགའ་མཁན་ཞིག་ཡིན་ན་བརྩམས་ཆོས་རེ་རེའི་ཕྱིའི་མཛེས་པ་དང་ནང་གི་བྲོ་བ་ལྷག་མེད་དུ་མྱང་འདོད་པ་སྨོས་མེད་རེད་ལ། ཀློག་མཁན་དེ་དག་གི་འདོད་བློ་སྐོང་ཐུབ་མིན་དེའང་རྩོམ་རིག་བརྩམས་ཆོས་ཤིག་ལེགས་འགྲུབ་བྱུང་ཡོད་མེད་ཀྱི་ཚད་གཞིར་བཟུང་ཆོག་པ་ཞིག་ཡིན་པས། ལམ་གྱི་ཉི་འོད་ཀྱིས་ཀྱང་ཀློག་པ་པོ་གང་མང་ཞིག་གི་སེམས་ལ་དྲོད་ཁོལ་སྦྱིན་ནས་ཀློག་འདོད་ཀྱི་འདུན་པ་བླ་ལྷག་ཏུ་སྐྱེས་ཡོད་པའི་ཚོད་རེད། འདི་ཡང་རང་ཉིད་ཀྱིས་བརྩམས་ཆོས་འདི་བཀླགས་པའི་གོ་རིམ་ཁྲོད་བྱུང་བའི་སེམས་ཚོར་ཙམ་ལས་རྩོམ་རིག་འདིའི་སྒྱུ་རྩལ་གྱི་མཛེས་པ་མཐའ་དག་སྔོག་ཐུབ་ཡོད་སྙམ་པའི་སྤོབས་པ་ཅི་ཡང་མ་མཆིས་སོ། །
དྲ་ཚིགས་འདིའི་པར་དབང་གངས་ལྗོངས་ཉི་གཞོན་དྲ་བར་དབང་བས་ཕན་ཚུན་ལ་དབང་བཅོལ་མ་བྱས་གོང་རང་དགར་མི་སྤྱོད་པར་མཁྱེན།
དྲ་ཚིགས་དཔང་རྟགས།蜀ICP备14009601号-1


text:
བོད་ཡིག་བརྡ་འཕྲིན་ལག་རྩལ་དྲ་བའི་འཕྲིན། ཉེ་ཆར་བློ་བཟང་གློག་རྡུལ་ཚིག་མཛོད་ཆེན་མོ་འགྲེམས་སྤེལ་བྱ་འཆར་ཡོད་པ་དང་། ད་རེས་ཀྱི་བློ་བཟང་གློག་རྡུལ་ཚིག་མཛོད་ཆེན་མོ་འདི་ནི་སྔོན་མའི་གློག་རྡུལ་ཚིག་མཛོད་ཀྱི་རྨང་གཞིའི་སྟེང་གསར་དུ་བཟོས་པ་ཞིག་སྟེ། བོད་ཡིག་ཆ་འཕྲིན་ལག་རྩལ་གསར་བ་སྤྱད་ཡོད་པར་མ་ཟད། ནང་འཇུག་བྱས་པའི་ཚིག་མཛོད་ཀྱི་གྲངས་མང་ཞིང་ནང་དོན་ཕུན་སུམ་ཚོགས་པར་བཏང་ཡོད་པས། བོད་རྒྱ་དབྱིན་གསུམ་གྱི་ཚིག་མཛོད་དང་སློབ་སྦྱོང་འཕྲུལ་ཆས་ཀྱི་བྱེད་ནུས་གཉིས་དང་ལྡན་པའི་གློག་རྡུལ་འཕྲུལ་ཆས་ཤིག་ཡིན།
༡ གློག་རྡུལ་ཚིག་མཛོད་འདིར་བསྡོམས་པས་ཚིག་མཛོད༦༠ཙམ་ཡོད་ལ། ཚིག་མཛོད་རང་གིས་སྒྲིག་བཟོ་བྱ་ཆོག་པར་མ་ཟད། ཐ་སྙད་གསོག་ཉར་བྱེད་པ་དང་སྔར་བཙལ་བའི་ཐ་སྙད་དག་ཟིན་ཐོར་བསྡུ་ཉར་བྱེད་པ་བཅས་ཀྱི་བྱེད་ནུས་དང་ལྡན་པས། ལོ་ཙཱའི་ལས་དང་པོ་བ་དག་གི་ལས་རོགས་འཇོན་པོ་ཞིག་ཡིན།
༢ འདིའི་ནང་གི་ཚིག་མཛོད་ལ་སྤྱིར་བཏང་གི་ཚིག་མཛོད་ལས་གཞན་ཚན་རྩལ་སྐོར་གྱི་ཚིག་མཛོད་དང་ཆོས་ལུགས་སྐོར་གྱི་ཚིག་མཛོད་ཀྱང་ཡོད་ལ། བོད་རྒྱ་དབྱིན་གསུམ་གྱི་ཐ་སྙད་ཡིག་སྒྱུར་བྱེད་ཐུབ་པར་མ་ཟད། ཐ་སྙད་གཅིག་ལ་རྒྱ་བོད་དབྱིན་གསུམ་གྱི་འགྲེལ་མང་པོ་མཉམ་འཚོལ་བྱེད་ཐུབ།
༣ བོད་དབྱིན་གྱི་གསལ་བྱེད་ཡི་གེ་དང་རྒྱའི་ཡི་གེ་འབྲི་ཀློག་གི་གོ་རིམ་དང་སྐད་ཆ་སྦྱང་ཆོག་ལ། གཞན་ད་དུང་བརྡ་སྤྲོད་ཀྱི་ཤེས་བྱ་དང་བོད་རྒྱའི་སྔོན་བྱོན་མཁས་དབང་དག་གི་བརྩམས་ཆོས་མང་པོ་ཞིག་ལ་ལྟ་ཀློག་བྱས་ཆོག་པས། བོད་རྒྱ་དབྱིན་གསུམ་གྱི་ཡི་གེར་འཇུག་པའི་ཡོ་བྱད་ལེགས་ཤོས་ཤིག་ཡིན།
༤ འཕྲུལ་ཆས་འདིར་དམིགས་བསལ་གྱི་ཕབ་གཞོང་འཆར་འགོད་བྱས་ཡོད་པས། རྒྱལ་ཕྱི་རྒྱལ་ནང་གི་ཚད་ལྡན་བོད་ཡིག་གཏག་ཐབས་(ཧི་མ་ལ་ཡའི་བོད་ཡིག་གཏག་ཐབས)དང་གཅིག་མཚུངས་ཡིན་ལ། མཐེབ་གནོན་གཅིག་གིས་བོད་རྒྱ་དབྱིན་གསུམ་གྱི་འཆར་ངོས་བརྗེ་སྒྱུར་བྱས་ཆོག་པར་མ་ཟད། རྒྱུན་སྤྱོད་ཀྱི་རྒྱ་ཡིག་དང་དབྱིན་ཡིག་ནང་འཇུག་བྱེད་ཐབས་ཡོད་ཅིང་། འཆར་ངོས་སྟེང་ལག་བྲིས་ཀྱང་བྱས་ཆོག གཞན་ད་དུང་འགྲེལ་བཤད་ངོས་དང་དེབ་སྣ་ཚོགས་ལ་ལྟ་ཀློག་བྱེད་དུས་ཡིག་གཟུགས་ཀྱི་ཆེ་ཆུང་གང་དགར་སྒྱུར་ཆོག་པ་ཡིན།
༥ ཚིག་མཛོད་འདིའི་ཐ་སྙད་བཤེར་འཚོལ་གྱི་བྱེད་ནུས་ཤིན་ཏུ་མཐོ་ཞིང་། ལྟ་ཀློག་སྐབས་འཆར་ངོས་ལས་ཐད་ཀར་ཐ་སྙད་བཤེར་འཚོལ་བྱས་ཆོག་ལ། བཙལ་ཟིན་པའི་ཐ་སྙད་ཀློག་འདོན་བྱེད་ཐུབ་པར་མ་ཟད། དབྱིན་ཡིག་དང་རྒྱ་ཡིག་གི་ཚིག་དུམ་ཡིག་སྒྱུར་བྱེད་པའི་ནུས་པའང་ལྡན།
༦ འཕྲུལ་ཆས་འདི་ནི་ཚོན4.3ཅན་གྱི་ཚོན་ལྡན་ནོམ་ཉུག་བརྙན་ཤེལ་དང་ཚོན་ཁྲ་ཁྲི26.2ཅན་ཡིན་པས་འཆར་ངོས་གསལ་ཞིང་དྭངས་པའི་ཁྱད་ཆོས་ལྡན་ལ། ནང་གསོག་གི་ཤོང་ཚདG4ནསG32ལ་རྒྱ་བསྐྱེད་བྱས་ཆོག གཞན་ཡངMP3ལས་གཞས་ཚིག་འཆར་ཐུབ་པར་མ་ཟད། བརྙན་ཟློས་གཏོང་བ་དང་སྒྲ་འབེབ་ཐུབ་ལ། གློག་རྡུལ་དཔེ་དེབ་དང་གློག་རྡུལ་པར་རིས་སོགས་ལ་གཟིགས་ཀྱང་ནུས།


text:
བོད་ཡིག་གི་དྲ་ཚིགས་དང་ཟིན་བྲིས་གཉེེར་མཁན་ཇེ་མང་ནས་ཇེ་མང་དུ་འཕེལ་བཞིན་པའི་དུས་སྐབས་འདིར་ ཀྱི་པར་གཞི་ལ་བཟོ་བཅོས་དང་མཛེས་རྩལ་སྣོན་མ་བྱས་ནས་ཟིན་བྲིས་ཀྱི་ཁ་དོག་མ་ཡལ་བའི་སྒེར་གཉེར་ཟིན་བྲིས་ཞིག་གི་འཕོ་འགྱུར་གྱི་ལམ་སྣེ་གསར་པ་ཞིག་ཏུ་གོམ་པ་སྤོས་ཡོད།
སྤྱི་ན་བོད་ཡིག་དྲ་ཚིགས་ཁག་ལྟ་ཀློག་བྱེད་མཁན་ཉུང་ཉུང་ཡིན་པས་བདག་གི་ཟིན་བྲིས་ལྟ་བུ་ཞིག་ལ་མིག་ཤར་ཙམ་བྱེད་མཁན་ཡང་ཧ་ཅང་དཀོན་པོ་ཡིན་ངེས་མོད། རེད་དེ་རང་གིས་ཞར་ཞོར་དུ་རྩོམ་ཡིག་ཐར་ཐོར་རེ་བྲིས་ཤིང་བསམ་ཚུལ་ཡིག་ཐོག་བཀོད་པའི་སྤྲོ་སྣང་རེ་ཡོང་དུས་ཡིག་འབྲི་འགའ་ཤོག་ཐོག་ཏུ་ཕབསནས་ཉར་ཚགས་རེ་བྱས་ཀྱང་མང་པོ་ཞིག་བོར་བརླག་དང་ཆུད་ཟོས་སུ་སོང་དང་འགྲོ་བཞིན་འདུག་སྟབས་ཉར་ཚགས་བྱེད་ས་ཞིག་བྱུང་ན་ཕན་ཐོགས་ཕྲན་བུ་ཡོང་ངེས་དང་། འདི་ནས་མར་རྩིས་པའི་རང་ཉིད་ལོ་རྒན་བདུན་ཅུ་ལྷག་ཙམ་སྟེ་ཕྱི་ལོ 2060 ལོར་ད་ལོ་སང་ལོའི་རྩོམ་ཉོག་དེ་དག་ལ་ལྟ་རྒྱུ་རེ་བྱུང་ན་ཆུང་དུས་དྲོ་སྐྱིད་ཀྱི་འཚོ་བ་དང་སྐྱོ་སྡུག་གི་བརྒྱུད་རིམ་ལ་དྲན་གསོ་རེ་ཡོང་ངེས་སྙམ་ནས་ཟིན་བྲིས་རེ་གཉེར་ཁུལ་བྱས་པ་ཡིན།
ནི་ཟིན་བྲིས་ཀྱི་ཁ་དོག་ལས་དྲ་ཚིགས་ཀྱི་རྣམ་པར་སྒྱུར་མེད་སྟབས་ལྟ་ཀློག་བདེ་བ་དང་ངོས་གཙང་མའི་ཁྱད་ཆོས་ཤིག་ཡོད།             བཅས་ཚན་པ་དྲུག་ཏུ་ཕྱེས་ཡོད་ལ།  ་ནང་དུ་གཞན་གྱི་རྩོམ་ཡིག་ལེགས་པོ་བརྒྱུད་འགོད་དང་།  སུ་གུས་ཀྱི་དྲ་གྲོགས་བློ་མཐུན་མི་ཉུང་བ་ཞིག་གི་རྩོམ་ཡིག་ཉར་ཚགས་བྱེད་ས་ཞིག་ཏུ་འགྱུར་འདོད་ཀྱིས་ས་མིང་ཞིག་བཞག་ཡོད།
གུས་པས་སྔ་ལོ་བཟུང་རང་གིས་ABCDཐེབས་ཆག་ཤེས་པ་དེས་ཕོ་ཚོད་ཀྱིས་Blogg དང Wordpress གཉིས་ཀའི་ཐོག་ཏུ་ཚོད་ལྟའི་ཚུལ་དུ་ཟིན་བྲིས་གཉེར་ནས་ལོ་འཁོར་གཅིག་ཙམ་སོང་ལ་དེའི་རིང་དུ་ཉམས་མྱོང་རིམ་གསག་བྱས་ཏེ་ཟིན་བྲིས་ཀྱི་ཕྱོགས་གང་ཐད་ནས་འཐུས་ཚང་བྱེད་ཐུབ་ཙམ་བྱུང་། འོན་ཀྱང་ད་རུང་མི་འདང་ས་མང་བས་ལེགས་བཅོས་བྱེད་འདོད་ཤིན་ཏུ་ཆེ་ནའང་བཟོ་བཅོས་ལག་རྩལ་གྱི་མི་འདང་བ་དང་རང་གིས་ཤེས་པའི་ABCDདེ་ཙམ་གྱིས་ཕན་ཐོགས་ཡོང་དཀའ་བ་འདུག ལྷག་པར་དུ་HTMLནང་དུ་ལས་ཀ་དེ་དག་ནི་ཧ་ཅང་རྒྱ་ཆེན་པོ་དང་རྙོག་འཛིང་ཅན་ཞིག་འདུག་སྟབས་ཉམས་མྱོང་ཡག་པོ་རེ་མེད་ན་ཨིན་ཡིག་ཤེས་པས་ཅི་ཡང་མི་ཕན་པ་འདུག་པས་བདག་གི་གྲོགས་པོ་བོད་ཀྱི་དཔེ་མཛོད་ཁང་གི་གློག་ཀླད་ཁྱད་མཁས་དང་དྲ་ཚིགས་ཇུས་འགོད་པ་བསོད་ནམས་ཟླ་བ་ལ་རེ་ཞུའི་སྙན་ཚ་བཟོ་དགོས་བྱུང་། གྲོགས་པོ་ཁོང་གིས་དཀའ་ལས་དང་དུས་ཚོད་ནར་བཏང་བྱས་ནས་ཇུས་འགོད་དང་པར་གཞི་བཟོ་བཅོས་ལེགས་པོར་གནང་བྱུང་བས་ཁོང་ལ་སྙིང་ཐག་པ་ནས་བཀའ་དྲིན་ཆེ་ཞུ་བ་ཡིན།
ད་རུང་ཡར་རྒྱས་དང་འཐུས་ཚང་གཏོང་རྒྱུ་ཡོད་ཀྱང་(ཇོ་ལགས་ཀུན་དགའ་དོན་འགྲུབ་)མེད་ན་(ཨ་ཕོ་རིན་མེད་)རྐྱང་རྐྱང་གིས་ཡོང་ཐབས་མི་འདུག་པས་དེ་ཙམ་ལ་ཡིད་ཁ་གང་ནས་སྡོད་རྒྱུ་ལས་ཐབས་གཞན་མ་མཆིས།
སྲོང་བཙན་ཟིན་བྲིས་གཙོ་གཉེར་བ་སྲོང་བཙན་གྱིས་དགའ་བསུའི་ཚུལ་དུ་སྤེལ། ཕྱི་ལོ 2014-9-26ཉིན།


text:
༅༅།། ཁྱེད་ཀྱིས་མཁྱེན་གསལ་བཞིན་སའི་གོ་ལའི་ཕྱི་པགས་ནི་ས་ལས་གྲུབ་ཅིང༌། དེའི་མཐུག་ཚད་ལ་མི་ལི་མི་ཊར་ཁ་ཤས་ནས་མི་ཊར་གསུམ་བཞི་བར་བཅས་སྲབ་མཐུག་སྣ་ཚོགས་ཡོད། སྤྱི་ཡོངས་ནས་བཤད་ན་དེའི་གྲུབ་ཆར་ཧ་ཅང་ཞིབ་པའི་རྡོ་དང་སྔོ་ལུད།(Humus) རླུང༌། ཆུ་བཅས་ཡོད། སའི་གོ་ལའི་ཐོག་ཚེ་སྲོག་འཚོ་གནས་ཐུབ་པར་ས་ནི་མེད་དུ་མི་རུང་བ་ཞིག་སྟེ། སྐྱེ་དངོས་འཚར་སྐྱེད་ཡོང་བར་ས་དགོས་ལ། སྐྱེ་དངོས་ཀྱི་འཚོ་བཅུད་དང་ཆུ་གཉིས་ཀྱི་རྩ་བའི་འབྱུང་ཁུངས་ཀྱང་ས་ཡིན།
ཁྱེད་ཀྱིས་སའི་གོ་ལ་དང་དེའི་ཐོག་གི་ཚེ་སྲོག་གི་སྐོར་འཛིན་རིམ་སྔོན་མ་ཁག་གི་ནང་སྦྱངས་ཟིན་པ་རེད། སློབ་ཚན་འདིའི་ནང་ཁྱེད་ཀྱིས་སའི་གྲུབ་ཚུལ་དང་གྲུབ་ཆ། སའི་ཆགས་རིམ། མི་དང་སྲོག་ཆགས། སྐྱེ་དངོས་བཅས་པར་ས་གལ་གནད་ཆེ་ཚུལ་བཅས་ཀྱི་སྐོར་སློབ་སྦྱོང་ཐུབ་རྒྱུ་རེད། དེ་བཞིན་ས་རུད་དང་ས་བཅུད་ཉམས་རྐྱེན་དང་འགོག་ཐབས་བཅས་པའི་སྐོར་ཡང་འཆད་རྒྱུ་ཡིན།།
༡ ས་གྲུབ་ཚུལ།
ཁྱེད་ཀྱིས་ས་གྲུབ་པའི་བརྒྱུད་རིམ་ཚོད་དཔག་ཐུབ་པ་འདུག་གམ། ས་གྲུབ་ཚུལ་གྱི་སྒྲུང་སྣ་ཚོགས་ཡོད་པ་ནི་སའི་གོ་ལའི་ཐོག་སྲོག་ཆགས་འཕེལ་འགྱུར་བྱུང་ཚུལ་དང་འདྲ་བར་སྤྲོ་བ་འཕེལ་དགོས་པ་ཞིག་རེད། སའི་ཆགས་རིམ་དེ་གའི་འོག་ཏུ་སྲ་ཞིང་མཁྲེགས་པའི་རྡོའི་ངོས་ཡོད་ཅིང༌། སྔ་མོ་ས་ཡོམ་ལྟ་བུའི་དྲག་འགུལ་རང་བཞིན་གྱི་རང་བྱུང་གནས་ཚུལ་མང་པོ་བྱུང་བར་བརྟེན་རྡོ་ཆེན་འདི་རིགས་དུམ་བུ་ཆུང་ངུ་མང་པོར་གས་ཆག་ཕྱིན་ཞིང༌། འདི་ལྟར་རང་བྱུང་གི་གནས་ཚུལ་ལ་བརྟེན་ནས་རྡོ་དང་དེ་མིན་གྱི་དངོས་པོ་མང་པོ་དུམ་བུ་ཆུང་ངུར་གས་ཆག་སོང་བ་ལས་སའི་གོ་ལའི་སྟེང་ངོས་ཀྱི་སའི་ཆགས་རིམ་དེ་གྲུབ་འགོ་ཚུགས། ཆག་ཧྲུག་འདི་དག་ཀྱང་ཆར་པ་དང༌། གངས། རླུང་འཚུབ། འཁྱགས་རོམ། རྒྱུག་ཆུ་བཅས་གནམ་གཤིས་ཀྱི་འགྱུར་བ་ལ་བརྟེན་ནས་མུ་མཐུད་ཇེ་ཞིབ་ཏུ་འགྲོ། དེ་ལྟར་རྡོ་ཞིབ་རྣམས་སར་འགྱུར་བྱེད་ཀྱི་ཕྱེ་མ་ཧ་ཅང་ཞིབ་མོར་གྱུར་པར་ལོ་ངོ་སྟོང་ཕྲག་མང་པོ་འགོར་གྱི་ཡོད།
དཔེ་རིས་ ༢་༡ རྩི་ཤིང་གི་རྩ་བ་རྡོའི་སྲུབས་ཀར་འཚངས་པས་ཀྱང་རྡོ་ལ་གས་ཆག་འབྱུང་བ་ཡིན།
རྡོ་ཡི་རྡུལ་ཕྱེ་མ་རྣམས་འཚོ་རླུང་དང་སྡེབ་སྦྱོར་བྱུང་བ་(Oxidation)དང༌། དེ་ལས་ཁ་བྲལ་བ།(Reduction) ཆུ་རྡུལ་སྲེ་སྦྱོར། (Hydration) ཆུའི་སེལ་སྦྱོར།(Hydrolysis) ནག་རླངས་འདྲེས་སྦྱོར་(Carbonation)ལྟ་བུའི་རིམ་ཟད་དང་གས་འཐོར་འབྱུང་བའི་རང་བྱུང་གི་བརྒྱུད་རིམ་འདྲ་མིན་མང་པོ་འགྲིམས་དགོས་ཤིང༌། གཏེར་རྫས་འགའ་ཞིག་ཆུའི་ནང་བཞུར་ཏེ་ཆར་ཆུ་དང་མཉམ་དུ་ཐུར་དུ་འགྲིམས་ཤིང༌། སྔོ་དྲེག་(Lichen)དང༌། དེ་མིན་རྡོའི་ཐོག་འཚར་སྐྱེད་བྱེད་པའི་སྐྱེ་དངོས་དག་ལས་སྐྱུར་(Acid)ཐོན་ཏེ་རྡོ་གྲུབ་པའི་བརྒྱུད་རིམ་མགྱོགས་སུ་གཏོང་གི་ཡོད་ཅིང༌། སྐྱེ་དངོས་ཕྲ་མོ་(Microorganisms)གཞན་དག་གིས་ཀྱང་བརྒྱུད་རིམ་འདིར་ཕན་གྲོགས་བྱེད་པ་ཡིན།
སྲོག་ཆགས་དང་སྐྱེ་དངོས་ཤི་སྐམ་གྱིས་རུལ་བའི་དངོས་པོ་ས་དང་འདྲེས་སྦྱོར་བྱུང་བ་ནི་སའི་གྲུབ་རིམ་མཐའ་མ་དེ་ཡིན་ཞིང༌། དེ་ལྟར་སའི་ནང་དུ་ཆུ་དང་རླུང༌། གཏེར་རྫས་བཅས་ཀྱི་ཐོག་ཏུ་སྐྱེ་ལྡན་དངོས་པོའི་ངོ་བོར་བག་རྩི་དང༌། མངར་བཅུད། ཤིང་རྫས། ཞག་ཚི། སྤྲི་དཀར་ནུས་པ་སོགས་ཕུང་གསོག་ཐེབས་ཡོད། དེ་ལ་བརྟེན་ནས་ས་ནི་འབུ་ཕྲ་དང༌། ཧམ་སྤུའི་རིགས། གདོད་སྐྱེས་སྲོག་ཆགས།(Protozoan) ས་འབུ་ལྟ་བུའི་སྐྱེ་ལྡན་གྱི་ཕུང་པོ་མང་པོའི་འཚོ་གནས་བྱེད་ཡུལ་དུ་གྱུར་ཡོད། འདི་ལྟར་གནམ་གཤིས་དང༌། རྩི་ཤིང་སྐྱེ་འཕེལ། དངོས་རྒྱུ་དང་དུས་ཀྱི་འགྱུར་བ་བཅས་ཀྱིས་སའི་གྲུབ་རིམ་ལ་ཤུགས་རྐྱེན་ཆེན་པོ་ཐེབས་ཀྱི་ཡོད།
བརྟག་དཔྱད་དང་པོ།
བྱེད་སྒོ་ཞིག་ལ་བརྟེན་ན་བྲག་རྡོ་ལས་སའི་གྲུབ་སྟངས་ཤེས་ཐུབ། དེ་ཡང་རྡོ་ཧྲུག་ཁ་ཤས་བསྒྲུགས་ཏེ་དེ་དག་བསིལ་ནས་ཞིབ་ཞིབ་བཟོས། རྡོའི་ཚབ་ཏུ་ས་རྫའི་ཆག་ཧྲུག་ཀྱང་སྤྱད་ཆོག ཕྱེ་མ་དེའི་ཕྱེད་ཀ་སྣོད་ཅིག་གི་ནང་བླུགས། ཕྱེད་ཀ་གཞན་དེར་སྔོ་ཚལ་དང་ཤིང་ཏོག་གི་པགས་པ། བ་ཕྱུགས་ཀྱི་ལྕི་བ་བཅས་བསྣན་ཏེ་སྣོད་གཞན་ཞིག་གི་ནང་བླུགས་ཐོག་ཆུ་ཕྲན་བུ་བླུགས་ནས་དེ་དག་ལེགས་པར་བསྲེས། དེ་ལྟར་བྱས་ཏེ་སྣོད་གཉིས་ཀ་ཉིན་ཤས་བཞག་རྗེས་གཉིས་ཀའི་ནང་སོན་ཁ་ཤས་བཏབ་ནས་ཉིན་གཉིས་གསུམ་རིང་ཆུ་བླུག་དགོས། སྣོད་དེ་གཉིས་ཀྱི་སོན་ལ་མཆེ་བ་བུད་རྗེས་གང་གི་མྱུ་གུ་སྐྱེ་འཕེལ་ཡོང་གི་འདུག་གམ། ཁྱེད་ཀྱིས་སྔོ་ལུད་དང་ལྕི་བ་བསྲེས་པའི་རྡོའི་ཕྱེ་མ་དེས་རྩི་ཤིང་སྐྱེ་འཕེལ་གྱི་བརྒྱུད་ལམ་ལེགས་པ་མཁོ་སྤྲོད་བྱེད་ཚུལ་མཐོང་གི་རེད།
༢ སའི་ཆགས་རིམ། Soil profile
དཔེ་རིས་ ༢ སའི་ཆགས་རིམ་རི་མོ།
སའི་རང་བཞིན་ནི། ས་དེ་ཉིད་གང་ལས་གྲུབ་པའི་རྡོ་དང༌། ས་དེའི་ཐོག་སྐྱེ་འཕེལ་བྱེད་པའི་རྩི་ཤིང་གི་རིགས་ལ་རག་ལས་ཡོད། སའི་རིམ་པ་མི་འདྲ་བ་ཁག་ལས་སའི་ཆགས་རིམ་(དཔེ་རིས་ ༢་༢)གྲུབ་ཅིང༌། རིམ་པ་དེ་དག་ཚང་མའི་རྩིང་ཞིབ་དང༌། ཁ་དོག ཟབ་ཚད། གྲུབ་ཆའི་རྫས་བཅས་མི་འདྲ་བ་ཡིན། རིམ་པ་དེ་དག་ལ་ས་རིམ་(Horizon)ཞེས་ཟེར་ཞིང༌། དེ་དུང་དེ་བས་ཀྱང་ཞིབ་པའི་དབྱེ་བ་ཕྱེ་ཆོག
ང་ཚོས་ནམ་རྒྱུན་སའི་སྟེང་ངོས་མཐོང་བ་ལས་གཏིང་གི་རིམ་པ་དག་མཐོང་གི་མེད། གལ་ཏེ་ང་ཚོས་ཆུ་ཡུར་རམ་ས་ཁུང་གི་ཟུར་ངོས་ལ་བལྟས་ན། སའི་གཏིང་རིམ་དག་ཀྱང་མཐོང་ཐུབ་པས་ང་ཚོས་དེ་དག་ལས་སའི་ཆགས་རིམ་ལ་བརྟག་ཞིབ་བྱེད་ཐུབ། དེ་བཞིན་ཁྲོན་པ་བརྐོ་སྐབས་དང༌། ཁང་པའི་རྩིག་རྨང་འདིང་སྐབས། རི་ལམ་གྱི་ཟུར། རྒྱུག་ཆུའི་ངོས་གཟར་པོ་བཅས་ནས་ཀྱང་ང་ཚོས་སའི་ཆགས་རིམ་མཐོང་ཐུབ།
གོང་གི་ས་ཆ་དེ་དག་ལས་ཁྱེད་ཀྱིས་ས་རིམ་གཉིས་སམ་དེ་ལས་མང་བ་ཡོད་པ་མཐོང་ཐུབ་ཅིང༌། དེ་ཡང་སྤྱིར་བཏང་སྟེང་རིམ་དེ་ཉིད་གཏེར་རྫས་དང་སྔོ་ལུད་ཀྱིས་ཕྱུག་སྟབས་ཁ་དོག་ནག་ཤས་ཆེ། སྔོ་ལུད་ཀྱིས་ས་རྒྱུ་གཤིན་པོ་དང་རྩི་ཤིང་སྐྱེ་འཕེལ་ལ་མཁོ་བའི་འཚོ་བཅུད་མཁོ་སྤྲོད་བྱེད། ས་རིམ་འདི་འབོལ་ཞིང་བུ་ག་མང་ལ་ཆུ་འཛིན་ནུས་ཆེ་བ་བཅས་ཡོད། འདི་ལ་སྟེང་སའམ་ས་རིམ་ཀ་པ་ཟེར་ཞིང༌། འབུ་དང་བྱི་བའི་རིགས། སྦུར་པ།(Beetle) བྱི་ལོང་(Mole)ལྟ་བུའི་སྲོག་ཆགས་ཀྱི་གནས་ཡུལ་ཡིན།
དེའི་འོག་གི་རིམ་པ་དེར་སྔོ་ལུད་དམ་སྐྱེ་ལྡན་གྱི་དངོས་རིགས་ཉུང་ཞིང༌། འཚོ་རླུང་ལྡན་པའི་ལྕགས་དང༌། དེ་མིན་གྱི་གཏེར་རྫས་རིགས་མང་བ་ཡོད། རིམ་པ་འདི་སྤྱིར་བཏང་རིམ་པ་གོང་ལས་མཁྲེགས་ལ་ཚགས་དམ་ཞིང་ས་རིམ་ཁ་པའམ་རིམ་པ་བར་མ་ཟེར།
རིམ་པ་འོག་མ་དེར་ས་རིམ་ག་པ་ཟེར་ཞིང༌། དེ་ནི་རྡོ་ཧྲུག་གས་ཆག་ཅན་ལས་གྲུབ། རིམ་པ་འདིའི་འོག་ནི་རྨང་བྲག་(Bedrock)ཡིན་པས། སྦྱར་མས་བརྐོ་དཀའ་བ་ཡིན།
བརྟག་དཔྱད་གཉིས་པ།
ཁང་པའི་རྩིག་རྨང་འདིང་བའི་ཆེད་དམ་དགོས་དོན་གཞན་གྱི་ཆེད་བྲུས་པའི་ས་དོང་དང༌། ས་ཁུང༌། རི་ལམ་གྱི་ཟུར་ངོས། རྒྱུག་ཆུའི་ངོས་གཟར་པོ་བཅས་སུ་སའི་ཆགས་རིམ་ཐད་བརྟག་ཞིབ་བྱས་ཏེ། ས་རིམ་སོ་སོའི་ཁ་དོག་དང༌། རྩིང་ཞིབ། དེ་ཚོའི་རྡུལ་གྱི་ཆེ་ཆུང་རོབ་ཚོད་བཅས་ལ་ཁྱད་པར་ཇི་ཡོད་ཐོ་འགོད་བྱེད་དགོས། དེ་བཞིན་སའི་ཆགས་རིམ་སོ་སོའི་མཐུག་ཚད་ཁག་ཀྱང་ཐོ་འགོད་བྱས་ཏེ་གྲངས་ཐོ་རྣམས་རེའུ་མིག་ནང་འབྲི་དགོས།
ལན་ཐོབས།
- སའི་གྲུབ་ཆ་གཙོ་བོ་གང་རེད་དམ།
- རང་གིས་བརྟག་ཞིབ་བྱས་པའི་སའི་ཆགས་རིམ་འགྲེལ་བརྗོད་འཁོད་པ་ཞིག་བྲིས།
- ས་རིམ་གང་ལ་སྔོ་ལུད་ལྡན་ནམ།
༣ ས་ཡི་གྲུབ་ཆ།
ས་ནི་གཏེར་རྫས་དང༌། སྐྱེ་ལྡན་གྱི་དངོས་པོ། ཆུ་དང་རླུང༌། སྲོག་ཆགས་བཅས་པའི་ནང་བཞུ་སྟེ་གནས་པའི་སྐྱེ་མེད་ཚྭ་རིགས་མི་འདྲ་བ་ཁག་བཅས་ལས་གྲུབ་ཡོད། དེར་བརྟེན་ས་ལ་ཕྱི་གཟུགས་དང་རྫས་འགྱུར་གཉིས་ཀའི་ཁྱད་ཆོས་ལྡན་ཡོད། ཕྱི་གཟུགས་ཀྱི་ཁྱད་ཆོས་ཁོངས་རྩིང་ཞིབ་དང༌། སྒྲོམ་གཞི། ཁ་དོག ཚགས་མིག(Porosity) བཞའ་འཛིན་ཚད། ས་འབུ་འདུས་ཚད་བཅས་ཐེ་ཞིང༌། རྫས་འགྱུར་གྱི་ཁྱད་ཆོས་ཁོངས་དཔེར་ན། སྐྱུར་དང་བུལ་ཏོག་གི་རང་བཞིན་(Acidity and alkalinity)ལྟ་བུ་ནི་ས་དེ་གའི་ཐོག་སྐྱེ་འཕེལ་བྱེད་པའི་རྩི་ཤིང་དང་འབྲེལ་བ་ཡོད། གནམ་གཤིས་དྲོ་གྲང་གིས་ཀྱང་སའི་སྐྱེ་དངོས་དང༌། ཕྱི་གཟུགས། རྫས་འགྱུར་བཅས་ཀྱི་གྲུབ་ཆར་ཤུགས་རྐྱེན་ཐེབས་སྲིད། བཞའ་ཚན་ཆེ་བའི་ས་ཁུལ་དུ་ཀར་བོན་སྐྱུར་ཅན་གྱི་དཀར་ཤམ་(Calcium Carbonate)ལྟ་བུའི་བཞུ་རུང་རྨང་ཚྭ་(basic salts)བཞུ་བའི་རྐྱེན་གྱིས་ས་ཁུལ་དེ་ཚྭ་ཅན་ཆགས་ཀྱི་ཡོད། ཚྭ་ཅན་གྱི་ས་ཕལ་མོ་ཆེ་ནི་བུལ་ཚྭ་ཅན་རེད།
བརྟག་དཔྱད་གསུམ་པ།
ཀ་ཏོ་ར་ཞིག་གི་ནང་ས་སྐམ་པོ་ཕྲན་བུ་བླུགས་ཏེ་ཁ་གཅོད་གཡོག་ནས་མེ་ལྕེའམ་ཡང་ལཱ་ཡི་མེས་ཚ་པོ་བཟོས་ན། ཁ་གཅོད་ཀྱི་ནང་ངོས་སུ་ཆུ་ཐིགས་འཁོར་བ་ཁྱེད་ཀྱིས་མཐོང་ངེས་རེད། གྲུབ་འབྲས་གསལ་པོ་དང་ལེགས་པར་མཐོང་ཆེད་ཁྱེད་ཀྱིས་ལྕགས་ཕོར་རམ་ཚ་ཐུབ་ཤེལ་སྦུག་སྤྱད་ནའང་འགྲིགས། བྱེད་སྒོ་འདིའི་ཐོག་ནས་མཐོང་སྣང་ལ་སྐམ་པོ་ཡིན་པའི་ས་ལ་ཡང་ཆུ་ཕྲན་བུ་ཡོད་པའི་མཐའ་སྡོམ་རྙེད་ཐུབ།། །།
སའི་རྩིང་ཞིབ་ཀྱི་ཐོག་ནས་དེའི་རྡུལ་གྱི་ཆེ་ཆུང་འགྲེལ་བརྗོད་བྱེད་ཐུབ། རྡུལ་གྱི་ཚངས་ཐིག་གི་ཆེ་ཆུང་ལ་མི་ལི་མི་ཊར་ ༢ ལས་ཆེ་བ་ཡོད་རིགས་རྣམས་གསེག་མ་(gravel)ཡིན། རྡུལ་གྱི་ཚད་མི་ལི་མི་ཊར་ ༠་༠༥ ནས་ ༢་༠ བར་ནི་བྱེ་མ་(sand)དང༌། རྡུལ་ཚད་མི་ལི་མི་ཊར་ ༠་༠༠༥ ནས་ ༠་༠༥ བར་ནི་འདམ་ཉོག(Silt) མི་ལི་མི་ཊར་ ༠་༠༠༥ ལས་ཉུང་བར་འདམ་བག་(clay)ཅེས་འབོད། འདམ་བག་གི་གྲུབ་ཆའི་ཁྱད་ཆོས་གཅིག་ནི་སྦྱར་བག་ཅན་གྱི་ཚི་དང་ལྡན་པ་སྟེ། འདིའི་ཁོངས་སུ་ཆུ་འཛིན་པའི་ནུས་པ་ཡང་འདུས་ཡོད། སའི་རྩིང་ཞིབ་ནི་གྲུབ་ཆའི་རྡུལ་གྱི་བོངས་ཚད་ཆེ་ཆུང་ལ་རག་ལས་པ་ཞིག་རེད།
དེར་བརྟེན་སའི་ནང་བྱེ་མ་དང༌། འདམ་ཉོག འདམ་བག སྔོ་ལུད་བཅས་འདུས་ཚད་ཆེ་ཆུང་གི་ཆ་ནས་བྱེ་ས་དང༌། གཤིན་ས།(loamy) འདམ་ས་Clayeyབཅས་སུ་དབྱེ་རུང་བ་ཡིན། གཤིན་ས་ནི། ས་ཚགས་མིག་དང་ལྡན་པར་གནས་བྱེད་ཀྱི་རྡུལ་ཚད་ཆེན་པོ་དང༌། བརླན་འཛིན་ནུས་པ་ཆེ་རུ་འགྲོ་བྱེད་ཀྱི་རྡུལ་ཕྲ་མོ་གཉིས་ཀ་ལྡན་པར་བརྟེན་རྩི་ཤིང་སྐྱེ་འཕེལ་ལ་འཚམས་ཤོས་ཡིན།བརྟག་དཔྱད་བཞི་པ།
ལྡུམ་རའམ་ཞིང་ཁ་ནས་ས་ཕྲན་བུ་བླངས་ཏེ་ཆུ་བླུགས་པའི་ཤེལ་ཕོར་རམ་ཤེལ་དེམ་ཁ་ཆེན་པོ་ཞིག་གི་ནང་བླུགས་ཏེ་དབུ་བ་ལངས་ཚུལ་ལ་བརྟག་ཞིབ་བྱོས། དེ་བཞིན་ཆུ་རྫིང་ངམ་ཡུར་བུའི་འགྲམ་སོགས་ས་གནས་འདྲ་མིན་ནས་ས་བླངས་ཏེ། སའི་མང་ཉུང་ཚད་གཞི་གཅིག་མཚུངས་ཆུའི་ནང་བླུགས་ཏེ་དབུ་བ་ལངས་མང་ཉུང་བསྡུར་དགོས། བྱེད་སྒོ་འདི་བརྒྱུད་ནས་སའི་ནང་རླུང་ལྡན་པ་མཐོང་ཐུབ།
༤ སའི་དབྱེ་བ།
གོང་དུ་བཤད་པ་བཞིན་ས་ལ་བྱེ་ས་དང༌། གཤིན་ས། འདམ་ས་བཅས་སུ་དབྱེ་རུང་བར་མ་ཟད། ས་ནག་དང༌། ས་དམར། ས་དམར་སྐྱ་(laterite སྟེང་སའི་འོག་དེ་མ་ཐག་གི་རྡོ་ཟད་བསགས་ཐེབས་པ་ལས་གྲུབ་པའི་སྟེང་ས)བཅས་སུ་དབྱེ་ཆོག ས་དེ་ཉིད་ཐོག་མར་གྲུབ་ཡུལ་དུ་གནས་པའམ་ལྷག་པའི་ས་ལ་ས་ལྷག་(Residual soil)ཟེར་ཞིང༌། འཐེན་ཤུགས་དང་ཆུ། རླུང༌། འཁྱག་གོང་སོགས་ཀྱིས་འཁྱེར་ཏེ་གནས་གཞན་དུ་ཆགས་པའི་ས་ལ་འཁྱེར་ས་(transported soil)ཟེར། དེ་མིན་གཤོངས་ས་དང་གྲོང་གསེབ་ཀྱི་ཀོང་ས། གྱེན་ཐུར་གཟར་པོ་མ་ཡིན་ས་བཅས་སུ་ཡོད་པའི་རི་ས་(mountainous soil)ཞེས་པ་ཞིག་ཀྱང་ཡོད།
ས་ལྷག་གི་ཁ་མདོག་ནི་དམར་པོ་དང་ནག་པོའམ། ཐ་ན་དམར་སྐྱའང་ཡོང་སྲིད། ས་དམར་ནི་སྨིན་ཚད་མཐོ་ཞིང་རྙིང་ལ་རྒྱ་གར་གྱི་མཚོ་གླིང་དག་ཏུ་མང༌།(དཔེ་རིས་ ༢་༣ ལ་གཟིགས།) ས་དེའི་ནང་རྡོ་ཞོ་(Lime)དང་དཀར་གཡའ་(magnesium) འོད་ཀྱི་མ་མ། (phosphorus སྤྲ་ཚིལ་འདྲ་བའི་རྫས་མུན་པའི་ནང་འོད་འཕྲོ་བ་ཞིག) ཟེ་རླུང༌།(nitrogen) སྔོ་ལུད་(humus)བཅས་དཀོན་ཡང་ཐལ་ཚྭ་(potash)ཤུགས་ཆེན་པོ་ཡོད། ས་ནག་ནི་མེ་རྡོ་ནག་པོ་(basalt ལྕགས་དང་དཀར་གཡའ་མཉམ་འདྲེས་ཀྱི་གཞི་རྒྱུའི་བཞུན་ཁུ་དང་གོ་དལ་སྡེབ་པ་ལས་བྱུང༌)ལས་གྲུབ། ས་ནག་ནི་ས་སྦོལ་གྱི་རང་བཞིན་ཅན་ལྕགས་དང༌། དཀར་ཤམ། དཀར་གཡའ། ཧ་ཡང་བཅས་འདུས་ཚད་ཆེ་ཡང༌། འོད་ཀྱི་མ་མ་དང་ཟེ་རླུང་ཉུང་བ་ཞིག་རེད། ས་དམར་སྐྱ་ནི་ཁ་དོག་དམར་ཞིང་དེར་ཆུ་དང་སྲོག་རླུང་ལྡན་པའི་ཤ་དཀར་གྱི་རྫས་ཤེལ་རྡོ་(Quartz)ཟེགས་མ་ཅན་ལས་ཤས་ཆེར་གྲུབ་པ་ཡིན། ས་འདིའི་རིགས་ལ་སྐྱུར་མང་ཞིང་སྔོ་ལུད་མེད་པའམ་ཉུང་ངུ་ལས་མེད་སྟབས་ས་རྒྱུ་གཤིན་པོ་མིན།
དཔེ་རིས་ ༢༌༣ རྒྱ་གར་ནང་གི་སའི་དབྱེ་བ་ཆེ་ཁག
འཁྱེར་ས་ལ་ཡང་རང་ཉིད་གནས་གཅིག་ནས་གཞན་དུ་འཁྱེར་ཚུལ་མི་འདྲ་བའི་ཆ་ནས་དབྱེ་བ་མང་བ་སྟེ། འཐེན་ཤུགས་ཀྱི་དབང་གིས་རི་ཁུལ་གྱི་ཀོང་ས་དང་འདམ་རུད་ནང་འཁྱེར་བའི་ས་ལ། ཀོང་ས་(colluvial)ཟེར། ཆུ་རྒྱུག་ཤུགས་ཀྱིས་འཁྱེར་བའི་ས་ལ་ཆུ་ས་(alluvial)ཟེར། ས་འདིའི་རིགས་ནི་བརྩེགས་རིམ་ལེགས་ལ་སྒོར་ལ་འཇམ་པའི་རྡུལ་གྱིས་གྲུབ་ཡོད། ཆུ་སའི་ཕུང་གསོག་ལས་ཆུའི་རྒྱུགས་ཕྱོགས་ལ་ལྟོས་ཏེ། ཧ་ཅང་ཞིབ་མོར་གྱུར་པའི་རྒྱུག་ཆུའི་སྙིགས་བསགས་དང༌། འདམ། བྱེ་མ་བཅས་ཀྱི་བརྩེགས་རིམ་མཐོང་ཐུབ། རྒྱ་གར་གྱི་ཆུ་མོ་གངྒའི་ཆུ་ས་ནི། ས་རྒྱུ་གཤིན་ལ་སྐྱེ་ལྡན་གྱི་དངོས་པོས་ཕྱུག་ཅིང་བཞའ་ཚན་ཆེ། རླུང་གིས་འཁྱེར་ཏེ་གྲུབ་པའི་ས་ནི་གཙོ་བོ་བྱེ་མ་ཡིན་པས་བྱེ་ས་(Sandy soil) ཟེར། ས་འདིའི་ཐོག་སྐྱེས་པའི་སྐམ་སྐྱེས་རྩི་ཤིང་(Xerophytic plant)གིས་རླུང་འགོག་དང་ས་འཛིན་གྱི་ནུས་པ་འདོན་པ་ཡིན། འཁྱགས་གོང་གིས་འཁྱེར་བའི་ས་ནི་ཧི་མ་ལ་ཡ་ལྟ་བུའི་འཁྱགས་གོང་ས་ཁུལ་དུ་ཡོད།
རི་སའི་ནང་བྱེ་རྡོ་དང༌། འདམ། འཛམ་བུ་ཤེ་ལ་(Shale) མཚོ་རྡོ་(Limestone)བཅས་ཡོད་ཅིང༌། དེ་ཡང་སྨད་ཆར་རྡོ་ཐལ་དང་སྟོད་ཆར་བྱེ་མ་དང་འདམ་ཡོད།
གཞན་ཡང་ས་ཡི་གྲུབ་རྫས་ཀྱི་ཆ་ནས་སྐྱུར་ཚྭ་ཅན་དང་བུལ་ཚྭ་ཅན། དེ་གཉིས་ཀྱི་བར་མ་བཅས་སུའང་དབྱེ་ཞིང༌། སྐྱུར་ཚྭ་ཅན་དང་བུལ་ཚྭ་ཅན་གང་རུང་གི་མཐའ་ལ་ལྷུང་བའི་ས་ནི་རྩི་ཤིང་ལ་མི་འཕྲོད་པས། ས་རྒྱུ་གཤིན་པའི་ཞིང་ས་ཕལ་མོ་ཆེ་ནི་དེ་གཉིས་ཀྱི་མཐའ་ལ་མ་ལྷུང་པའི་བར་མ་ཡིན་ནོ།།
༥ སའི་གལ་འགངས།
ས་ནི་འཛམ་གླིང་གི་ངོས་ཚང་མར་ཧ་ལམ་བར་མ་ཆད་པར་ཁྱབ་ཡོད་ཅིང༌། དེ་ཉིད་རྒྱ་གར་གྱི་ཆུ་མོ་གངྒ་ཡི་འགྲམ་གྱི་གཤོངས་ས་ལྟ་བུའི་ས་ཁུལ་དུ་གཏིང་ཚད་ཟབ་ཀྱང༌། རི་བོ་དང་མཐོ་ས་རྣམས་སུ་སྲབ་པ་ཡིན། ས་ནི་སྲོག་ལྡན་མང་པོ་འཚོ་སྡོད་བྱེད་ས་ཡིན་ལ། དེས་སའི་གོ་ལའི་ཐོག་སྲོག་ལྡན་རྒྱུན་གནས་ཐུབ་པར་གལ་ཆེའི་ནུས་པ་འདོན་གྱི་ཡོད། རྒྱུ་མཚན་དེའི་དབང་གིས་ང་ཚོའི་རིག་གཞུང་ནང་སས་རྩ་ཆེའི་གོ་གནས་བཟུང་ཡོད་པར་མ་ཟད། ཐ་ན་ཆོས་ལུགས་ཀྱི་ནང་དུའང་སའི་སྐོར་མང་དུ་བཤད་པས་གལ་ཆེའི་གོ་གནས་བཟུང་ཡོད། དེ་བཞིན་གནའ་བོའི་རྩོམ་རིག་གི་ནང་དུ་ང་ཚོའི་ཚེ་སྲོག་དང་འཚོ་གནས་ལ་ས་གཞི་མ་མ་གལ་ཆེ་ཚུལ་སྐོར་འགྲེལ་བརྗོད་བྱས་ཡོད།
ཁྱེད་ཀྱིས་རྩི་ཤིང་སྐྱེ་འཕེལ་འབྱུང་བ་ལ་ས་དགོས་པ་དང༌། ང་ཚོ་ཐེ་བའི་སྲོག་ཆགས་ཚང་མའི་འཚོ་གནས་ལ་རྩི་ཤིང་དགོས་པ་མཁྱེན་གསལ་རེད། དེ་བཞིན་ས་ནི་སྲོག་ཆགས་དང་སྐྱེ་དངོས་ཤི་སྐམ་སོང་བ་རུལ་དུ་འཇུག་མཁན་སྲོག་ཆགས་ཕྲ་མོ་སྟོང་ཕྲག་མང་པོ་འཚོ་རྟེན་ཡིན་ལ། འབུ་སྲིན་དང༌། ས་འབུ། སྦྲུལ། ཚིགས་སོ་ཅན་ (Rodent སོ་འབྲད་བརྒྱབ་སྟེ་ཟས་བཟའ་བའི་སྲོག་ཆགས་རི་བོང་དང་ཙི་ཙི་ལྟ་བུ། འདི་ཚོའི་མདུན་སོ་མི་ཚེ་ཧྲིལ་པོའི་རིང་མུ་མཐུད་སྐྱེ་བ་ཡིན།)ལྟ་བུའི་སྲོག་ཆགས་མང་པོའི་གནས་གཞི་ཡང་རེད།
བརྟག་དཔྱད་ལྔ་པ།
སྤང་ངམ་ལྡུམ་ར་དང༌། འབྲས་ཞིང༌། འདམ་རྫབ། རྫིང༌། ཆུ་ཡུར་བཅས་ནས་ས་ཕྲན་བུ་རེ་བཏུས་ཏེ། དེ་དག་སྣོད་ཐ་དད་རེའི་ཆུའི་ནང་བླུགས། ས་རྣམས་ཆུའི་ནང་ལེགས་པར་དཀྲུགས་རྗེས་ས་རྣམས་མཐིལ་ལ་མ་འཁྱིལ་དབར་རང་མལ་དུ་ཞོགས། དེ་རྗེས་ས་བླུགས་པའི་སྣོད་སོ་སོའི་ནང་རྩི་ཤིང་དང་སྲོག་ཆགས་སམ། དེ་ཚོའི་ཆ་ཤས་ཇི་ཡོད་ཐོ་འགོད་བྱེད་དགོས་པ་དང༌། ལྷ་རབ་བྱུང་ན་དེ་དག་གྲངས་ཀ་བརྒྱབ་སྟེ་རིགས་གང་དུ་གཏོགས་མིན་ཐོ་འགོད་བྱེད་དགོས།
༦ ས་བཅུད་ཉམས་པ་དང་ས་རུད་སྐོར།
ས་ནི་འཛམ་གླིང་ནང་སྲོག་ལྡན་རྒྱུན་གནས་ཐུབ་བྱེད་ཀྱི་འབྱུང་ཁུངས་ཡིན་ན་ཡང༌། དེ་ཉིད་འགྲོ་བ་མིའི་རིགས་ཀྱིས་རྒྱུན་དུ་བེད་སྤྱོད་ལོག་པར་བྱེད་ཀྱི་ཡོད། ཞིང་ས་གསར་འབོལ་དང༌། ཨར་ལས་འཛུགས་བསྐྲུན། ལམ་དང་ཆུ་རགས་གསར་སྐྲུན་བཅས་གང་གི་ཆེད་དུ་ཡིན་རུང་ཤིང་ནགས་གཅོད་བྲེག་བྱས་ཚེ། ས་རིམ་ཟད་འགྲོ་བའི་རྐྱེན་རྩར་གྱུར་གྱི་ཡོད། རྫས་ལུད་ཚད་ལས་བརྒལ་བར་སྤྱོད་པ་དང༌། གད་རྙིགས་འདོར་བས་ཀྱང་ས་བཅུད་ཉམས་རྐྱེན་བྱེད། ཆུ་ལོག་དང་སྲོག་ཆགས་ཀྱིས་རྩྭ་ར་ཚད་ལས་བརྒལ་ཏེ་སྤྱོད་པས་ཀྱང་སའི་བཅུད་ལྡན་གྱི་རྫས་རྣམས་བརླག་རྐྱེན་བྱས་ཏེ། རྩི་ཤིང་སྐྱེ་འཚར་མི་ཐུབ་པའི་ས་རྒོད་དུ་གྱུར་གྱི་ཡོད།
ས་རིམ་ཟད་དུ་འགྲོ་བ་ནི་སའི་གོ་ལ་གྲུབ་ཙམ་ཉིད་ནས་ཡོད་པའི་རང་བྱུང་གི་བརྒྱུད་རིམ་ཞིག་ཡིན་ཞིང༌། ས་རིམ་ཟད་ཀྱི་ཁོངས་སུ་ས་རྡུལ་གནས་གཅིག་ནས་གཞན་དུ་འཁྱེར་བའི་འགུལ་སྐྱོད་ཀྱང་ཚུད་ཡོད་ཅིང༌། དེ་འདྲའི་འགུལ་སྐྱོད་ནི་གཙོ་བོ་ཆུ་རྒྱུག་པ་(ཆུ་ལོག་)དང་རླུང་ལྡང་བས་ཡིན་ངེས་རེད། དེང་སྐབས་འགྲོ་བ་མིའི་བྱ་གཞག་གི་རྣམ་གྲངས་འཕེལ་ཆེ་བའི་དབང་གིས་ས་རིམ་ཟད་འགྲོ་ཚད་ཧ་ཅང་མཐོན་པོར་སླེབས་ཡོད། དེའི་འབྲས་བུར་ས་རིམ་ཟད་འགྲོ་ཚད་དེ་ས་རང་བཞིན་གྱིས་འགྲུབ་ཚད་ལས་བརྒལ་ཡོད། ས་རིམ་ཟད་དུ་འགྲོ་བ་དེས་ང་ཚོའི་གཞི་རྟེན་དང་འབྱུང་ཁུངས་ཀྱི་རྨང་གཞི་ཧ་ཅང་མགྱོགས་པོར་རྩ་མེད་བཟོ་བའི་ཆ་ནས་
ད་ཆ་གནད་དོན་འདི་གོ་ལ་ཧྲིལ་པོའི་གནད་དོན་ཞིག་ཏུ་གྱུར་ཡོད།
ང་ཚོའི་ལུང་པའི་(རྒྱ་གར་)ས་ཁྱོན་ཧྲིལ་པོར་ལྟོས་ན། སའི་སྟེང་ངོས་རྩ་བརླག་སོང་བའི་ཚད་གཞི་མཐོ་པོ་རེད། ལྷག་པར་མི་ཚོགས་མང་བའི་ས་ཁུལ་དུ་གཙོ་བོ་སོ་ནམ་གྱི་ལས་དོན་འཕེལ་ཆེ་བའི་དབང་གིས་ས་ངོས་རྩ་བརླག་སོང་བའི་ཚད་གཞི་དེ་བས་ཀྱང་མཐོ་བ་ཡོད། ས་ཞིང་གཅིག་གི་ཐོག་ལོ་ཏོག་གི་རིགས་གཅིག་ཁོ་ན་མུ་མཐུད་འདེབས་ལས་བྱསཔས་ཀྱང་ས་བཅུད་ཉམས་རྐྱེན་བྱེད་ཀྱི་ཡོད། སྟེང་ས་(མཐུག་ཚད་སན་ཊི་མི་ཊར་ ༢༠ ཙམ་ཡོད།)བརླགས་རྗེས་དེའི་འོག་གི་ས་རིམ་དེ་ལོ་ཏོག་སྐྱེ་འཕེལ་བྱ་ཡུལ་དུ་གྱུར་ཅིང༌། ས་རིམ་འདིར་ས་བཅུད་འཛིན་ནུས་དང༌། སྐྱེ་ལྡན་གྱི་རྫས། རླུང་དང་འདྲེས་ཚད་བཅས་ཉུང་ངུ་ཞིག་ལས་མེད། དེའི་དབང་གིས་རང་བཞིན་སྐྱེ་ལྡན་གྱི་རང་བཞིན་ཡིན་པའི་ས་ལ་སྐྱོན་བྱུང་སྟེ་ས་རྒྱུ་གཤིན་ཚད་དང་ཐོན་འབབ་ཀྱི་ཐད་ཤུགས་རྐྱེན་ངན་པ་ཡོང་གི་ཡོད། ཤིང་ནགས་རྩ་མེད་དང༌། ཆུ་ལོག རྩྭ་ས་བེད་སྤྱོད་ཚད་ལས་བརྒལ་བར་བྱེད་པ་བཅས་ནི་ས་རིམ་ཟད་འགྲོ་རྐྱེན་གཙོ་གྲས་འགའ་རེད། རྫས་ལུད་ཀྱི་ནང་དུ་ཟེ་རླུང་དང༌། འོད་ཀྱི་མ་མ། དུག་སེལ་དཀར་པོ། (potassium) ཏི་ཚ།(zinc) དཀར་གཡའ། (magnesium) ལྟ་བུའི་རྫས་སྣ་ཡོད་པར་བརྟེན། རྫས་སྣ་འདི་རིགས་མང་དྲགས་ན་སའི་གྲུབ་ཆར་འགྱུར་ལྡོག་འགྲོ་ཡི་ཡོད།
ནགས་ཚལ་ལ་མེ་སྐྱོན་བྱུང་བ་དང༌། ཐ་ན་སོ་ནམ་གྱི་ཆེད་དུ་ས་ཞིང་རྨོས་སློག་གཏིང་ཟབ་མོ་བྱས་ནའང་ས་རིམ་ཟད་འགྲོ་བའི་རྐྱེན་ཆགས་ཀྱི་ཡོད། རྩི་ཤིང་རྩ་བ་ནས་མེད་པའང་ཕྲན་བུ་ལས་མེད་སའི་སྟེང་ངོས་རྣམས་ཆུ་དང་རླུང་གིས་འཁྱེར་འགྲོ་བ་ཁྱེད་ཀྱིས་ཤེས་མུས་རེད། ལྗོན་ཤིང་དང༌། རྩྭ། ཤིང་ཕྲན་གྱི་ར་བ་དག་གིས་ས་བརྟན་གནས་ཐུབ་པར་ཕན་གྲོགས་བྱེད་ཀྱི་ཡོད།
བརྟག་དཔྱད་དྲུག་པ།
དཔེ་རིས་ ༢་༤ རྩི་ཤིང་གིས་ས་རིམ་ཟད་འགྲོ་བ་འགོག་ཐུབ།གཞོང་པའམ་སློ་མ་གཉིས་ཀྱི་ནང་ལྡུམ་ར་ནས་ས་བླངས་ཏེ་གཅིག་གི་ནང་རྩྭ་འམ་འབྲུ་རིགས་བཏབ་ཏེ་ཉིན་ཤས་རིང་ཆུ་བྲན་དགོས། དེ་རྗེས་སྣོད་གཉིས་ཀའི་འོག་གི་གཞོགས་གཅིག་ལ་ས་ཕག་རེ་བཞག་སྟེ་སྣོད་གཉིས་ཅུང་ཟད་ཡོ་བའི་ཚུལ་དུ་བཞག་རྗེས་གཉིས་ཀའི་ནང་ཆུ་བླུགས་དགོས། འདི་ལྟར་བྱས་ན་རྩི་ཤིང་བཏབ་པའི་སྣོད་དེ་ནས་འཛིར་བའི་ཆུའི་ནང་ས་རྡུལ་ཉུང་བ་ཡོད་པ་མཐོང་ཐུབ། དེ་ནི་རྩི་ཤིང་གི་རྩ་བས་ས་བཟུང་བས་རེད། (དཔེ་རིས་ ༢་༤)
ས་ངོས་རིམ་ཟད་ཀྱི་གནས་ཚུལ་དེས་ས་རྒྱུ་གཤིན་པོ་མེད་པར་བཟོ་བ་ཙམ་དུ་མ་ཟད་པར། ཆུ་རྒྱུགས་པས་ས་ཤུར་བཟོ་བ་དང་ལམ་དང་ཁང་བརྩེགས་ལ་སྐྱོན་བྱེད་པ་ལྟ་བུའི་གནོད་པ་མང་པོ་ཡོང་གི་ཡོད། དེ་བཞིན་ཆུ་དང་རླུང་གིས་འཁྱེར་བའི་ས་ཕལ་མོ་ཆེ་རྫིང་དང་མཚོ། གཙང་ཆུའི་ནང་དུ་འགྲོ་བར་བརྟེན། ཆུ་རྙོག་མ་བཟོ་བར་མ་ཟད་རྫིང་དང་མཚོ། གཙང་པོ་བཅས་ཀྱི་ཟབ་ཚད་ཉུང་དུ་གཏོང་གི་ཡོད། དེ་བཞིན་དེ་ལ་བརྟེན་ནས་ཆུར་གནས་སྲོག་ཆགས་དང་རྩི་ཤིང་གི་རྟེན་གལ་ཆེ་ཞིག་ཡིན་པའི་ཆུ་ཞབས་ཀྱི་ས་རིམ་མཐོ་རུ་གཏོང་བ་དང༌། དེ་འདྲའི་ས་ཁུལ་རྣམས་སུ་ཆུ་ལོག་འབྱུང་ཚད་མང་དུ་སོང་ནས་མཐར་ས་གནས་ཀྱི་གནམ་གཤིས་དང་སྣོད་བཅུད་ཀྱི་མ་ལག་ལ་འགྱུར་བ་ཡོང་གི་ཡོད།
རྩ་བའི་རྒྱུ་རྐྱེན་ཁག་ལ་སྟངས་འཛིན་བྱས་ན་ས་རིམ་ཟད་འགྲོ་བའི་གནས་ཚུལ་འདིར་སྔོན་འགོག་ནུས་ལྡན་བྱེད་ཐུབ། ཤིང་འཛུགས་ནགས་སྲུང་བྱ་རྒྱུ་ནི་དེ་འདྲའི་བྱ་ཐབས་གལ་ཆེ་ཤོས་གཅིག་ཡིན་ལ་དེ་ནི་ང་ཚོའི་རིག་གཞུང་གི་ཆ་ཤས་ཤིག་ཀྱང་རེད། གཞུང་ལའང་ས་སྲུང་སྐྱོབ་དང་རིམ་ཟད་འགྲོ་བ་ལས་འགོག་ཐབས་ཀྱི་ལས་གཞི་མང་པོ་ཡོད་ཅིང༌། དབེན་གནས་སྐྲུན་པ་དང༌། གྲོག་ཤུར་ལ་སྟངས་འཛིན་དང་གསར་འབོལ་བྱེད་པ་བཅས་ནི་ས་ངོས་རིམ་ཟད་འགྲོ་བ་འགོག་ཐབས་འགའ་ཞིག་རེད།
ལན་ཐོབས།
- སའི་ནང་འདུས་པའི་རྡུལ་གྱི་རིགས་ཁག་གི་མིང་ཤོད།
- སའི་རིགས་ཁག་གི་དབྱེ་བ་དང་དེ་དག་གི་རྩ་བའི་འབྱེད་ཆོས་ཁག་འགྲེལ་བརྗོད་གྱིས།
- ས་ངོས་རིམ་ཟད་ཀྱི་ཐད་རྩོམ་ཐུང་ཞིག་བྲིས།
གལ་ཆེའི་མིང་ཚིག་ཁག
སྔོ་ལུད། ས་བཅུད་ཉམས་པ། ས་ངོས་རིམ་ཟད། ས་རིམ། ས་ཡོམ། ས་གྲུབ་ཚུལ། སྟེང་ས། སའི་ཆགས་རིམ། བྱེ་མ། འདམ་བག འདམ་ཉོག འཁྱེར་ས། ས་ལྷག ས་ནག ས་དམར། ས་དམར་སྐྱ། ཆུ་ས།
བསྡུས་དོན།
- ས་ནི་སའི་གོ་ལའི་ཕྱི་པགས་དེ་ཡིན།
- ཆུ་དང་གངས། རླུང་སོགས་རང་བྱུང་གི་འགྱུར་ལྡོག་འབྱུང་རིམ་ནང་རྡོ་མང་པོ་ཧྲུག་ཆག་འགྲོ་ཞིང༌། རྡོ་ཞིབ་དེ་དག་ཕྱིས་སུ་འཆི་རུལ་སོང་བའི་སྐྱེ་ལྡན་གྱི་ཕུང་པོ་སྔོ་ལུད་དང་འདྲེས་ཏེ་ས་གྲུབ་པ་རེད།
- ས་ནི་འབུ་ཕྲ་དང༌། ཧམ་སྤུའི་རིགས། གདོད་སྐྱེས་སྲོག་ཆགས། ས་འབུ་སོགས་སྲོག་ཆགས་མང་པོའི་རྟེན་གཞི་ཡིན།
- སའི་ཆགས་རིམ་ནི་སའི་རིམ་པ་མི་འདྲ་བ་ཁག་ལ་ཟེར་ཞིང༌། ནམ་རྒྱུན་སྤྱིར་བཏང་ས་རིམ་ཞེས་པ་དེར་གོ
- ས་ནི་སྤྱིར་བཏང་རྡུལ་ཕྲ་མོ་དང༌། སྐྱེ་ལྡན་གྱི་དངོས་པོ། རླུང༌། སྲོག་ཆགས། ཆུ། ཚྭ་རིགས་བཞུན་མ་མང་པོ་བཅས་ལས་གྲུབ་པ་རེད།
- གསེག་མ་དང༌། བྱེ་མ། འདམ་ཉོག འདམ་བག་བཅས་པ་རྣམས་ནི། གྲུབ་རྒྱུ་མི་འདྲ་བའི་ས་ཁག་ཅིག་ཡིན།
- སའི་གྲུབ་རྒྱུའི་ཞིབ་ལོས་ཀྱི་ཆ་ནས་བྱེ་ས་དང༌། གཤིན་ས། འདམ་བག་བཅས་སུ་དབྱེ་བ་དང༌། གྲུབ་ཆའི་གཏེར་རྫས་ཀྱི་ཁྱད་པར་དབང་གིས་ས་ནག་དང་ས་དམར། ས་དམར་སྐྱ་བཅས་སུ་དབྱེ་བ་ཡིན།
- འཛམ་གླིང་ཐོག་ཚེ་སྲོག་རྒྱུན་གནས་ཐུབ་པར་ས་གལ་ཆེན་པོ་ཆགས་ཡོད།
- ཤིང་ནགས་གཅོད་བྲེགས་དང༌། གཞུང་ལམ་དང༌། ཆུ་རགས། ཁང་པ་འཛུགས་བསྐྲུན། གཞན་ཡང་གད་སྙིགས་གཡུགས་པ་བཅས་ཀྱིས་ས་བཅུད་ཉམས་རྐྱེན་དང༌། ས་ངོས་རིམ་ཟད་འགྲོ་བའི་རྐྱེན་བྱེད་པ་ཡིན།
- ཤིང་འཛུགས་ནགས་གསོ་དང་གྲོང་རོང་གསར་འབོལ་བྱེད་པའི་ལམ་ནས་ས་ངོས་རིམ་ཟད་འགྲོ་བ་སྔོན་འགོག་བྱེད་ཐུབ།
སྦྱོང་ཚན།
- ས་གྲུབ་པའི་བརྒྱུད་རིམ་མི་འདྲ་བ་ཁག་འགྲེལ་བརྗོད་གྱིས།
- ས་རྡུལ་གྱི་ཆེ་ཚད་མི་ལི་མི་ཊར་གཉིས་ལས་མང་བ་ཡོད་པ་དེ། སའི་རིགས་གང་ཞིག་ཡིན་ནམ།
- སའི་རིགས་གང་ཞིག་ལ་ས་ལྷག་ཟེར་རམ།
- ས་ཁུལ་ཞིག་གི་སའི་ནང་བྱེ་རྡོ་དང༌། འདམ། འཛམ་བུ་ཤེ་ལ་(Shale) མཚོ་རྡོ་(Limestone)བཅས་ཡོད་པ་ དེ་སའི་རིགས་གང་ཡིན་ནམ། དེ་ཇི་ལྟར་གྲུབ་བམ།
- སའི་གལ་གནད་སྐོར་ལ་རྩོམ་ཡིག་ཅིག་བྲིས།
- སའི་ནང་གི་རྡུལ་ཁག་གི་མིང་དང་དེ་དག་གི་ཆེ་ཆུང་བྲིས།
- ས་རིམ་ཟད་འགྲོ་བའི་རྐྱེན་རྩ་གཙོ་བོ་རྣམས་ག་རེ་ཡིན་ནམ།
- རྩི་ཤིང་གིས་ས་ངོས་རིམ་ཟད་འགྲོ་བ་སྔོན་འགོག་ཐུབ་ཚུལ་ཁྱེད་ཀྱིས་ཇི་ལྟར་གསལ་སྟོན་བྱ་རྒྱུ་ཡིན་ནམ།


text:
Archive for
February, 2010
( བོད་རྒྱ་འབྲེལ་མོལ་ཐེངས་དགུ་པའི་སྐབས་༸གོང་ས་མཆོག་གི་དམིགས་བསལ་སྐུ་ཚབ་རྣམ་པས་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་སྐུ་ཚབ་ཚོར་ཕུལ་བའི་བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་ཡོང་ཐབས་ཀྱི་བསམ་འཆར་གྱི་འགྲེལ་བརྗོད། )
ངོ་སྤྲོད།
ཡིག་ཆ་འདིིའི་ནང་ཕྱི་ལོ་ ༢༠༠༨ ཟླ་ ༡༠ ཚེས་ ༣༡ ཉིན་པེ་ཅིང་དུ་འབྲེལ་མོལ་ཐེངས་བརྒྱད་པའི་སྐབས་རྒྱ་ནག་མི་དམངས་སྤྱི་མཐུན་རྒྱལ་ཁབ་ལ་ཕུལ་བའི་བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་ཡོང་ཐབས་ཀྱི་བསམ་འཆར་(འདིའི་རྗེས་‘‘བསམ་འཆར་’’ཞེས་འབོད་རྒྱུ།)ནང་གསལ་བའི་དོན་གནད་རྣམས་ཀྱི་ཐོག་རྒྱ་ནག་དབུས་གཞུང་གི་ཐུགས་འཚབ་དང་དགག་བྱ་གཙོ་ཆེ་ཁག་ལ་འགྲེལ་བརྗོད་བྱས་ཡོད། འབྲེལ་མོལ་སྐབས་བློན་ཆེན་ཏུའུ་ཆིང་ལིན་དང་བློན་ཆེན་གཞོན་པ་ཀྲུའུ་ཝེ་ཆོན་རྣམ་གཉིས་ནས་གནང་བའི་ལན་འདེབས་གསུང་བཤད་དང་། ཡིག་ཐོག་ཡོད་པའི་ལན། དེའི་རྗེས་སུ་སྤེལ་བའི་བསྒྲགས་གཏམ་ཁག་ལ་ཞིབ་དཔྱད་བྱས་སྐབས་‘‘བསམ་འཆར་’’ནང་གསལ་བའི་གནད་དོན་ཁ་ཤས་རྒྱ་ནག་དབུས་གཞུང་གིས་མ་རྟོགས་པའམ་ལོག་པར་རྟོགས་པས་འགྲེལ་བརྗོད་བྱས་འདུག (more…)
Posted on on February 21st, 2010 in
སྣ་ཚོགས། |
2 Comments →
གློག་བརྙན་འདི་བཟོ་མཁན་བཀྲ་ཤིས་དབང་ཕྱུག་དང་ཚེ་རིང་རྡོ་རྗེ་གཉིས་ཡིན།
བཀྲ་ཤིས་དབང་ཕྱུག་ལགས་ཀྱིས་ཁ་བརྡའི་ངོ་དེབ་བརྒྱུད་གསུངས་གསལ་ལྟར་ན།
གློག་བརྙན་འདིའི་བཟོ་བསྐྲུན་གྱི་མ་དངུལ་ཆ་ཚང་རང་ངོས་ནས་ཐབས་ཤེས་འཐེན་པ་ཡིན་ཟེར། ད་དུང་། གློག་བརྙན་འདི་ལེགས་འགྲུབ་ཀྱི་སླད་དུ་། ཁོང་གིས་སྒེར་གྱི་ལས་ཀ་ཡང་མཚམས་འཇོག་དགོས་ཐུག་སོང་ཟེར། གློག་བརྙན་འདི་བདུན་གཅིག་གི་རྗེས་སུ་ཕྱི་ལ་དངོས་སུ་འགྲེམས་སྤེལ་བྱེད་རྒྱུ་ཡིན་ཟེར།
Posted on on February 21st, 2010 in
གསར་འགྱུར། |
7 Comments →
གློག་བརྙན་འདི་བཟོ་མཁན་བཀྲ་ཤིས་དབང་ཕྱུག་དང་ཚེ་རིང་རྡོ་རྗེ་གཉིས་ཡིན།
བཀྲ་ཤིས་དབང་ཕྱུག་ལགས་ཀྱིས་ཁ་བརྡའི་ངོ་དེབ་བརྒྱུད་གསུངས་གསལ་ལྟར་ན།
གློག་བརྙན་འདིའི་བཟོ་བསྐྲུན་གྱི་མ་དངུལ་ཆ་ཚང་རང་ངོས་ནས་ཐབས་ཤེས་འཐེན་པ་ཡིན་ཟེར། ད་དུང་། གློག་བརྙན་འདི་ལེགས་འགྲུབ་ཀྱི་སླད་དུ་། ཁོང་གིས་སྒེར་གྱི་ལས་ཀ་ཡང་མཚམས་འཇོག་དགོས་ཐུག་སོང་ཟེར། གློག་བརྙན་འདི་བདུན་གཅིག་གི་རྗེས་སུ་ཕྱི་ལ་དངོས་སུ་འགྲེམས་སྤེལ་བྱེད་རྒྱུ་ཡིན་ཟེར།
Posted on on February 21st, 2010 in
གསར་འགྱུར། |
7 Comments →
Posted on on February 20th, 2010 in
གསར་འགྱུར། |
2 Comments →
Posted on on February 20th, 2010 in
གསར་འགྱུར། |
2 Comments →
(དུས་བབ་ནས་བླངས།)
བློ་བཟང་སེང་གེ།
རྒྱ་ནག་འཐབ་ཕྱོགས་གཅིག་གྱུར་གྱི་བློན་ཆེན་གཞོན་པ་ཀྲོའུ་ཝེ་ཆོན་དང་། ༧གོང་ས་མཆོག་གི་སྐུ་ཚབ་ཚོའི་དབར་ཐེངས་དགུ་པའི་འབྲེལ་མོལ་གྲུབ་པའི་རྗེས། རྒྱུན་ལྡན་ནས་དྲེགས་ཉམས་ཆེ་བའི་ཁོ་པའི་གསར་འགོད་གསལ་བསྒྲགས་ཀྱི་ཐོག་ཏུ། བློན་ཆེན་གཞོན་པ་ཀྲོའུ་ཝེ་ཆོན་གྱིས་བག་ཚ་མེད་པའི་ཐོག་ནས། བཙན་བྱོལ་བོད་གཞུང་ཟེར་བ་དེ་ཁྲིམས་དང་ཡོངས་སུ་འགལ་བ་ཞིག་རེད་ལ། འདིས་བོད་དང་བོད་མི་མང་གི་ཚབ་མཚོན་ཐུབ་ཀྱི་མ་རེད།   ཅེས་བརྗོད་ཀྱི་ཡོད་པར། ང་ཚོས་ངེས་པར་དུ་སྐད་ཆ་དེ་ནོར་འཁྲུལ་ཅན་ཞིག་ཡིན་པ་གསལ་བརྗོད་བྱེད་དགོས་ཀྱི་ཡོད་རེད། སྟབས་ལེགས་པ་ཞིག་ལ་ཡོང་རྒྱུར་བསྡད་པའི་གོ་སྐབས་བཟང་པོ་ཞིག་སྟེ། རྗེས་མའི་བཀའ་བློན་ཁྲི་པར་འོས་ཤོག་བླུག་རྒྱུ་དེས་རྒྱ་ནག་གཞུང་དང་ཀྲོའུ་ཝེ་ཆོན་གྱི་གདོང་ལ་སྣ་མཛུབ་སྤྲད་དེ། བཙན་བྱོལ་བོད་གཞུང་འདི་ཁྲིམས་མཐུན་ཡིན་པ་ཙམ་དུ་མ་ཟད། མང་གཙོ་སྲ་བརྟན་ཅན་ཞིག་ཡིན་པ་སྟོན་དགོས་ཀྱི་ཡོད་རེད། ཕྱོགས་གཞན་ཞིག་ནས། བོད་མི་ཚང་མས་འོས་འཕེན་གྱི་ཆ་ཤས་མ་བླངས་ན། ཀྲོའུ་ཝེ་ཆོན་གྱིས་ཁྱབ་བསྒྲགས་བྱས་པའི་སྐད་ཆ་དེར་བདེན་པ་ར་སྤྲོད་བྱས་པ་ཞིག་རེད། འདེམས་ཁ་འདི་ནི་ཧ་ཅང་གི་གསལ་པོ་ཡིན་ལ། ཨ་རིའི་སྲིད་འཛིན་ཟུར་པ་ཇོར་ཇི་བྷུ་ཤུ་མཆོག་གིས། ཁྱེད་རང་ང་ཚོ་མཉམ་དུ་ཡོད་དམ་ཡང་ན་ཁོ་ཚོའི་མཉམ་དུ་ཡོད་ཅེས་གསུངས་པ་རེད། གནས་ཚུལ་འདི་ང་ཚོས་རྒྱ་ནག་གཞུང་དང་འཛམ་གླིང་གི་མི་མང་། བོད་ནང་ཡོད་པའི་བོད་མི་ཚོར་སྐད་ཤུགས་ཆེན་པོའི་ཐོག་ནས། བཙན་བྱོལ་ནང་ཡོད་པའི་བོད་མི་ཚོས་མང་གཙོའི་རང་དབང་ལོངས་སུ་སྤྱོད་བཞིན་ཡོད་པ་དང་། ང་ཚོས་རང་ཉིད་ཀྱི་མ་འོངས་པའི་ལས་དབང་ལ་སྟངས་འཛིན་གྱི་ཆེད་དུ་མདུན་བསྐྱོད་བྱེད་ཀྱི་ཡོད་ཅེས་གནད་དོན་འདི་བརྡ་གཏོང་དགོས་པ་རེད། (more…)
Posted on on February 20th, 2010 in
དཔྱད་རྩོམ། |
18 Comments →
སྐལ་བཟང་རྒྱ་མཚོ་ནས
གཡག་རོག་གི་ཕ་ཁྱིམ་ལས་ རིང་ དུ་ བརྒལ་ བའི་ གྲུ་ ཁ་ འདིར་ ཚེ་ སྲོག་ གི་ འཚང་ ཁ་ ཆེ་ ཞིང་ མི་ཚོགས་ ཀྱི་ རྔམས་ ཁ་ འཐུག་ པའི་ ཀློང་ ན། དྲག་ ཏུ་ འཕྱུར་ བའི་ འགྲན་ རྩོད་ དང་ ཐོབ་ ཤོར་ གྱིས་ རླབས་ སྒྲ་ རྒོད་ ཅིང་ ངོ་ གདོང་ ཧྲིལ་ བོ་ རྫུན་ བག་ཀྱིས་ ཡོངས་ སུ་ བཏུམ་ པའི་ ཧམས་ སེམས་ ཅན་ དག་ རང་ འདོད་ ཀྱིས་ གཡོ་ གྲུ་ ལ་ གཞོན་ དེ་ མདུན་ ནས་མདུན་ དུ་ འདུར་ ཞིང་ ཧོལ་ གྱིས་རྒྱུག། དོན་ དམ་ པའི་ འོད་ སྣང་ ལ་ མུན་ ནག་ གི་ ཡོལ་ བ་ འཐེན་ ཅིང་ ཕུག་ བསམ་ གྱི་ མདུན་ ལྗོངས་ ལ་ ཚེར་ ནག་གི་ ས་ བོན་ བཀྲམ་ པའི་ རང་ རློམས་ ཅན་ ཚོའི་ སྐྱེ་ འགྲོའི་ བདེ་ སྐྱིད་ ཀྱི་ ཚེ་ སྲོག་ འཕྲོག་ བྱེད་ ལྕག་ ནག་ གི་རལ་ གྲི་ རྡུང་ མཁན་ ལ་ ལེགས་ པའི་ བསྔག་ བརྗོད་ དང་ མེ་ ཏོག་ གི་ ཕྲེང་ བ་ བརྩལ། སྨྱོས་ ཟིན་ པའི་ གླང་ ཆེན་ གྱི་ གདོང་ ལ་ མེ་ ཏོག་ གི་ ཞབས་ རྗེས་ བཀོད་ པའི་ ཤིན་ ཏུ་ དཔའ་ ཉམས་ ཀྱིས་འགྱིང་ བའི་ གླང་ ཕྲུག་ ལ་ རང་ སྣང་ གི་ ངར་ ཤུག་ རྒྱས།
ལས་ དབང་ གིས་ བསྐྲུན་ པའི་ འཁོར་ ཡུག་ འདི་ ན་ ལས་ དབང་ གིས་ བསྐྱལ་ བའི་ ་ ལྡོམ་ པོ་ དག་ རེས་ སྐྱིད་དང་ རེས་ སྡུག་ གི་ འཚོ་ ཞིང་ གཏད་ སོ་ ངེས་ མེད་ ཟིན་ མེད་ ཀྱི་ བྱ་ བཞག་ གི་ སྣེ་ ན་ རྒས་ ཤིང་རྒུད།
ལས་ དབང་ གི་ འཆེ་ སྡེར་ འོག་ ན་ འཚོ་ ཞིང་ གནས།
ལས་ དབང་ གི་ གྲི་ སོ་ ཁ་ ནས་ འགྲེང་ ཤིང་ འགྱེལ།
ལས་ དབང་ གི་ དམྱལ་ བའི་ འཕྲེང་ ནས་ གོག་ ཤིང་ ལང་ །
ལས་ དབང་ གི་ ཆང་ ཕོར་ ཁ་ ནས་ འདི་ ལྟར་འབྲི །
གནས་ ལ་ ངེས་ གཏན་ མེད་ པའི་ ལྡོམ་ པོ།
དུས་ ལ་ ཉིན་ མཚན་ ལྡོག་ པའི་ ས་ འདིར།
གྲོང་ དང་ གྲོང་ གི་ རྦ་ རླབས་ ཁྲོད་ ན།
བརྩེ་ བའི་ འདུན་ མ་ གཏད་ སོ་ གང་ ཡིན།
Posted on on February 20th, 2010 in
རྩོམ་རིག |
1 Comment →
Posted on on February 19th, 2010 in
གསར་འགྱུར། |
13 Comments →
Posted on on February 19th, 2010 in
གསར་འགྱུར།, བཅར་འདྲི། |
12 Comments →
Posted on on February 19th, 2010 in
གསར་འགྱུར། |
4 Comments →
རིག་པའི་རྡོ་རྗེས།
——-
དེ་རིང་སྟེ་བོད་རྒྱལ་ལོ་ ༢༡༣༧ བོད་ཟླ་ ༡ ཚེས་ ༤ ཕྱི་ལོ་ ༢༠༡༠ ཟླ་ ༢ ཚེས་ ༡༨ ཉིན། ༧སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་དང་། ཨ་རིའི་སྲིད་འཛིན་དབུ་རགས་ཨོ་བྷ་མ་རྣམ་གཉིས་ཀྱིས། དུས་ཚོད་བཅུ་གཅིག་ནས་བཅུ་གཉིས་བར་ཨ་རིའི་སྲིད་འཛིན་ཕོ་བྲང་དཀར་པོའི་ནུབ་ཕྱོགས་ཚོམ་ཆེན་དུ་ལོ་རྒྱུས་དང་། གཟི་བརྗིད། དགའ་སྤོབས་ཀྱི་རང་བཞིན་ལྡན་པའི་མཇལ་འཛོམས་གནང་ཡོད་ཅིང་། མཇལ་འཛོམས་དེའི་སྐབས་སྲིད་འཛིན་དབུ་རགས་ཨོ་བྷ་མ་མཆོག་གིས། བོད་ཀྱི་འགྲོ་བ་མིའི་ཐོང་ཐང་དང་། ཆོས་དད་རང་དབང་། ལྷག་པར་དུ་༧གོང་ས་མཆོག་གི་རླབས་ཆེན་ཐུགས་བཞེད་དབུ་མའི་ལམ་གྱི་ཐབས་ལམ་བརྒྱུད། བོད་དོན་འཐད་རྩོད་གནང་གིན་ཡོད་པར་བླ་ན་མེད་པའི་རྒྱབ་སྐྱོར་གནང་རྒྱུའི་ཞལ་བཞེས་དང་ཁས་ལེན་གནང་ཡོད་པ་རེད། དེ་རྗེས་༧གོང་ས་མཆོག་དང་ཨ་རིའི་ཕྱི་སྲིད་བློན་ཆེན་རྣམ་གཉིས་མཇལ་འཕྲད་གནང་རྗེས། བཞུགས་གནས་མགྲོན་ཁང་དུ་ཕེབས་ཏེ་གསར་འགོད་ལྷག་འཚོགས་གནང་བ་སོགས་ཀྱི་གནས་ཚུལ་ཞིབ་རྒྱས་མཁྱེན་འདོད་ཡོད་མཁན་ཚོས་གཤམ་གྱི་འབྲེལ་ཐག་ཁག་གི་ཐོག་ཕེབས་ནས་གསན་གཟིགས་གནང་རོགས་ཞུ་བ་ཡིན།
(more…)
Posted on on February 19th, 2010 in
གསར་འགྱུར། |
32 Comments →
བསྟན་འཛིན་ཉིན་བྱེད།
ལོ་མང་པོའི་སྔོན་ཨ་རིའི་སྲིད་འཛིན་ཞིག་གིས་རྒྱལ་བ་རིན་པོ་ཆེའི་མཉམ་མཇལ་འཕྲད་གནང་སྐབས་ང་ལ་རེ་བའི་འོད་ཟེར་ཞིག་འཕྲོ་གི་ཡོད་ལ། རྗེས་སོར་རེ་བ་དེ་ཚོ་སྟོང་ཟད་དུ་གྱུར་སོང་། དངོས་ཡོད་གནས་ཚུལ་ནི་ཨ་རིས་བོད་ཀྱི་རང་བཙན་ལེན་གྱི་རེད་བསམ་པ་དེ་ནི་རྨོངས་སེམས་ཞིག་ཡིན་ལ། དེ་ནི་འཇིག་རྟེན་ཆབ་སྲིད་ཀྱི་འགྲོ་སྟངས་དང་རྦད་དེ་འགལ་འདུག མི་སྒེར་ཞིག་གི་འཐབ་རྩོད་ཡིན་ནའང་འདྲ། རྒྱལ་ཁབ་ཞིག་གི་འཐབ་རྩོད་ཡིན་ནའང་རེད། གཙོ་བོ་རང་ཉིད་ཀྱི་འགན་རང་ཉིད་ཀྱིས་འཁུར་དགོས་པ་མ་གཏོགས་ཕྱི་མིའམ་ཕྱིའི་རྒྱལ་ཁབ་སྟོབས་ཤུགས་ཅན་ཞིག་ལ་རེ་བ་བཅོལ་བ་དེ་ནི་ནམ་མཁའི་སྟེང་ཁང་པ་བརྩིག་པ་ལྟ་བུའི་དབྱིན་ཇིའི་དཔེ་ལྟར་ཡོང་མི་སྲིད་པའི་གནད་དོན་ཞིག་ཡིན་པ་རེད། (more…)
Posted on on February 18th, 2010 in
རྩོམ་རིག |
1 Comment →
Posted on on February 18th, 2010 in
གསར་འགྱུར། |
6 Comments →
གཡུ་དྲུག་དཀར། རྡ་ས།
ང་ས་མཐའ་ནས་ལག་ཆགས་ཤིང་། ངས་ས་མཐའ་ནས་བསམ་ཤེས། མདོར་བསྡུས་ན། ང་ས་མཐའ་ནས་མི་རུ་གྱུར་ལ། ས་མཐའ་ནས་རང་ཉིད་མི་ཞིག་ཏུ་སད་རྟོགས་བྱུང་བ་ནས། ངས་རང་གི་ངོ་གདོང་སྐྱ་བོ་འདི་ལ་ལྟོས་ཀྱིན་ལྟོས་ཀྱིན། ངས་སྐྱོ་སྡུག་གིས་ཁེངས་བའི་རང་གི་སེམས་པ་འདི་ལ་ཉན་གྱིན་ཉན་གྱིན། ཡིད་ཚིམ་འགྲོ་བ་དང་། སེམས་བདེ་འགྲོ་བ་ཞིག་གཏན་ནས་མི་འདུག་མོད། ཕྱིར་འདང་རེ་བརྒྱབས་ན། ས་མཐའ་འདི་ནས། གཅེས་པའི་ཕ་ཡུལ་དང་ཕ་མ། ཆུང་དུས་ཀྱི་ཕ་ཡུལ་གྱི་འཚོ་བ་དང་བརྩེ་སེམས་སོགས་ནི། ད་ནི་རྨི་ལམ་ལྟ་བུ་ཞིག་གམ། ངས་རང་གི་སྐྱེ་བ་སྔོན་མ་དྲན་པ་ལྟ་བུ་ཞིག་ལས་ཅི། (more…)
Posted on on February 18th, 2010 in
རྩོམ་རིག |
4 Comments →
སྟག་སྨྱོན།
སྔོན་མ་བོད་ལ་བླ་མ་དང་གྲྭ་བ་མང་དྲགས་ནས་སྐྱོན་ཆེན་པོ་ལྷག་པ་རེད། དེང་སྐབས་བོད་ལ་རྩོམ་པ་པོ་ཡིན་ཟེར་མཁན་མང་དྲགས་པའི་རྙོགས་དྲ་ཞིག་འགོ་ཚུགས་འདུག འོན་ཀྱང་བོད་ཀྱི་སྤྱི་ཚོགས་དང་སྒེར་གྱི་མི་ཚེ་གཉིས་ཀར་ཁ་ཡོད་ལག་ཡོད་ཀྱི་དགོས་མཁོ་ཆེ་བ་ནི་རྩོམ་པ་པོ་དང་སློབ་སྦྱོང་ཡོད་ཁུལ་གྱི་སློབ་གྲྭ་བ་དང་བླ་མ་གྲྭ་བ་ཁ་བདེ་བོ་ཚོ་མ་རེད། དཔེར་ན། གྲོས་ཚོགས་ནང་གི་ངོ་ཚ་རྒྱུ་མེད་པའི་གྲྭ་བ་འདི་ཚོ་རེད། འདི་ཚོ་དགོས་མཁོ་མེད་པའི་གད་སྙིགས་རེད། འདི་ཚོ་ཁྱི་ནང་བཞིན་ངར་ངར་བྱེད་རྒྱུ་ཙམ་ལས་གང་ཡང་མཇོན་གི་མ་རེད། བོད་ལ་མཁོ་བ་ནི་ས་ལས་རྡོ་ལས་སོགས་ལག་ཤེས་ཡོད་མཁན་དང་ལས་ཀ་ལས་ཐུབ་མཁན་མང་པོ་རེད། དེ་ནི་མི་འདུག ད་ལྟའི་ཤེས་ཡོན་སྲིད་ཇུས་ནི་བོད་ཕྲུག་ཚང་མ་ཁ་བདེ་བོ་བཟོ་རྒྱུ་ཙམ་རེད། བོད་ཕྲུག་ཚོའི་ཀླད་པར་ཤེས་ཡོན་སྤྲོད་རྒྱུ་ལས་ཀྱང་བོད་ཕྲུག་ཚོའི་ལག་པར་ལག་ཤེས་སློབ་སྦྱོང་སྤྲོད་རྒྱུ་གལ་ཆེ་ཤོས་རེད། དུས་རབས་འདིའི་ནང་ལག་ཤེས་ནི་འབྲོག་པའི་ནོར་ལུག་དང་རོང་བའི་ས་ཞིང་གི་དོད་རེད། ལག་ཤེས་མེད་པའི་མི་རིགས་དང་རྒྱལ་ཁབ་དེ་པ་མགོ་རེད། བོད་མི་རིགས་ཀྱི་ལག་པས་ལས་ཀ་ཆུང་ཆུང་ཞིག་ཀྱང་ལས་མི་ནུས་པའི་ཞ་བོ་རེད། འདི་ལ་ཕན་པའི་སྲིད་ཇུས་ཞིག་མཁོ། བོད་ལ་མཚོན་ན་ལག་ཤེས་ནི་དཔལ་འབྱོར་གྱི་ཡོང་ཁུངས་རེད། ཤེས་ཡོན་ནི་རྙོགས་དྲ་བཟོ་སྤྱད་རེད། ལག་ཤེས་དཔལ་འབྱོར་རེད། ཤེས་ཡོན་རྙོག་དྲ་རེད།
(སྟག་སྨྱོན་གྱི་ཟིན་བྲིས་ནས་བླངས། )
Posted on on February 17th, 2010 in
སྣ་ཚོགས། |
12 Comments →
སྨན་རམས་པ་དཀོན་མཆོག་ཚེ་བརྟན། མདོ་སྨད་རེབ་གོང་ནས་སྐྱེས། སྤྱི་ལོ་༡༩༩༥ལོ་ནས་བཟུང་སློབ་ཞོར་དུ་རོང་བོ་དཔལ་གྱི་དགོན་ཆེན་དང་རྨ་ལྷོ་བོད་ལུགས་སྨན་ཁང་དུ་དགེ་བཤེས་འཇིགས་མེད་བརྩོན་འགྲུས ། དབྱིག་གཉེན། ལྷ་རྗེ་བྲག་སྣ་བའི་རང་ལུགས་འཛིན་པ་དཀའ་ཐུབ་ཚེ་རིང་བཅས་ཀྱི་མདུན་ནས་བོད་ཀྱི་གསོ་བ་རིག་པའི་ཕྱི་མོ་དཔལ་ལྡན་རྒྱུད་བཞི་དང་མན་ངག་བཀའ་རྒྱ་མ། མན་ངག་ལྷན་ཐབས་སོགས་ཀྱི་ལུང་དང་ལག་ལེན་ཐོབ། སྤྱི་ལོ་༡༩༩༧ལོར་རེབ་གོང་མི་རིགས་དགེ་འོས་སློབ་གྲྭ་ནས་སློབ་མཐར་ཕྱིན་རྗེས་ནུབ་བྱང་དགེ་འོས་སློབ་ཆེན་གྱི་དངོས་ཁམས་རིག་པ་དང་གློག་རྡུལ་ཆ་འཕྲིན་སྡེ་ཁག་ནས་དངོས་ཁམས་རིག་པ་བགྲང་བྱ་བཞིའི་རིང་སློབ་གཉེར་བྱས། ༡༩༩༨ལོར་ནག་རྒྱ་སྨན་རབས་དྲུག་པ་མི་བསྐྱོད་མཁས་གྲུབ་རྒྱ་མཚོ་མཆོག་དང་ཁོང་གི་ཐུགས་སྲས་སྔགས་འཆང་འཇིགས་མེད་རང་གྲོལ་རྣམ་གཉིས་ཀྱི་མདུན་ནས་མི་ཕམ་ལུགས་ཀྱི་རྩ་ཆུའི་འགྲེལ་བའི་ལག་ལེན་དམར་ཁྲིད། ནག་རྒྱ་སྨན་རབས་ཀྱི་མན་ངག་སྣ་ཚོགས། བཤད་རྒྱུད་ཀྱི་འགྲེལ་བ་ཟུར་མཁར་ཞལ་ལུང་དང་དེའི་མཐའ་དཔྱོད ། ཟུར་མཁར་བའི་ལུགས་ཀྱི་དབུ་རྐྱང་རོ་གསུམ་གྱི་རྒྱས་བཤད་དང་རྡོ་རྗེ་ལུས་ཀྱི་སྦས་བཤད་སོགས་ཤིན་ཏུ་ཕྲ་བའི་ལུས་དངོས་པོའི་རྣམ་གཞག་སོགས་ལ་བག་ཆགས་མི་དམན་པ་བཞག་མྱོང་། (more…)
Posted on on February 17th, 2010 in
སྣ་ཚོགས། |
13 Comments →
མི་རྐང་གླིང་བུ
༄༅།། གནའ་ ནས་ ད་ ལྟའི་ བར་ དུ་ བོད་ ཡུལ་ སྟོད་ སྨད་ བར་ གསུམ་ དུ་ ལོ་ གསར་ གྱི་ སྤྲོ་ སྐྱིད་ གཏོང་ སྲོལ་ ཡོད་ པ་ འདྲ། འོན་ ཀྱང་ ལོ་ གསར་ སྐབས་ སུ་ སྤྲོ་ སྐྱིད་ གཏོང་ སྲོལ་ འདི་ འགོ་ ག་ དུས་ ཚུགས་ པ་ དང་ ། ཚུལ་ ཇི་ ལྟར་ དུ་ བྱུང་ བ་ སོགས་ ཀྱི་ རྒྱུད་ རིམ་ ཁྲིག་ ཆགས་ སེ་ བ་ ཞིག་ ནི་ ཤེས་ དཀའ་ བའི་ ཚོད་ དུ་ གྱུར་ པ་ མ་ ཟད་ མཛད་ སྒོ་ སོགས་ ཀྱང་ རྒྱས་ བསྡུས་ མི་ འདྲ་ ལ། ཐ་ ན་ ཉིན་ གྲངས་ བཞག་ ཚུལ་ ལའང་ འགྱུར་ བ་ རབ་ དང་ རིམ་ པ་ སོང་ ཡོད་ པར་ ངེས།
དེ་ ཡང་ གནའ་ བོའི་ དུས་ སུ་ ནི།
ལོ་ སར་ ཚེས་ གཅིག་ ནི་ མི་ ཡི་ ལོ་ སར་ ཡིན་ ལ། ཉིན་ དེར་ ཟས་ སྣ་ གང་ འཛོམས་ བཤམས་ ནས་ རང་ རང་ མཆོད་ ཡུལ་ ལ་ འབུལ་ བ་ དང་ ། དེ་ ནས་ རང་ གི་ ལོངས་ སྤྱོད་ ནས་ སྤྲོ་ སྐྱིད་ ཀྱིས་ ཉྀན་ མོ་ དེ་ བསྐྱལ་ ཞིང་ རང་ གི་ ཁྱིམ་ དུ་ སྡོད་ ལ་ གཞན་ གྱིས་ བོས་ ཀྱང་ མི་ འགྲོ་ ལ་ འབོད་ མཁན་ ཕལ་ ཆེར་ མེད། དེ་ ལྟར་ ཕན་ ཚུལ་ འགྲིམས་ འགྲུལ་ མི་ བྱེད་ ལ་ ཐ་ ན་ གད་ གདར་ ཙམ་ ཡང་ མི་ བྱེད་ པར་ སྐྱིད་ ཉལ་ བྱེད་ པ་ ཡིན།
(more…)
Posted on on February 16th, 2010 in
དཔྱད་རྩོམ། |
17 Comments →
དེ་རིང་དྲ་རྒྱ་ནས་ བོད་རང་བཙན་སློབ་ཕྲུག་ཚོགས་པའི་ཚོགས་གཙོ་བསྟན་རྡོར་ལགས་དང་། ཚོགས་གཙོ་ཟུར་པ་ལྷ་སྒྲོན་གཉིས་ཀྱིས་ ལོ་སར་དམ་བཅའི་ སྐོར་ལ་སྐད་ཆ་འདི་དག་བཤད་འདུག ཧ་ཅང་དགའ་པོ་བྱུང་། འདིར་གཟིགས་རོགས།
ལོ་སར་གྱི་དམ་བཅའ། ང་བོད་པ་ཡིན་ཙང་ ཞེས་པ་འདི་དབྱིན་ཡིག་གི་དྲ་རྒྱ་ལ་འདུག “ང་བོད་ཡིན་ཙང་། ཉིན་ལྟར་བོད་སྐད་སློབ་སྦྱོང་བྱེད་གི་ཡིན།” “ང་བོད་པ་ཡིན་ཙང་། བདུན་རེར་བོད་ཆས་ལན་རེ་གྱོན་གི་ཡིན།” འདི་འདྲ་འདུག འབྲེལ་ཐག་ལ་བསྣུན་རོགས།
http://blog.studentsforafreetibet.org/?p=17627
Posted on on February 16th, 2010 in
གསར་འགྱུར། |
9 Comments →
བསེ་རུ།
ང་རང་ལས་དོན་ཞིག་གི་རྐྱེན་པས་ལྡི་ལིར་འགྲོ་དགོས་བྱུང་བའི་ཕྱི་དྲོ་དེར་སྤྱི་སྤྱོད་རླངས་འཁོར་དུ་ཞུགས་ཏེ། རང་ཉིད་འདུག་སྟེགས་འཚོལ་སྐབས།
ངའི་སྡོད་སའི་མདུན་ངོས་སུ་བུད་མེད་སྐྲ་དེ་ཙམ་རིང་པོ་མེད་པའི་གཞོན་ཤ་ཅན་ཞིག་མཐོང་བྱུང་། ངས་ཁོང་ཕྱི་སོག་གི་བུད་མེད་ཅིག་རེད་བསམས་ཏེ་ངས་དེ་ཙམ་དོ་སྣང་བྱས་མེད། དེ་ནས་རླངས་འཁོར་ཐོན་གྲབས་བྱེད་སྐབས། བུད་མེད་དེ་ངའི་འགྲམ་དུ་རྐུབ་སྟེགས་སྟོང་པ་ཞིག་ཡོད་སྟབས་དེར་སྣང་མེད་ངང་བསྡད་སོང་།
ཏོག་ཙམ་སྒུག་རྗེས་ངས་དབྱིན་སྐད་ཐོག་ནས་ཁྱེད་རང་གང་ནས་ཡོང་བ་ཡིན་ནམ་ཞེས་དྲིས། ཁོང་གིས་ང་རྒྱ་ནག་ནས་ཡོང་བ་ཡིན་ཞེས་བཤད་མ་ཐག་ངས་འཛུམ་མདངས་དང་བཅས། ཁྱེད་རང་རྒྱ་སྐད་ཤེས་ཀྱི་ཡོད་པ་མ་རེད་དམ་ཞེས་བཤད། ཁོང་གིས་ཡིན་དང་ཡིན་ཞེས་བཤད་བྱུང་། ངས་ཀྱང་དབྱིན་སྐད་དེ་ཙམ་ཤེས་ཀྱི་མེད་སྟབས། སྟབས་ལེགས་པ་ལ་ཨང་སྙམ་བྱུང་། ངས་ཀྱང་རྒྱ་སྐད་ཀྱི་ཐོག་ནས་ཁོང་ལ་འཚམས་འདྲི་བྱས་ཏེ་གཤམ་གྱི་གླེང་མོལ་ཡོད་ཚད་རྒྱ་སྐད་ཀྱི་ཐོག་ནས་བྱས་པ་ཡིན།
ངས་ཁོང་ལ། ཁྱེད་རང་རྒྱ་ནག་ས་ཆ་གང་ནས་ཡིན་ནམ་ཞེས་དྲིས་པས། ཁོང་གིས་ང་རྒྱ་ནག་ཧུའུ་ནན་ནས་ཡིན། (more…)
Posted on on February 15th, 2010 in
རྩོམ་རིག |
4 Comments →
བོད་རྒྱལ་ལོ་༢༡༣༧ལྕགས་སྟག་གནམ་ལོ་གསར་ཚེས་ལ་ཨ་རིའི་སྲིད་འཛིན་ཨོ་བྷ་མས་གཞི་བྱེས་བོད་མི་ཡོངས་ལ་ལོ་སར་མཚམས་འདྲི་གནང་བ་དང་ཨ་རིའི་གཞུང་གིས་རྒྱ་ནག་གི་ཁོང་ཁྲོ་ཚ་བོའི་ངོ་རྒྱོལ་ལ་མཐའ་གཅིག་ཏུ་མ་འཛེམ་པར་སྲིད་འཛིན་ཨོ་བྷ་མས་ཟླ་འདིའི་ཚེས་ ༡༨ ལོ་སར་ཚེས་༤ཉིན་ཕོ་བྲང་དཀར་པོ་ནས་༧གོང་ས་མཆོག་དང་མཇལ་འཕྲད་བྱེད་རྒྱུ་ཡིན་གནང་རྒྱུར་གྲ་སྒྲིག་བྱེད་བཞིན་ཡོད་འདུག།
(more…)
Posted on on February 15th, 2010 in
གསལ་བསྒྲགས། |
14 Comments →